《相心赋》
人居六合，心相五行，欲晓一生，辩形察性。
官星恺悌，贵气轩昂，性优游而仁慈宽大、怀豁达而和畅声音、丰姿美而秀丽、性格敏而聪明。
印绶主多智慧、丰身自在心慈。
食神善能饮食、体厚而喜讴歌。
偏官七杀，势压三公，喜酒色而偏争好斗、爱轩昂而扶弱欺强、情性如虎、急躁如风。
枭印当权，使心机而始勤终惰、好学艺而多学少成。
偏印劫刃，出祖离家，外象谦和尚义、内实狠毒无知、有刻剥之意、无慈惠之心。
偏正财露，轻财好义，爱人趋奉、好说是非、嗜酒贪花，亦系如此。
伤官伤尽，多艺多能，使心机而傲物气高、多谲诈而侮人志大、颧高骨俊、眼大眉粗。
日德心善稳厚、而作事慈祥。
魁罡性严有操持、而为人聪敏。
日贵夜贵，朝荣暮荣，为人纯粹而有姿色、作仁德而不骄奢。
金神贵格，火地奇哉！有刚断明敏之才、无刻剥欺瞒之心。
乙巳鼠贵，遇午冲，贫如颜子。
壬骑龙背，逢丁破，欲比申枨。
井栏飞天，其心傲物。
刑合趋艮（寅），智足多仁。
六甲趋干（亥），主仁慈而刚介心平。（六甲趋干格）
五陰会局，为人佛口蛇心。
二德印生，作事施恩布德。
五行有化，看何气而推。
四柱无情，取元干而论也。
且，火炎土燥，必声洪而好礼；水清润下，主言悟而施仁。
金白水清，质黑肥圆。
土气厚重，信在四时。
汇合如然，失时反此；事则举其大略，须要察其细微。欲识情理，学者用心于此。
《玄机赋》
太极判为天地，一气分有陰陽。
日干为主，专论财官。
月支取格，乃分贵贱。
有格不正者，败。
无格有用者，成。
有官，莫寻格局。
有格局，喜官星。
官印财食无破，清高。
杀伤枭刃，用之为吉。
善恶相交，喜去杀而从善。
吉凶混杂，忌害吉以化凶。
有官有杀，宜身旺，制杀为奇。
有官有印，畏财兴，助财为祸。
身强杀浅，杀运无妨。
杀重身轻，制乡为福。
身旺印多，喜行财地。
财多身弱，畏入财乡。
男逢比劫伤官，克妻害子。
女犯伤官偏印，丧子刑夫。
幼失双亲，财星太重。
为人孤克，身旺无依。
年冲月令，离祖成家。
日破提冲，弦断再续。
时日对冲，伤妻克子。
日通月令，得祖安身。
木遇春长，遇庚辛反假为权。
火归夏生，见壬癸能为福厚。
土逢辰戌丑未，木重成名。
金坐申酉之中，火乡发福。
水居亥子，戊己难侵。
身坐休囚，平生未济。
身旺喜逢禄马。
身弱忌见财官。
得时俱为旺论。
失令便作衰看。
四柱无根，得时为旺。
日干无气，遇劫为强。
身弱喜印。
主旺宜官。
财官印绶，破则无功。
杀伤枭劫，去之为福。
甲乙秋生金透露，水木火运荣昌。
丙丁冬降水汪洋，火土木方贵显。
戊己春生，西南方有救。
庚辛夏长，水土运无伤。
壬癸逢于土旺，金木宜荣。
身弱有印，杀旺无伤；忌行财地。
伤官伤尽，行官运以无妨。
伤官用印宜去财。
伤官用财宜去印。
是或，伤官财印俱彰，将何发福；身旺者用财，身弱者用印。用财去印，用印去财，方发弥福；正所谓喜者存之，憎者去之。
财多身弱，身旺以为荣。
身旺财衰，财旺乡而发福。
重犯官星，只宜制伏。
食神迭见，须忌官乡。
顽金无火，大用不成。
强木无金，清名难着。
水多得土，财多蓄。
火焰逢波（水星），禄位高。
有官有印，无破无荣。
无印无官，有格取贵。
陽刃格喜偏官。
金神最宜制伏。
杂气财官，刑冲则发。
官贵太盛，旺处必倾。
身太旺，喜见财官。
主太柔，不宜禄马。
旺官旺印与旺财，入墓有祸。
伤官食神并身旺，遇库兴灾。
运贵在于支取。
岁重向乎干求。
印多者，行财而发。
财旺者，遇比何妨。
格清局正，富贵荣华。
印旺官旺，声名特达。
合官，非为贵取。
合杀，莫作凶推。
桃花带杀，喜婬奔。
华盖逢空，多刻剥。
平生不发，八字休囚。
一世无权，身衰遇鬼。
身旺者，则宜泄、宜伤。
身衰者，则喜扶、喜助。
禀中和，莫令太过不及。
若遵此法推详，祸福验如影响。
《幽微赋》
天地陰陽二气，降于春夏秋冬，各生其时；有用者则吉，无用者则凶。是以泄天机之妙理，谈大道之玄微。
天既生人，人各有命。
所以，早年富贵，八字运限咸和；
中主孤单，五行逢死绝败。
过房入舍，年月中分。
随母从夫，偏财空而印旺。
早岁父亡，偏财临死绝杀宫。
幼岁母离，只为财多印死。
比肩多，而兄弟无情。
陽刃多，而妻宫有损。
官逢死气之方，子招难得。
若见伤官太盛，子亦难留。
如遇冲破提纲，定主离于祖业；
再见空亡，三番四废。
印绶逢生，母当贤贵。
偏官归禄，父必峥嵘。
官星临禄旺之乡，子当荣显。
七杀遇长生之位，女招贫夫。
自身借宫所生，必是依人过活。
妻星失令，半路抛离；
若乃借宫所生，亦是他人义女。
酒色猖狂，只是桃花带杀。
慈祥敏慧，天月二德聚来。
印绶旺，而子少息稀。
正官旺，而女多男少。
枭神兴，早年折夭。
食神旺，老寿而高。
偏财逢败，父主风流；
子曜若临，破家荡产。
自身逢败，早岁兴衰。
妻入墓，不得妻财。
父临库，父当先死。
比肩逢禄，兄弟名高。
食神多而好饮食。
正官旺而受沾滋。
身临沐浴之年，恐愁水厄。
生入斗克之年，必逢火灾。
女带桃花坐杀，定主婬奔。
伤多而印绶被克，母当婬荡。
年月冲者，难为祖业。
日时冲者，妻子招迟。
若见天元刑战，父母难靠；
如遇地支所生，凶中成吉。
日主弱，水火相战，而招是非。
甲木衰，逢金旺，而无仁无义。此乃男命之玄机。
略说女人之奥妙，纯粹在于八字。
纯有富贵者，一官生旺。
四柱休囚，必为贵者。
浊婬者，五行冲旺。
娼婬者，官杀交叉。
命主多合，此为不良。
满柱杀多，不为克制。
印绶多，而老无子。
伤官旺，而幼伤夫。
荒婬之欲，食神太过。
四柱不见夫星，未为贞洁。
官星绝，遇休囚，孤孀独宿。
清洁源流，金猪相遇。
木虎相见，四柱三夫。
陽刃重迭、水火逢蛇，夫宫早丧。
食神一位逢生旺，招子须当拜圣明。
父母之宫，男命同断。若见此书，藏之如宝，若遇高士，对镜分明；依其此法，万无一失。
《五行元理消息赋》
详其往圣，鉴以前贤；论生死全凭鬼谷，推消息端的徐公。陽生陰死，陽死陰生，循环逆顺，变化见矣！
夫，陽木生亥死午，虽存亡易见；陰木跨马（午）逢猪（亥），则吉凶可知；艮（寅）生丙而遇鸡（酉）死；兑（酉）生丁而逢虎（寅）伤；戊藏寅而西方（酉）没；己生酉而艮（寅）中亡；庚逢蛇（巳）而峥嵘，运见鼠（子）亦难当；辛生子死在巽（巳）地；壬生申藏于震（卯）方；兔（卯）生癸水衣禄足，运行猴（申）地见灾殃。十干生死同断，造化依此推详。
又，详权刃双显停均，位至侯王；中途或丧或危，运扶官旺。
平生为富为贵，身杀两停。
大贵者，用财而不用官。
当权者，用杀而不用印。
印赖杀生。
官因财旺。
食居先，杀居后，功名两全。
酉破卯，卯破午，财名双美。
享福，五行归禄。
寿弥，八字相停。
晦火无光于稼穑（戊己）。
陰木（乙）绝气于丙丁。
火虚有焰。
金实无声。
水泛木浮者，活木。
土重金埋者，陽金（庚）。
水盛则危。
火明则灭。
陽金（庚）得炼太过，变格奔波。
陰木（乙）归垣失令，终为身弱。
土重而掩火无光，逢木反为有用。
水盛则木无定，若行土运方荣。
五行不可太甚，八字须得中和。
土止水流，全福寿。
土虚木盛，必伤残；运会元辰，须当夭折。
木盛多仁。
土薄寡信。
水旺居垣须有智。
金坚主义却能为。
金水聪明而好色。
水土混杂必多愚。
遐龄得于中和。
夭折丧于偏枯。
辰戌克制并冲，必犯刑名。
子卯相刑门户，全无礼德。
弃印就财明偏正。
弃财就杀论刚柔。
伤官无财可恃，虽巧必贫。
食神制杀逢枭，不贫则夭。
男多陽刃，必重婚。
女犯伤官，须再嫁。
贫贱者，皆因旺处遭刑。
孤寡者，只为财神被劫。
去杀留官方论福。
去官留杀有威权。
逢伤官反得夫星，乃财命有气。
遇枭神而丧子息，福薄无后而孤。
三戌冲辰祸不浅。
两干不杂利名齐。
丙子辛卯相逢，荒婬滚浪。
子午卯酉全备，酒色昏迷。
天干杀显，无制者贱。
地支财伏，暗生者奇。
因财致富，陽刃与岁运并临。
贪食乖疑，命用枭神因有病；侄男为嗣，义女为妻。
日时相逢卯酉，始生必主迂移。
平生敬信神祇，造化因逢戌亥。
陰克陰，陽克陽，财神有用。
官多无官，大旺倾危。
杀多无杀，反为不害。
财多无财，运逢化杀生灾。
八字得局失垣，平生不遇。
四柱归垣得令，早岁轩昂。
木逢类象，荣贵高迁。
命用枭神，富家营办。
财官俱败者，死。
食神逢枭者，亡。
龙藏亥卯，经商利络丝绵。
丁巳孤鸾，合作聪明诗女。
日犯裸形沐浴，浊滥婬娼。
日禄归时见财，则清高富贵。
归禄有财而获福。
无财归禄必须贫。
财印混杂，终为困穷。
偏正浊乱，必致伤残。
太岁忌逢战斗。
陽刃不喜刑冲。
癸从戊合，少长无情，多有不仁。
庚逢丙扰，岂知遇正官，却无俸禄。
盖，禄逢七杀，乃有声名。
不从不化，淹留仕路之人。
从化得从，显达功名之士。
化成禄旺者，生。
化成禄绝者，死。
处僧道之首，用杀反轻。
受宪台之职，偏官得地。
生地相逢，壮年不禄，老寿无终。
丁逢卯木，遇己土枭食之人。
亥乃神浆，遇酉金嗜杯之客。
财逢旺地人多富。
官遇长生命必荣。
丁生酉金，丙辛遇之绝嗣。
财临杀地，父死而不归家。
八专日支同类，杀年杀运生灾。
若能观览熟读，详玩贵贱，万无一失。
《金玉赋》
数体洪范，法遵子平，命天地之奥妙，听空谷之传声。一气流行，则冬寒而夏暑；三陽生发，自春长以秋成。窃闻既生有灭，若亏则盈；造化归源，尽返寅申巳亥；五行藏蓄，各居四季丘陵。生长有时，自春夏秋冬之属；旺衰有数，察贫贱富贵之机。
搜寻八字，专论财官，次究五行，须详气候。
论财官之轻重，察气候之浅深，推向背财官之得失，论当生格局之高低。
他来克我为官鬼，身旺当权。
我去克他为妻财，官强则富。
年伤身主，乃父与子而不亲。
时克日辰，是子不遵于父命。
年克日兮，上能陵下。
日克年兮，下去犯上；若得有物制日干，则可化恶为祥；更要本主逢喜神，则将凶而变吉。
喜神庆会，当知资产丰隆。
四柱无情，定见祸端并作；或见本主相冲，三刑重迭，岁运欺陵，必招横事。
纯粹五行入格，台阁风清。
身强七杀降伏，藩垣镇守。
无财官而有格局，青云得路。
无格局而有财官，黄门成名。
财官格局俱损，不贫寒而功名蹭蹬之人。
日干月令俱强，非穷困必草茅永逸之士。
丙丁坐南离而无制，是不遵礼法凶暴之徒。
壬癸遇戊己之相应，乃怀德抱才聪慧之士。
辛逢乙木于南墓，虽富而不仁。
丙逢辛金于北镇，纵贫而有德。
年时月令有偏印，凶吉未明；大运岁君逢寿星（食神），灾殃立至。
幼年乏乳，食神遭刑克之宫。
壮岁峥嵘，乃财官居纯粹之位。
陽日食神得地，无冲损则暗合官星。
陰日食神无破亏，虽契合则自亲印绶。
偏财能益寿延年。
陽刃七杀，善夺财化鬼。
财星有破，费祖风别立他乡。
印绶被伤，失宗业抛离故里。
人命以贵神为福，遭克陷则凶祸不祥。
五行会凶曜为灾，喜合杀并食神为贵。
命亏杀旺，要天赦二德呈祥。
身弱财丰，喜陽刃兄弟为助。
月令值食神健旺，善饮食而姿质丰满。
四柱有吉曜相扶，堆金积玉。
五行无凶杀侵犯，名显声扬。
寅申巳亥迭犯，有聪明生发之心。
子午卯酉重逢，害酒色荒婬之志。
女人无杀，一贵何妨；喜逢天月德神，忌见杀官混杂。
贵（官）众，则舞裙歌扇。
合多，则暗约偷期。
五行健旺，不遵礼法而行。
官杀互逢，定是风声之配。
回眸倒插、泛水桃花、沐浴裸形、螟蛉重见，多为奴妾娼妓，少有三贞九烈。
双鱼（亥）双女（巳）号婬星，不宜多犯。
官星七杀曰 夫主 ，忌见重逢。
寅申互见性荒婬。
巳亥相逢心不已。
或有伤官之位，不远嫁，定主克夫。
临冲枭印之神，非孤离，终须死别。
四柱有官鬼入墓，使夫星久入黄泉。
岁运临夭绝之宫，俾鸳配分飞异路。
要知女命难婚，运入背夫之位。
欲识男儿早娶，定是运合财乡。
子克重重，杀没官衰伤食重。
伤妻迭迭，财轻身旺弟兄多；若不如斯，定是刑冲妻妾位。
暗合财星妻妾众。
虚朝财位主妻多。
财星入墓，必定刑妻。
支下伏神，偏房宠妾。
妻星明朗，乔木相求。
大运流年，三合财乡，必主红鸾吉兆。
或临财败之宫，家赀凌替、伤妻损妾、婚配难成。
妻星失位在何宫，要求端的。
官禄天厨，居甚位须察根源。
有格局纯杂，忽遇恶物相冲，亦主死亡。
无财禄或逢财禄旺相，亦当骤发。
日求升合，食神旺处劫财多。
或，逢偏印克食神，非贫夭寿，须知乞化；要审荣枯得失，当究轻重浅深。
官禄杀强，无制则夭。
日衰财重，党杀则穷；更看岁运何凶？何吉？
身宫冲破无依倚，不离祖必出他乡。
干（亥）坤（申）艮（寅）巽（巳）互换朝，好驰骋则心无定主。
柱中若逢华盖，犯二德清贵之人。
官星七杀落空亡，在九流任虚闲之职。
五行克战，非伤日主不为灾。
岁运并临，若损用神皆有祸。
木逢金克，定主腰胁之灾。
火被水伤，必是眼目之疾。
三合火神旺盛克庚辛，损头面及脓血之疾；如伤日干及财官太盛，折肢体有眷恋之灾。
心肺喘满，亦本金火相刑。
脾胃损伤，盖因土木战克。
支水干头有火遭水克，必主腹？（痞）心朦。
支火干头有水遇火旺，则内障睛盲。
火土烦焦蒸四曜，则发秃眼昏。
润下纯润充气，返神清骨秀。
荧惑（火）乘旺临离（午）巽（巳），风中失音。
太白（金）坚利合兑（酉）坤（申），兵箭落魄。
财星入墓，少许刑冲必发。
伤官伤尽，或见官星则凶。
十有八格，当从善恶推求；总系五行，各取旺衰消息。
身旺何劳印绶。
身衰不喜财官。
中和为福。
偏党为灾。
但见贵神朝拱、禄马飞天、遥合虚邀、不得冲格，逢合皆忌。
七杀官星，各嫌羁绊，填实则凶；忽然运到官乡，当以退身避职。
马瘦官破，困守穷途。
禄旺财丰，峥嵘仕路。
如临喜处以得祸，是三合而隐凶星。
或逢凶处而返祥，乃九宫而露吉曜。
要知职品高低，当求运神向背；清奇则早岁成名，玷缺则晚年得地。
运行则一宫十载。
流年乃逐岁推移。
津路通亨，权高爵显。
程途偃蹇，禄薄官卑。
推寻子位，先看妻宫；死绝者嫡庶难存，太旺者别门求觅。
妻星显露，子息必多。
刑害嗣宫，男女罕得。
若问兄弟多寡，细检四柱干支，月令虽强，更看运神向背；死绝刑伤，雁行失序；相生喜庆，棣萼联荣。
兄弟身旺，父命有亏。
财帛旺多，母年早克；若见官鬼（七杀）出见，母反长年；如逢脱气排运，父还有寿。
壬临午位，癸坐巳宫，禀中和兮，禄马同乡；遇休囚也，胎元绝地。
丙临申位，庚坐燕寅，己入巽（巳）干（亥），乙临双女（巳），金乘火位，甲坐坤（申）宫，名曰 休囚 ，最嫌克制。
七杀忌逢言丧魄，寿星（食神）欣遇曰 还魂 。
天命能施智力，难出网罗，造化幽微，乃除功妙。
贫寒将尽，能令白屋出公卿。
奢侈太过，反使朱门生饿殍。
家赀将废，定生不肖之儿男。
婚媾多刑，必娶无寿之妻妾。
四宫背禄，不可妄求；官将不成，财当见废。
八字无财，须求本分；越外若贪，必招凶事。
噫！甘贫养拙，非原宪之不才；鼓腹吹箫，使伍员之挫志。顺则行，逆则弃，知命乐天，困穷合义，洪范数终，【渊源】骨髓。
《碧渊赋》捷驰千里马
尝谓：分二气以定三才，播四时而成万物，皆由命令也；斯令者，寓四时而立四柱，专以日主，以定三元。命乃无令而不行，令乃无命而不立；信知命令之相参，犹知天地之全体也。或云： 子罕言命，皆天命而非人命欤！天命关乎气数，人命禀乎五行；气数五行何以殊，天命人命何以异。 诚哉是理，可得而议矣！
然而，人命荣枯得失，尽在五行生克之中；富贵贫穷，不出乎八字中和之外。
先观气节之浅深，后看财官之向背。
人之命内，皆不离乎财官；诸格局中，只要虚邀禄马。先贤已成矜式，后学须要变通。
太过无克制者，贫贱。
不及无生扶者，夭折。
宜向之而运背，决之贫贱。
宜背之而运向，断之困穷。
喜生而逢生，贵而堪断。
爱克而值克，吉亦可言。
逢官而看财，见财而富贵。
逢杀而看印，遇印以荣华。
逢印看官而遇官，十有八贵。
逢财忌杀而有杀，十有九贫。
盖，木盛逢金，造作栋梁之器；水多遇土，修防堤岸之功；火煅秋金，铸作剑锋之器；木疏季土，培成稼穑之禾；火炎有水，名为既济之文。
水浅金多，号为体全之象。
甲乙运入西方，身旺功名可许。
壬癸路经南域，主健财贵堪图。
劫杀不须逢旺地。
食神最喜劫财乡。
亥卯未逢于甲乙，富贵无疑。（曲直格）
寅午戌遇于丙丁，荣华有准。（炎上格）
庚辛局全巳酉丑，位重权高。（从革格）
壬癸格得申子辰，学优才足。（润下格）
戊己局全四季，荣冠诸曹；更值德秀三奇，名扬四岳。（稼穑格）
木全寅卯辰之方，功名自有。（曲直格）
金备申酉戌之地，富贵无亏。（从革格）
水归亥子丑之源，荣华之客。（润下格）
火临巳午未之域，显达之人。（炎上格）
木旺宜火之光辉，秋闱可试。
金坚爱水之相涵，文学堪夸。
用火愁水。
用木愁金。
春木重重，休为太旺无依；夏火炎炎，莫作太刚有厌；秋金锐锐最为奇；冬水汪汪真可美；削之剥之为奇，生我扶我为忌。
丙丁生于冬月，贵乎戊己当头。
庚辛产于夏天，妙乎壬癸得局。
甲乙秋生，贵宜玄武。
庚辛夏长，妙用勾陈。
丙丁水多嫌北地，逢戊己反作贵推。
庚辛火旺怕南方，遇戊己反成荣断。
甲乙秋生透丙丁，莫作伤看。
戊己夏产露庚辛，当为贵论。
火带水多，贵行木运。
土逢木旺，荣入火乡。
庚逢水重，水冷金寒喜炎热。
戊遇酉多，身衰气锐爱荧煌（火）。
不及喜生扶。
太过宜脱剥。
官杀混杂，身弱则贫。
官杀相停，合杀为贵。
年月官星，早年出仕。
日时正贵，晚岁成名。
胞胎逢印绶，禄享千钟。
财气遇长生，肥田万顷。
秋冬官星逢刃伤，存金去火贵无疑。
腊月伤官喜见官。
破印重伤祸而死。
财旺生官者，乃贵少而富多。
伤官见贵者，又官高而财足。
无伤不贵，有病者奇，理明于后，何必他求；虽始用之为奇，宜终去之为美，审其轻重，毋取一途。
如，水少火炎遇庚辛，休作身旺官轻而取。
或，木绝而坐金，重逢杀印，难为身弱气旺之断。
财轻勿经劫地，频见妻灾。
劫财陽刃有官杀，台阁之臣。
归禄倒冲行刃伤，廊庙之士。
身旺有杀行印绶，权断之官。
身强主弱，无印绶遇财星，寻常之辈。
陽刃偏官有制，膺职掌于兵权。
正官正印无伤，出仕牧于庶士。
润下稼穑，给赏之官。
子午为尊位，黄门之客。
癸日癸时兼亥丑，魁名及第入翰林。
壬日壬时迭壬辰，高爵承恩登御阙。
日德见魁罡，遇刑冲贫寒之士。
魁罡见财星，总得地禄食之人。
伤官见官，妙入印财之地。
财星破印，宜逢比劫之乡。
命逢财，运逢杀，吉亦堪陈。
命逢杀，运逢财，凶而可决。
女遇伤官，归禄得之极贵。
男逢陽刃，身弱随之为奇。
金神飞禄伤官，女命逢之最忌。
陽刃伤官七杀，男命值之得权。
金神入火逢刃杀，贵而无疑。
归禄无官逢食伤，荣而有权。
正官无印，居官不显。
陽刃七杀，出仕驰名。
身旺无依，僧道之命。
桃花滚浪，女妓之流。
金弱火绝，土木消磨之匠。
身强财浅，金火陶冶之流。
伤官逢财而有子。
七杀有制亦多儿。
印绶被伤，母年早丧。
财源被劫，父命先倾。
男命伤官须损子。
女命伤官定克夫。
年月财官身旺，公显父荣。
日时禄马长生，妻贤子贵。
月中归禄无财官，父丧他邦。
年逢禄马被冲破，公亡外郡。
日逢财，时逢劫，妻妾产亡。
太岁值杀月值伤，弟兄不睦。
专禄若遇陰错，外家零落。
逐马如遇陽差，公姑真假。
岁月值杀有刑害，公父连伤。
日神背禄无财助，妻儿离散。
正财偏财见合，妻妾奸婬。
伤官正官有克破，夫妻刑并。
旺妻伤子，必因食宿遭伤。
旺子伤夫，乃是官星失位。
女逢财旺生官，夫权必夺。
男遇财多身弱，妻话偏听。
差错居日，外家冷淡。
建刃伏年，祖基微浅。
财官生时，逢财旺生官，助国兴家之子。
正官重见，多生女子少生男。
出现偏财，少爱正妻偏爱妾。
财星得位，因妻致富成家。
官禄归垣，显己增荣祖业。
年正官，月伤官，公强父弱。
日值财，时劫财，父兴子败。
青龙全从革之金，且贫且贱。
白虎备润下之水，曰富曰贵。
春木荣而水浅，补衲之僧。
夏火炎而金衰，簪冠之道。
勾陈全备润下，奔流之辈。
朱雀三合玄武，穷窘之徒。
金刚木弱，行商坐贾之人。
土凝水竭，破祖离乡之客。
金生秋月土重重，贫无寸铁。
火长夏天金迭迭，禄有千钟。
春木水多，贫贱之辈。
冬水金盛，颠弱之人。
辰戌丑未遇刑冲，无人不发。
子午卯酉带刑合，多者婬讹。
夏金迭火，秋木重金，非贫则贱。
季木盛金，春金多火，不夭则贫。
季木无根从妻（财）福，禄位高崇。
夏火失色配夫（官）荣，功名显达。
火向春林逢水旺，好去求名。
土临季地见金重，将来出仕。
甲乙夏荣土气厚，功名半许足田庄。
丙丁冬旺水源清，爵位全备荣锦绮。
专禄带食伤，权掌阃外。
陽刃入官杀，威震边疆。
拱禄夹禄拱贵，爵禄丰荣。
倒冲遥巳栏叉，功名显达。
壬趋干（亥）、甲趋艮（寅），清朝之士。
辛朝陽、乙鼠贵，文学之臣。
局全风虎，良将之才。
柱备云龙，大人之德。
四库全备龙变化，逢大海为九五之尊。
三奇局秀凤腾翔，遇天门乃三六之主。
旺财官而致富。
暗禄马以荣华。
入格，以贵而推。
破局，以贫而断。
究一理而察万端，明片言以通万物，后学术士，毋怠于斯！


《论伤官》
伤官者，其验如神。
伤官务要伤尽；伤之不尽，官来乘旺，其祸不可胜言。伤官见官，为祸百端。
倘月令在伤官之位，及四柱配合、作事皆在伤官之处；又行身旺乡，真贵人也。
伤官主人多才艺、傲物气高，常以天下之人不如己；而贵人亦惮之，众人亦恶之。
运一逢官，祸不可言；或有吉神可解，必生恶疾以残其躯；不然运遭官事。
如运行剥官，财神不旺，皆是安享之人。
仔细推详，万无一失矣！
又云，伤官者，我生彼之谓也；以陽见陰，陰见陽，亦名盗气。
印绶若伤尽，不留一点；身弱忌官星，不怕七杀。
如甲用辛官，如丁火旺，能生土财；最忌见官星，亦要身旺。
若伤官不尽，四柱有官星露；岁运若见官星，其祸不可胜言。
若伤官伤尽，四柱不留一点；又行旺运及印绶运，却为贵也。
如四柱中虽伤尽官星；身虽旺，若无一点财气，只为贫薄。
如遇伤官者，须见其财为妙；是财能生官也。
如用伤官格者，支干、岁运，都要不见官星；如见官星，谓之伤官见官，为祸百端。
用伤官格局，见财方可用。
伤官之杀，甚如伤身七杀，其验如神。
年带伤官，父母不全；月带伤官，兄弟不完；日带伤官，妻妾不完；时带伤官，子息无传。
其余伤官，务要伤尽，则吉，见财方可；轻则远窜之灾，重则刑辟之难。
伤官有战，其命难存。
若月令在伤官之位，及四柱相合，皆在伤官之处；如行身旺乡，贵命也。
伤官之人，多负才傲物，常以他人不如己；君子恶之，小人畏之。
逢官运，无财救，必主大灾；不然主暗昧恶疾，以残其身；或运遭官刑矣！
如四柱虽伤尽官星，身弱逢财运发福，是为伤官见财。
仔细推详，万无一失。
又云，四柱有官而被祸重，四柱无官而被祸则浅。
大凡四柱见官者，或见伤官而取其财；财行得地则发，行败财之地必死。如运支内无财运，干虚露亦不可也。
如【乙亥，己丑，丁亥，庚戌】：丁以壬为官。丑戌本为伤官，只是丑为金库，又时上有庚字作财；此人行申酉限如意，入金脱气遂死矣！
大抵伤了官星，行官运则灾连；太岁亦然。
伤官伤尽最为奇，尤恐伤多返不宜；
此格局中千变化，推寻须要用心机。
火土伤官宜伤尽；金水伤官要见官；
木火见官官有旺；土金官去返成官；
惟有水木伤官格，财官两见始为欢。
伤官不可例言凶，有制还他衣禄丰；
干上食神支带合，儿孙满眼寿如松。
伤官遇者本非宜，财有官无是福基；
时日月伤官格局，运行财旺贵无疑。
伤官伤尽最为奇，若有伤官祸便随；
恃己凌人心好胜，刑伤骨肉更多悲。
伤官不可例言凶，辛日壬辰贵在中；
生在秋冬方秀气，生于四季主财丰。
丙火多根土又连，或成申月或成干；
但行金水升名利，火土重来数不坚。
《伤官说》
伤官若伤尽，却喜见官星。
伤官若论财，见祸不轻来。
伤官若用印，克杀不如刑。
伤官若论财，带合有声名。
伤官用财，不宜印乡。
伤官见官，印运不妨。
杂气财官，印俱不忌。
两戊合一癸，得再嫁。
妻财受克，生子不育。
印绶比肩，不忌财乡。
印绶多根，身旺必贫。
印绶被伤，克父母。
官杀混杂，克父母。
财多身弱，克父母。
干与支同克妻。
辛卯、戊寅不怕杀多。
女命比肩，即姊妹贪合，多谎诈。
财有劫，不怕露就杀。
火命人最好，月支属火，干头有木提出火矣！
癸酉弱格，见杀必凶。
官贵太盛，旺处必倾。
土命不论胞胎，只论日时，不怕官杀混杂；陽干方论，陰干不取。
子怕寅午火，不怕水。寅木不怕金。巳金不怕火。己土不怕木。午火不怕水。未同申金不怕水。己土戌土不怕木。卯木怕酉金。辰土怕寅木。乙日五月不怕杀。
四柱元有病，要去病；不去病不发。
《论食神》
食神者，生我财神之谓也；如甲属木，丙属火，名盗气，故谓之 食神 。何也？殊不知丙能生我戊土中食丙之戊财，故以此名之也。
命中带此者，主人财厚食丰、腹量宽洪、肌体肥大、优游自足、有子息、有寿考。
恒不喜见官星，忌倒食，恐伤其食神；喜财神相生。
独一位见之，则为福人；然终亦不清。
却喜身旺，不喜印绶，亦恐伤其食神也。
如运得地，方可发福；大概与财神相似。
如【己未，己巳，丁未，辛丑】：丁见己为食神，有一丑巳合起金局得之为财；又喜身不弱，所以有官亦有寿也。
如【乙巳，乙酉，癸酉，乙卯】：此命见三乙为食神，见巳酉丑合局为印绶，又有三乙化为伤官。癸用乙为食神，被金局来克乙木，再被三乙木并卯旺克我官；所以名利都无成也。
食神有气胜财官，先要他强旺本干；若是反伤来夺食，忙忙辛苦祸千般。
食神无损格崇高，甲丙庚壬贵气牢；丁己乙辛多福禄，门阑弧矢出英豪。
甲人见丙本盗气，丙去生财号食神；心宽体胖衣禄厚，若临印绶主孤贫。
申时戊日食神奇，惟在秋冬福禄齐；甲丙卯寅来克破，遇而不遇主孤凄。
寿元合起最为奇，七杀何忧在岁时；禁凶制杀干头旺，此是人间富贵儿。
食神居先杀居后，衣禄无亏富贵厚；食神近杀却为殃，终日尘寰慢奔走。
《论正财》
何谓之正财？犹如正官之意；是陰见陽财，陽见陰财。大抵正财，吾妻之财也。人之女赀财以事我，必精神康强，然后可以享用之；如吾身方且自萎懦而不振，虽妻财丰厚，但能目视，终不可一毫受用。
故财要得时，不要财多。
若财多则自家日本有力，可以胜任，当化作官。
天元一气，羸弱贫薄难治。是乐于身旺，不要行克制之乡；克制者，官鬼也。
又怕所生之月令，正吾衰病之地，又四柱无父母以生之；反喜财，又有见财，谓之财多。
力不任财，祸患百出；虽少年经休囚之位，故不如意，事多频并。或中年或末年，复临父母之乡，或三合可以助我者；则勃然而兴，不可御也。
倘少年乘旺，老在脱局，不惟穷途凄惶，兼且是非纷起。
盖，财者，起争之端也。
若或四柱相生，别带贵格，不值空亡；又行旺运，三合财生，是皆贵命。其余福之浅深，皆随入格轻重而言之。
财多生官，要须身健。
财多盗气，本自身柔，年运又或伤财，必生奇祸；或带刑并七杀，凶不可言也。
又云，正财者，喜身旺、印绶，忌官星、忌倒食、忌身弱、比肩劫财。不可见官星，恐盗财之气也；喜印绶者，能生身主弱故也。
且如甲日用己为正财；如身弱，其祸立至。
凡人命带财下生，须出富豪；不螟蛉，必庶出、或冲父母。
身旺无劫财，无官星为妙。
若命中有官星得地，运行喜财星多生官。
兼有财星得地，运行忌见官星，恐克其身；怕身弱也。
大抵财不论偏正，皆喜印绶，必能发福。
如【辛丑，丁酉，丁巳，丁未】：此命丁日身坐财之地，又见巳酉丑金局，故主财旺。盖金得木库居未，能生丁火，故身旺能当其财；运行东南方，宜乎巨富。丁用壬官，用庚金为财，生壬官；身入旺乡，必能发福。
凡用财，不见官星为妙。
如【庚申，乙酉，丙申，丙申】：此命丙日见三申为财，岂不美哉！丙用癸官，用辛为财，见三申一酉为财，故旺。盖缘日弱，火病申死酉，乃为无气，运行西方金乡，身弱太甚；财旺生鬼，败克其身，故不能胜其财，所以贫也。
如【乙卯，癸未，辛酉，戊子】：此命辛日坐酉，乙年坐卯，身与财俱旺；又得癸未食神，戊子印绶助之，宜乎巨富贵也。
如【戊子，丁巳，甲辰，丙寅】：此命甲日生于四月下旬，并透出丙丁火，生其月中之戊土；时又归禄于寅，故财旺矣！然甲木身亦旺。早年行戊午己未运，迤逦行辛酉运，乃见官星则凶；壬戌运有壬克丙，伤官食神之中，失官去财，死丧合家；值五十九岁，入癸亥身旺运，稍可安逸；六十五岁，逢壬辰年死矣。初运伤官见财格，取戊土为财，所以戊午己未二运大旺生土，故财厚矣；及至庚申辛酉西方见官，故凡事费力；虽癸亥为甲木之印绶，然亦忌火冲水，亥中又有壬水。壬辰透出壬水，运中、命中元有之辰，死无疑矣！凡伤官见财格，忌见官星，只喜见财。大忌壬水克火，则火不能生甲木之土财也。
《论偏财》
何谓之偏财？盖陽见陽财，陰见陰财也。然而偏财者，乃众人之财也，只恐兄弟姊妹有夺之，则福不全；若有官星，祸患百出。
故曰：偏财好出、亦不惧藏，惟怕有以分夺，反空亡耳；有一于此，官将不成、财将不住。
经曰： 背禄逐马，守穷途而凄惶也。
财弱亦待历旺乡而荣。
财盛无所往而不妙，且恐身势无力耳。
偏财主人慷慨、不甚吝财，惟是得地不止。
财丰亦能官旺，何以言之？盖，财盛自生官矣，但为人有情而多诈。
盖，财能利己，亦能招谤，运行旺相，福禄俱臻。只恐太旺，兄弟必多破坏，亦不美。
财多，须看财与我之日干强弱相等，行官乡便可发禄。
若财盛而身弱，运至官乡，是既被财之盗气，复被官之克身；非惟不发禄，亦防祸患。
如命四柱中元带官星，便作好命看；若四柱中兄弟辈出，纵入官乡，发禄必渺矣！
故曰： 要在识其变通 矣！
《正官论》
夫正官者，甲见辛之类；乃陰见陽为官，陽见陰为鬼，陰陽配合成其道也。
大抵要行官旺乡，月令是也。月令者，提纲也。看命先看提纲，方看其余。
既曰正官，运复行得官旺之乡、或是有成局；又行不得伤官之地，并金财旺之乡，皆是作福之处。
正官乃贵气之物，大忌刑冲破害；及于年月时干，皆有官星隐露，恐福渺矣！又须看年时上别有是何入格？作福去处，？方可断其吉凶。
茍一途而执取之，则不能通变，必有差之毫厘，谬以千里之患，经曰： 通变以为神者 是也。
正官或多，反不为福。何以言之？盖人之命，宜得中和之气，太过与不及同；中和之气为福厚，偏党之克为灾殃。
既用提纲作正官，年时支干位，或有一偏官便杂矣！不可不仔细以轻重推测也。
又曰，于月令得之是也，喜身旺、印绶。
如甲用辛官，喜土生官；最怕刑冲破害、陽刃七杀，为贫命；如时干逢杀，乃官杀混杂。盖四柱有刑冲破害，皆未为贵命看。
官来克我，我去克官不为害。
一位若两官不妨。
若月令中有正官，时干支有偏官，便难以正官言之。
且如甲用辛为官，生于八月中气之后，金旺在酉，故谓之正官；如天干不透出辛字，却地支有巳酉丑，虽不能于八月中气之后，亦可言官。大要身旺，时辰归于甲木旺处。
如岁时透出正官，地支又有官格，却不拘八月中气之后。
大率官星须得印绶、身旺则发；若无伤官破印，身不弱者便为贵命。
如命中有官星，而行伤官之运，则不吉；必待印绶、官星旺运可发，必得官。
正官须在月中求，无破无伤贵不休；玉勒金鞍真富贵，两行旌节上皇州。
正气官星月上推，无冲无破最为奇；中年岁运来相助，将相公侯总可为。
正官仁德性情纯，词馆文章可立身；官印相生逢岁运，玉堂金马坐朝臣。
正官大抵要身强，气弱须求运旺方；岁运更逢生旺地，无冲无破是荣昌。
己干为主透官星，须要提纲见丙丁；金水相生成下格，火来拘聚旺财名。
辛日透丙月逢寅，格中返化发财根；官星不许重相见，运到冲刑怕酉申。
八月官星得正名，格中大怕卯和丁；若还柱内去其忌，运亦如之贵显名。
《论偏官》
夫偏官者，盖甲木见庚金之类；陽见陽，陰见陰，乃谓之偏官，不成配偶，犹如经言： 二女不能同居，二男不可并处 是也。
官即七杀，要制伏，盖偏官七杀即小人；小人无知，多凶暴，无忌惮，乃能劳力以养君子，而服役护御君子者。小人也，惟是不惩不戒，无术以控制之，则不能驯伏而为用；故，杨子曰： 御得其道，则驯伏或作使；御失其道，则狙诈或作敌。 小人者，狙诈也，要控御得其道矣；一失控御，小人得权，则祸立见矣！
经曰： 人有偏官，如抱虎而眠，虽借其威，足以摄群畜；稍失关防，必为其噬脐，不可不虑也。 如遇三刑俱全、陽刃在日及时、又有六害；复遇魁罡相冲，如是人之凶不可具述。
制伏得位，运复经行制伏之乡，此大贵之命也。
茍于前者，凶神俱聚，运游杀旺之乡，凶害有不可言者可知也。
如有一杀，而制伏有二三，复行制伏之运，反不作福。何以言之？盖尽法无法，虽猛如狼，不能制伏矣！是又不可专言制伏，要须轻重得所；不可太甚，亦不可不及。须仔细审详而言，则祸福如影响矣！
又云，有制伏则为偏官，无制伏则为七杀；譬诸小人，御之得其道则可使，失其道则难敌，在吾控御之道何如耳！
凡见此杀，勿便言凶，殊不知带此杀者，多有贵命。如遇三刑六害、或陽刃魁罡相冲，如是之凶，不可谓之制伏；但运行制伏，此贵人命也。茍如前凶神俱聚，其运复行杀旺之乡，祸不可言。
大抵偏官七杀，最喜身旺、有制伏为妙。元有制伏，可行杀旺之方；元无制伏，可行制伏之运。
身旺化之，得为偏官；身弱无制伏，则为七杀。
制伏复行制伏运，谓之大运，则为偏官无余烬矣！
月中之气，怕冲与陽刃。其本身弱，若杀强则难制；如身强杀浅，则是假杀为权刃。
如曰七杀不怕刑冲。宜详之！
偏官如虎怕冲多，运旺身强岂奈何；身弱虎强成祸患，身强制伏贵中和。
偏官偏印最难明，上下相生有利名；四库坐财宜向贵，等闲平步出公卿。
戊己若逢见官杀，局中金水更加临；当生有火宜逢火，火退愁金怕木侵。
偏官有制化为权，唾手登云发少年；岁运若行身旺地，功名大用福双全。
偏官不可例言凶，有制还他衣禄丰；干上食神支又合，儿孙满眼福无穷。
陰癸多逢己字伤，杀星须用木来降；虽然名利能高显，争奈平生寿不长。
六丙生人亥子多，杀星拘印返中和；东方行去兴名利，运到西方事转磨。
春木无金不是奇，金多犹恐反遭危；格中取得中和气，福寿康宁百事宜。
《论七杀》
夫七杀者，亦名偏官，喜身旺合杀、喜制伏、喜陽刃；忌身弱、忌见财，生忌无制。
身旺有气为偏官，身弱无制为七杀。
凡有此杀不可便言凶？有正官不如有偏官，多有巨富大贵之人；惟其身旺合杀为妙。
如甲以庚为七杀，喜丙丁制之；乙合之，谓之 贪合忘杀 。
七杀却宜制伏，亦不要制之太过；盖物极则反为祸矣！
身旺又行身旺之运为福。
如身弱又行身弱之乡，祸不旋踵。
四柱中元有制伏，喜行七杀运；元无制伏，七杀出为祸。
如行身旺乡，更有陽刃，贵不可言；但忌财旺，财能生杀故也。岁运临之，身旺亦多灾；身弱尤甚。
甲申、乙酉、丁丑、戊寅、己卯、辛未、癸未，此七日生主杀，性急伶俐、心巧聪明。
如见杀多者，主人凶夭贫薄；月见之重，时见之轻。何也？日七杀，只一位见之，如年时再见，杀多为祸；却要制伏之乡，又要身旺有制伏为权，最怕冲与陽刃大凶。
时七杀只一位，要本身旺，如年月时三处有制伏为福；却要行杀旺运，运三合得地亦发；若无制伏，则要行制伏为福。
行杀旺运无制伏，则祸作。
时上七杀，却不怕陽刃，而亦不畏冲。
如【辛丑，乙未，乙卯，丙子】：此命身旺，生于六月之中，岁干透出辛丑为七杀；喜得丙子合辛丑之杀，乃贵而有权。
如【甲午，丙寅，庚子，丙子】：此命身弱，见火局，又见月令丙寅七杀，时又见丙子；火克庚金，金死于子，身弱杀旺，又无制伏，宜乎带病贫薄。
如【丁巳，戊申，壬子，戊申】：此命身旺，见二戊为七杀，引归于巳；丁与壬合，戊与癸合，金又长生于巳，戊禄在巳；乃壬戊二字俱旺，所以贵也。
《论官星太过》
如壬癸生人，四柱是辰戌丑未巳午，天干不露官星与杀，则官杀暗藏于中为多。若四柱元有为好；若无制伏，须行木运，与三合木局亦好。
大凡官星多则杂，务要除而清之，乃可发福。
若官星多又行官运，亦不济事。
《论官杀混杂要制伏》
官星要纯，不要杂。
假如甲木用辛金为官，若年是辛，月是酉，时上亦是死官，虽多尽不妨，盖纯一尽好；若有金或庚申，则混杂为杀，以伤其身。要行火乡制伏，则发福也。余仿此也。
《论印绶》
所谓印？生我者，即印绶也，经曰： 有官无印，即非真官；有印无官，反成其福。 何以言之？大抵人生得物以相助相生相养，使我得万物之见成，岂不妙乎；故主人多智虑，兼丰厚。
盖印绶畏财，主人括囊。故四柱中及运行官贵，反成其福，盖官鬼能生我；只畏其财，而财能反伤我。
此印绶之妙者，多是受父母之荫、承父之赀财，见成安享之人；若又以两三命相并，当以印绶多者为上。
又主一生少病、能饮食。
或若财多乘旺，必多淹留。
虽喜官鬼，而官鬼多或入格，又不可专以印绶言之。
假如，甲乙日得亥子月生，丙丁日得寅卯月生，戊己日得巳午月生，庚辛日得辰戌丑未月生，壬癸日得申酉月生者是也，其余以类言之。最怕行印绶死绝之运；或运临死绝，复有物以窃之，即入黄泉，无可疑也。
夫印绶者，生我之谓也，亦名生气。以陽见陰，以陰见陽，谓之正印；陽见陽，陰见陰，谓之偏印。喜官星生印，忌财旺破印。
如甲人生亥子月中，水为印，忌火伤官，忌土破印，要行生旺之乡，怕行死绝之地；若行死绝之地，或有物以伤之，则危矣！
印绶之人智虑、一生少病、能饱食丰厚、享见成财禄；若两三命相并，当以印绶多者取之。
最忌财来乘旺，必生淹滞。
若官鬼多，或入别格，又不可专以印绶论。
大凡月与时上见者为妙；而月上最为紧要。
先论月气之后有生气，必得父母之力；年下有生气，必得祖宗之力；于时上见之有生气，必得子孙之力，寿元耐久，晚景优游。
如带印绶，须带官星，谓之官印两全，必为贵命。若官星虽见成，得父母力，为福亦厚也；须行官星运便发，或行印绶运亦发。
若用官不显，用印绶为妙；最怕四柱中岁运临财乡，以伤其印。
若伤印，主破家离祖、出赘；又临死绝之地，若非降官失职，必夭其寿。
如【戊戌，庚申，癸酉，庚申】：此命癸日生于七月中气之后，月时皆是庚申，自坐金库，所以印绶；岁干又透出戊官，谓之官印两全，极为贵命。
如【癸亥，癸亥，甲寅，甲子】：此日用癸为印，印却旺；缘无财星相助，发福不厚也。
如【甲寅，庚午，戊戌，壬子】：此日戊用丁为印绶，有寅午戌火局为好；不合时上壬子水旺，财能冲印，所以失明。生气是丙丁火属木故也。
如【己卯，丁卯，丙辰，壬辰】：此命用卯为印，用癸为官，年在卯日在辰，所以官印两全，少年清要。至四十二、三岁，癸亥运亦不妨；至庚申年，水七杀生于申，乃被庚申破印，故不吉也。
月逢印绶喜官星，运入官乡福必清；死绝运临身不利，后行财运百无成。
印绶官星运气纯，偏官多遇转精神；如行死绝并财地，无救番为泉下人。
印绶无亏享福田，为官承荫有田园；家膺宣敕盈财谷，日用盘缠费万钱。
印绶无亏靠祖宗，光辉宅产耀门风；流年运气逢官旺，富贵双全步月宫。
月生日主喜官星，运入官乡禄必清；容貌堂堂多产业，官居廊庙作公卿。
重重生气若无官，当作清高技艺看；官杀不来无爵禄，总为技艺也孤寒。
重重印绶格清奇，更要支干仔细推；支上咸池干带合，风流浪荡破家儿。
印绶干支喜自然，功名豪富禄高迁；若逢财运来伤印，退职休官免祸愆。
印绶重重享见成，食神只恐暗相刑；早年若不归泉世，孤苦离乡宿疾萦。
丙丁卯月多官杀，四柱无根怕水乡；湿木不生无焰火，身荣除是在南方。
印绶不宜身太旺，纵然无事也平常；除非元命多官杀，却有声名作栋梁。
壬癸逢申嫌火破，格中有土贵方知；北方水运皆为吉，如遇寅冲总不宜。
木逢壬癸水漂流，日主无根罔度秋；岁运若逢财旺运，返凶为吉遇王侯。
贪财坏印莫言凶，须要参详妙理通；运若去财还作福，再行财运寿元终。
印绶如经死绝乡，怕财仍旧怕空亡；逢之定主多凶祸，落水火刑自缢伤。
印绶干头重见比，如行运助必伤身；莫言此格无奇妙，运入财乡福禄真。
《论倒食》
夫倒食者，冲财神之谓也；一名 吞啖煞 。用财神大忌见之，用食神亦忌见之。
倒食者，如甲见壬之类。如甲见丙为食神，能生土财；然壬克丙火，丙火不能生甲木之土财，所谓甲用食神，大忌见之。
凡命中带此二者，主福浅寿薄。
又见庚为七杀，得丙丁火制之，怕见水，反为祸矣！凡命中犯此者，犹尊长之制我身，不得自由也。作事进退悔懒、有始无终、财源屡成屡败、容貌攲斜、身品矮小、胆怯心慌，凡事无成也。
如【丁未，丁未，己亥，丁卯】：此命己亥日，己临亥上，身弱于亥；加以亥卯未木局克身，年月时透出三丁食己。幼年行南方运，赖火生土，身犹旺；纔交乙巳运，为己之七杀，引出亥卯未木局，岁运癸亥，所以死矣！此命非但倒食七杀之祸，而癸亥年与生杀坏印之说同义也。
如【甲戌，丙寅，甲戌，壬申】：此命甲戌日，甲见丙食神，生于正月，甲木旺，身与食神俱旺，本是贵命；不合时上壬申，壬水伤其丙火，申金冲其寅木；又申中有庚七杀，所以利名无成。行己巳运金生之地，见庚子年；庚金为七杀，又见子水，死于非命。
《论劫财》
亦名 逆刃 ，如乙见甲为劫财。
乙以庚为夫，见丙克庚，故克夫；男命则克妻。
五陽见五陰为败财，主克妻害子。
五陰见五陽为劫财，主破耗、防小人，不克妻。
乙以戊己为财，甲见夺己坏戊；丁以庚辛为财，丙能夺辛破庚；类如此也。
兄见弟，弟能败兄之财，夺兄之妻。
弟见兄，兄能劫弟之财，而不敢取弟之妻。
财者，人之所欲，方令弟兄见之，多有争竞，如夷、齐能几人。
男命见劫财多克妻，女命见伤官多克夫。此极论也。


《群兴论》
《当兴》夫人生有秉富贵之荣，而当兴富贵，而且能享福，而保其终身。其何故也？盖四柱中身主专旺；而其所用吉神，或为财、或为官、或为印绶、或为食神，俱各带禄权得令，不偏不杂；又无刑冲伤损克害，方为富贵本源之不杂也。他日能成才，振耀前人之基业，成当代之功名；不招谗谤，不致伤害。又在运上步步皆吉，四柱益加吉利，是谓源清流洁；故能享福以过人，保其中而无悔也。皆由命运一路滔滔，生旺而然。非幸也，乃命也，可不辩乎！
《崛起》夫人之生，又有穷饿其身，愁苦孤寒颠倒；无何一旦逢时，兴然而起。或当营财满意，白手庄田；或致君泽民，独步台鼎。斯人也，前后异见，其故何如？盖因柱中日主生气未旺，所用贵神，悉皆得位而成旺，又且合格；奈何日主无力，不能胜任其福，亦劳困偃蹇。忽逢运扶，其日干得其强健，用神出虎啸风生；元命用神，方为我用，我得乘之，则勃然而兴。是偏气乘和，衰以遇旺，故迎吉而能崛起。
若夫建业创功，有大小之不同；当于所遭命之轻重，辩之可也。
《聚兴》又有日主强，则四柱五行，杀纯不杂，身杀俱旺；则根本元无制伏，富贵不成，惟待运来制伏，杀神则化为权，方能崛兴，才德动公卿，功名显达，出类超群。是其身旺，杀神逢制化为权也；制神力旺，发福非常，安得其人不显达，以致极品之尊贵乎，实有其命。又要行其运以扶，方见勃兴也；如茍运不至，即常人耳。
又要四柱中，日主健旺，用神亦旺，各相停均，为富屋朱门，贵命之贤子也。及其长大，成立丰隆，一逢恶曜运，加临元命，见其财而夺之，因其官而伤之，临其印而坏之，逢其食而损之；遭逢此运，祸不胜言，所以中年见倾而不发。如其恶运一去，又逢好运扶身，使我用神一新，譬如枯苗得雨，勃然而兴，鸿毛遇风，飘然而举，不可御也。
《中兴》又有人生五行身旺，陽刃比肩，俱各争旺，惟有财官格神等物，虚浮轻少，无力成功名矣；出门行运，又非作福之地，所以一生饥寒，劳苦落剥，有志无成。或至中年晚景，顿逢杀运，假杀为权，制伏陽刃；或得权贵以显扬、或招赀财而发福，当随五行清浊，以遇其运而别之。
《末兴》是一生穷困，忽然兴起于中年晚景也；故知此命元用财官，平生无气，即至运到，方成富贵，一一兴利。故末兴者，乃得运而然也。学者可不勉乎！
《论兴亡》
夫人生柱中有纯杀为用也，杀神无制，则为白屋穷途之人、或一豪门营干之士；故要逢制杀运，假杀而起，进用朝廷，操权威福，功不可量。制伏运一入财乡，则能党杀，便兴祸患，如此官旺杀旺，运元恐失计。所以命党杀运，倘来生凶，偶然遇流年财杀少旺，杀神相党，并合兴殃；身主孤寒克害，轻则倾家徒配，重则刑弃其身，故其杀神并合，凶亡之可畏也。有如此杀刃者，一一难免祸患焉。
又有柱中月令，正气官星，为一生贵气，惟逢印运则利，盖官星喜逢财旺以生之，印旺以护之；故令其人能行仁布德、纬国经邦、权重爵高，所以贵也。后遇杀神旺乡，杀神禄位，岁杀并临，官化为鬼，丧身必矣。不行杀运、或逢伤官运，又无印绶制之，伤官得地，禄遭伤损，丧妻克子，剥职生灾，立可见矣；更遇流年，傥他损官受克，必致亡为惨恶。故欲官禄逢伤，而免剥戮者，不其难之乎？如有高见明识，知进退存亡之机，而保其身者；官禄逢伤，六亲免祸，亦当自己受恶疾而终者矣！
又有四柱中所专用神，无官杀气，惟偏财正财当旺而已；财神当道，隐隐兴隆，积财聚宝，但少贵矣！欲知且看行运如何？若财逢官禄旺之乡，又成富贵之局。设有不幸，财神脱局，陽刃相逢，财倾福败，多患其凶；及流年冲合陽刃，财神尽伤，元命衰绝，陽刃生凶，败亡极矣！
《宝法》第一
夫，禀陰陽而生天地间，故造化之赋于人也，禀造化而生；物亦如之，莫不由陰陽变化。是故，推人吉凶休咎，斯理昭著；然术家之法固多，究征索子平之外未有矣！
子平一法，专以日干为主，而取提纲所藏之物为令；次及年月时支以表其端。
凡格用月令提纲，勿于傍求年日时为格；今人多不知其法，于此百法百失。
譬如月令，以金木水火土为要，但有一事而定言之，若于傍求，则有失误；取其月令实事，则以遍求轻重浅深格局破冲可也。
西山易鉴先生得其变通，将干格分为六格为重： 曰官、曰印、曰财、曰杀、曰食神、曰伤官 ，而消息之，无不验矣！其法曰： 逢官看财，逢杀看印，逢印看官 ，斯有奥妙不传之法。取四者不偏不倚、生克制化，而遇破体囚为下运；有生有去为福，有助有剥为祸。其理深长，最宜消详切当；不昧庸术，宜熟读幸加勉焉。
《宝法》第二
子平之法，以日为主；先看提纲为重，次用年日时支，合成格局，方可断之；皆以月令为用，不可以年取格。凡看子平之数，取格不定，十有九差。
惟易鉴先生之法，月令用金只用金，用火只用火；八字水多却取水，不来取火，况此差矣！以法断之，误其大半。是西山易鉴参透玄机，十八格内取六格为重，用相生，定格合局；仍用年日下，以推轻重浅深，万无一失。
六格法曰： 逢官看财 ， 逢财看杀 ， 逢杀看印 ， 逢印看官 。如用印不怕杀；是杀拘印，印拘身，还作上格取之。如四柱逢印看七杀；但有官杀在，运行官杀乡，亦作贵格。
月令通官，柱中遇财，财生官妙矣！乃富贵之格。
柱中见财，要人财旺，至兴发福矣！
但见一杀，则以杀为重，不可又行财旺之乡；乃财生杀旺，当作贫贱之格。
凡格当以杀官言之。
《寸金搜髓论》印净禅师
造化先须看日主，后把提纲看次第。
四柱专论其财官，身旺财官多富贵。
若还身旺财官损，只是朝求暮讨儿。
财官旺时日主强，紫袍金带有何疑。
财官旺而日主弱，运行身旺最为奇。
日主旺而财官弱，运入财官名利驰。
日主坐下有财官，月令相逢贵不难。
富贵财官为总论，早年富贵禄高攀。
身旺无依更迁祖，不迁居死在外地。
身旺无倚，损财伤妻、或是外家冷落、或过房入舍。
身旺印旺，破财不聚；有财只好善破、或置物创屋、或门大而仓廪虚，内不足而外有余。
官喜露，露则清高。
财要藏，藏则丰厚。
杀藏官露，恶隐善扬；人生遇此，名振乡邦。
官杀太重身更强，一逢制伏作贤良。
杀官拱印贵非轻，烜赫威扬定振名。
身居九夏火土多，相逢水济贵中和；水火元来要既济，管教名利振山河。
生居三冬，水冷金寒；得火相扶，莫作等闲。
火势炎炎如无水，运行水乡亦是美。
水势滔滔若无火，运入火乡亦为奇。
南方火炎，利入北方水运。
北方水寒，利入南方火运。
东方木多，宜入西方金运。
西方金旺，宜入东方木运。
水火有既济之功。
金木有成名之论。
五行得其相济，威名荣振九天。
三丘五行，辰戌丑未；若是重见，骨肉刑悲、父母不足、兄弟异离、亲戚情疏，更亏妻子。
冲破提纲，多亏父母，或是刑、或是离异。
身旺比肩坐驿马，兄弟飘蓬好潇洒。
八字四马总交驰，身荣劳碌任东西；倘有身闲心不定，动则风流静则悲。
财星入库主聚财。
财星入库妻悭吝，谨守赀财不做人。
若是财星坐四马，妻贤无处不欣欣。
官杀重重不带财，妻能内助不和谐；公姑不敬妻无礼，夺却夫权命所排。
官星若也逢生旺，更得长生旺在时；子息聪明多俊秀，儿孙个个着绯衣。
比劫伤官旺，伤妻更损儿；养子多不肖，乞养总非宜。
日主七杀带枭神，妻主虚胎小产多，血气不调成血疾；更看行运又何如。
男子枭食重重见，身弱多因痨病随。
女人枭食非为吉，产难惊人病亦危。
女人官旺兼财旺，招得贤夫更好儿；若是财官俱受损，伤夫克子守空帷。
印绶旺身身更旺，为人刑克主孤贫；若得官显财又显，亦为超群拔萃人。
惹是招非，只缘水火相克，或是目昏眼暗。
女命若也伤官旺，坐下伤官会骂夫；朝暮喃喃口不绝，百年终见带刑孤。
日如乙巳、戊辰、庚午、辛未，日干带之，权贵之妻也；更主贤妻亦主贵，更看四柱又何如。
又如丙子、丁丑、戊寅、己卯，生人遇此，皆因前道。
辛巳、壬午、甲申、乙酉，俱是坐下财官，逢之富贵不少。
丁亥戊子并庚寅，日主逢之命不轻。
辛卯丙申丁酉位，财官内隐显声名。
己亥甲申见庚戌，印绶财官内里藏；更得丙辰壬戌至，四时符印不非常。
甲子丙寅与丁卯、己巳壬辰癸巳同，虚名虚利任飘蓬。
乙亥庚申并己巳，生下财官并无有；妻宫子女带虚花，东西南北是身家。
甲午戊戌并庚子，女克丈夫男克子。
乙巳丙午丁未同，重重壬子主孤穷。
甲寅乙卯与戊午，支干同类子不足。
己未庚申及癸亥，月令更旺成祸害。
月主财官印绶全，月时符合福绵绵。
干支同类并身旺，克子刑妻破祖田。
好将四柱分强弱，莫犯陰陽执一言；此是五行真妙诀，不逢智者莫虚传。
《论命细法》
过房七杀带三刑，母明父暗是偷生。
我明我暗从化象，父死之时不送灵。
庚金化成火相时，父亡见血不须疑。
比肩三合族人害，三刑零落及离妻。
比肩暗损及门房，兄弟无情被罔欺。
如带比肩成别象，弟兄不睦报君知。
妻带三合及坐妻，妻曾认得是亲支。
坐妻透妻成别象，定主离妻再娶妻。
多透妻财须怕妇。
妻归绝地不生儿。
化成别象克正夫，必主欺夫礼义疏。
身旺食强亦如此，食明旺相懵然殂。
陽母专位主伤生，母来父上受其惊。
天时地利生过月，七杀兼刑顶上偏。
印归杀地母有病。
丙丁双者顶双灵。
日禄归时须应梦。
小儿无乳食冲刑。
壬子乙酉对偏生，丙戌丁丑妻获灵。
背父而生甲乙卯，此时须要记分明。
假令，申子辰从水也；不然，五月无水，有火不从也。戊癸化火巳午，天干地支从火也，又将坐日甲木论。珞琭子云： 学释则离宫修定 ，是如此取用也。杜老先生教镜镡僧判，将此为例，此日参详，朝暮苦想；似此半年，忽然间得此时入处，云： 公初学，进退了几番；后获此法，非与他陰陽也，此别家幽微之经也。 又论《心印口诀》：双顶者，只可言八字，有双丙丁者是也；若只一丙一丁，下有刑冲者，可言歪顶无失也。
又一法。言人儿女麻面者，是戊己被甲乙克之，不然面主有疤痕；戊己见乙巳乙卯乙亥是矣！如此递相贯穿，天干地支，往来相克，化合之气，死生破败，皆此所主也；其干支万变，如此化，病源此中出，成败此中出。命之幽微，莫不由于此，而假外来哉！更于此看得到处，不须归家多说。
四柱支中元有忌者，切忌运中透出病。
运中忌财作凶财，岁战便为灾。
凡坐杀者，不可行杀旺运。
身旺又加旺运，岁运并来伤杀，与我无情者是。
印绶怕行财运，主恶死或血疾。
印绶多母众，或食众乳、或寄养外人家。
如四柱有官星流气，太岁冲官星，必因官讼；如遇比肩助者，言比肩之人救助无事，流气转生财官者。
凡识生财伤官有三：伤之不尽，多出吏道；元有物气，伤官运及印绶，岁复见官星者，多凶化气，怕逢返本；不化有变局，如化不成者，可只用本日干断。
且如，己土用癸水为妾，运逢辰库，主妾与自家人私通。
丙用乙为母，遇庚申母多外情。
丙用庚为父，遇寅丙多主父弱。
戊用癸为妻，若坐酉宫，或主好酒。
本元无财官，运逢财官者主凶；他人发财发官。
火入水乡，主血疾。
壬癸引归寅卯，主陽不兴；时归败绝，老后无成。
日干与流气（流年）合，主晦气入门。
假令，六甲日，以偏陽土为父，陰土为妻，陽金子，陰金女；陽木陰木同法，余皆仿此。
妻星入败地，主妻不正；如己酉、庚午、癸酉、丁丑，是财入败地也。
寅申巳亥，乃四长生，必得聪明妻。
财官印，得气为妙。
元见财官，商旅农家。
财多印陷，少年克母；母不贞洁，必重嫁。
女人之命，日干同者，若我旺他衰，我为正；他旺我衰，他为正。
壬癸之水盛者，聪明多智，女多婬滥。
时上见财者，必须入舍。
支中有官无刑破者，因妻发官。
支中有杀无制，因妻致祸。
假令壬癸日，运逆行者，生于正月二月：取戊己土为官，故为禄绝，此为背禄；取丙丁火为财，四柱不透出财神，此为背禄不贫也，寅卯暗藏三陽四陽之火为财；如行子丑运，遇比肩分夺；交亥运木长生而助火，主发财；戌运亦然；酉运火死水败，主破财。
如壬癸生寅卯月，顺运者：巳午运发财福，亦忌财神透露，岁运亦然，如遇财神透出，四柱元有陽刃比肩，因妻致祸；忌申酉二运，如四柱元有印者，百物更改，革故鼎新；如流年遇杀者凶；酉运裸形沐浴，劫煞主死。
如丙子、丁丑、戊寅、辛卯、壬辰、癸巳、丙午、丁未、戊申、辛酉、壬戌、癸亥，时犯之，多因孝病中成亲。
如用子女之法，不喜入墓库；如子女入库，主无子女。
库日用甲为偏财为父；坐甲行西地，为财临杀位，父死不归家。
陽干女命，食神多者为娼。
陰干女命，食伤官多者为妓；有物去之为良。
火至天干，多主瘰？；地支多时生疮。
用杀返轻，多为僧道之首。
此荀僧《判正传歌》，即印净禅师也。
《心镜歌》
人生富贵皆前定，术士须详论；
天上星辰有可加，此说更无差。
时年月建逢命位，正是福元取。
寿元合处是无真，此说不虚陈。
官禄贵马见合刑，一举便成名。
日逢贵地见禄马，壮岁登科甲。
时日若逢禄马位，为官必清贵。
五行时日无相杂，为官多显达。
陽刃重重又见杀，大贵登科甲。
若逢三奇连禄马，名誉满天下。
日坐食支又合干，九卿三公看。
甲子己巳有一说，天德得合诀。
丙子癸巳与前观，官职三公卿。
木若逢金主不伤，两府坐中堂。
火若逢水主将权，为将镇戍边。
金若逢火主大权，方面刺史官。
水若逢土入金局，宜作侍从下。
土若逢木为正禄，八座三台福。
年得月禄不为喜，日贵取为主。
生逢贵人值孤寡，决定为僧也。
空亡官禄遇贵人，淡服作高僧。
五行无气守孤寡，必定作行者。
空亡刑害又逢囚，为僧及裹头。
欲知人命主有权，食神旺必全。
相冲陽刃再杀伤，必主上法场。
的杀若逢盘足坐，恶鬼死刑狱。
麦田相逢共帝星，徒流定分明。
大害当权多夭折，少年逢刃杀。
日逢官鬼见重刑，恶死甚分明。
刃神劫煞两头居，早岁梦天衢。
禄马俱逢行绝地，劳困难逃避。
月若逢时与刑冲，根基定一空。
时遇官星生旺位，子孙成行序。
向禄临财官更期，贵显有家资。
日月纯官无财位，反主无官贵。
卯刑子位子刑卯，癸乙相刑贵。
子来冲午未刑戌，甲乙逢申显贵名。
禄马俱绝又发财，人元克出来。
得一分三缘何议，禄马飞天是。
岁合时日分两头，切须仔细求；
君子若逢主奏对，常人主灾晦。
心怀悔退成何事，重陽剥官位。
柱中有禄运逢财，金玉自天来。
言前能说贵与贱，亦须看大运。
大凡行运逢禄马，发迹为官也。
天月二德为救解，百灾不为害。
向禄临财甚希奇，贵显主官赀。
命中禄马同贵人，福禄进珠珍。
贵人君子坐刑煞，名成少年发。
陰陽贵贱宜消息，熟晓于胸臆；
日时身命许多般，一诀通变看。
《妖祥赋》
命理深微，子平可推；先要取其日干，次则详其月令。年时共表其吉凶，《妖祥》不忒于岁月，通参于成败，祸福无遗。或有不见之形，须当审究；更有分抽之绪，后学难知。
天清地浊，自然禀一气之生。
五行正贵，忌刑冲克破之乡。
四柱支干，喜三合六合之地。
寅申巳亥，乃财官印绶长生。
辰戌丑未，系禄马印星奇库。
日贵时贵，大忌刑冲克破。
拱禄拱贵，最怕填实刑冲。
观无合有合，逢凶不凶。
伤官之于年，运到官乡不喜。
陽刃冲合岁君，运临而祸至。
辰戌魁罡，忌官星怕逢七杀。
金神日刃，喜七杀而忌刑冲。
时上偏官要制伏，弱身强官。
专杀莫逢鬼旺，亦要制伏为强；
但看本有本无，遇而不遇，要禀中和。
辛亥多逢丑地，怕填实，不喜官星。（飞天禄马格）
甲子日再逢子时，嫌丑午，亦畏庚辛壬癸亥子。（子遥巳格）
禄马飞天，离巽（巳）丙丁聚巳午。
倒冲天禄，壬骑龙背，辰多冲戌官星。
乙用丙子，聚贵声名。（乙巳鼠贵格）
嗟夫！财命有气，背禄而不贫；
绝财命衰，纵建禄而不富。
癸到艮（寅）山，怕庚辛忌逢戊土。（刑合格）
壬逢丑地，忌戊己怕见庚金。
庚遇申子辰，乃井栏叉，又谓之入局，忌丙丁，愁巳午。（井栏叉格）
戊见申时，怕甲丙亦忌寅卯。（合禄格）
辛金己土若遇，谓之 从格 ，名为 秀气 ；
四柱火伤又无救，是灾迍邅。
辛日戊子时，忌子多怕日相冲。（六陰朝陽格）
陽水逢辰见戊己，灾临难避。
甲见己时，偏财运喜财乡。
丁日辛年号岁财，运逢戊贵。
乙逢申位，忌见刑冲。
日时归禄，官逢有祸。（归禄格）
另有天冲地击、陰错陽差、贪合忘官、劫先财后，名难成贵。
贪合忘杀，身旺时福，福禄增加。
官藏杀见，有制伏亦自辉煌。
官见杀藏，身弱后终见波渣。
身弱喜逢旺运。
身强最爱杀乡。
将来者进，功成者退，富贵喜重犯者奇；
宜通变而推，决无差误矣！
《络绎赋》
参天地之奥妙，测造化之幽微，别人生之贵贱，取法则于干支；决生死之吉凶，推得失之玄妙。
甲乙之木，最喜春生。
壬癸之水，偏宜冬旺。
丙丁火而夏明。
庚辛金而秋锐。
戊己两干之土，要旺四季之期。
日乃自身，须究强弱。
年为本主，宜细推详。
年干父兮支母。
日干己兮支妻。
月干兄兮支弟。
时支女兮干儿。
后杀克年，父母早丧。
前杀克后，子息必亏。
马入妻宫，必得能家之妇。
杀临子位，必招悖逆之儿。
禄入妻宫，食妻之禄。
印临子位，受子之荣。
枭居子位，破祖之基。
财官月旺，得父赀财。
所忌，财伤禄薄。
最嫌，鬼旺身衰。
原其，克彼为财，生我为印。
食神暗见，人物丰肥。
枭印重生，祖财漂荡。
咸池财露，主婬奢。
凶杀合年，防自刃。
土克水，而成腹脏之疾。
火锻金，以患痨瘵之灾。
桃花会禄，酒色亡身。
财旺身衰，因财丧命。
观乎，财生官者，用贿求官；财坏印者，贪财卸职。
财旺生官，自身荣显。
财生杀党，夭折童年。
独杀冲破，废闲人。
诸杀逢刑，凶狠辈。
天干多兮，见干年须当夭折。
地支多兮，见支年必见凶灾。
财生官，官生印，印生身，富贵双全。
干党财，财党杀，杀攻身，凶穷两逼。
酉寅刑害继伤婚。
丑卯风雷多性急。
杀官混杂，乃技艺之流。
财禄生马，为经商之客。
马落空亡，迁居飘流。
禄遭冲破，别土离乡。
陰多利于女人。
陽盛宜于男子。
陰盛于陽，主女兴家。
陽胜于陰，男当建府。
纯陽，则男必孤寒。
纯陰，则女当寡困。
官贵生年，伏凶煞而名垂万古。
贵宜乎多。
禄宜乎少。
绝虑忘思，无差无误！


五干属陽，喜合。
以甲为例
见甲：为比肩、兄弟。
见乙：为劫财、败财，克父及妻。
见丙：为食神、天厨、寿星，为男。
见丁：为伤官、退财、耗气，子甥。
见戊：为偏财、偏妻、偏妾，克子。
见己：为正财、正妻，克母，为合神。
见庚：为偏官、七杀、官鬼、将星。
见辛：为正官、禄马、荣神，父母。
见壬：为倒食、偏印、枭神，克女。
见癸：为印绶、正人、君子，产业。
五干属陰，喜冲。
以乙为例
见甲：为劫财、逐马，克妻。
见乙：为比肩、兄弟、朋友。
见丙：为伤官、小人、盗气，为侄。
见丁：为食神、天厨、寿星，子孙。
见戊：为正财、正妻，克母。
见己：为偏财、偏妻、偏妾，克子。
见庚：为正官、禄马，克父母。
见辛：为偏官、七杀、官鬼，媒人。
见壬：为印绶、正人、君子，忌杀。
见癸：为倒食、偏印、枭神，克母。
《论天干地支暗藏总诀》
立春念三丙火用，余日甲木旺提纲。
惊蛰乙木未用事；春分乙未正相当。
清明乙木十日管，后来八日癸水洋；
谷雨前三戊土盛，其中土旺要消详。
立夏又伏戊土取；小满过午丙火光。
芒种己土相当好，中停七日土高张；
夏至陰生陽极利，丙丁火旺有土张。
小暑十日丁火旺，后来三日乙木芳，
己土三日威风盛；大暑己土十日黄。
立秋十日壬水涨；处暑十五庚金良。
白露七日庚金旺，八日辛兮祇独行。
寒露七日辛金管，八日丁火又水降；
霜降己土十五日，其中杂气取无妨。
立冬七日癸水旺，壬水八日更流忙；
小雪七日壬水急，八日甲木又芬芳。
大雪七日壬水管；冬至癸水更潺汪。
小寒七日癸水养，八日辛金丑库藏；
大寒十日己土胜，术者精研仔细详。
《又地支藏遁歌》
子宫癸水在其中，丑癸辛金己土同；
寅宫甲木兼丙戊，卯宫乙木独相逢。
辰藏乙戊三分癸，巳中庚金丙戊丛；
午宫丁火并己土，未宫乙己丁共宗。
申位庚金壬水戊，酉宫辛金独丰隆；
戌宫辛金及丁戊，亥藏壬甲是真踪。
《论五行生克制化》各有所喜所害例
金旺得火，方成器皿；火旺得水，方成相济；水旺得土，方成池沼；土旺得木，方能疏通；木旺得金，方成栋梁。
金赖土生，土多金埋；土赖火生，火多土焦；火赖木生，木多火炽；木赖水生，水多木漂；水赖金生，金多水浊。
金能生水，水多金沉；水能生木，木盛水缩；木能生火，火多木焚；火能生土，土多火埋；土能生金，金多土变。
金能克木，木坚金缺；木能克土，土重木折；土能克水，水多土流；水能克火，火多水热；火能克金，金多火熄。
金衰遇火，必见销镕；火弱逢水，必为熄灭；水弱逢土，必为淤塞；土衰遇木，必遭倾陷；木弱逢金，必为砍折。
强金得水，方挫其锋；强水得木，方泄其势；强木得火，方化其顽；强火得土，方止其焰；强土得金，方制其害。
《论日为主》
予尝观唐书所载，有李虚中者，取人所生年月日时干支生克，论命之贵贱寿夭之说，已详之矣！至于宋时，方有子平之说；取日干为主，以年为根，以月为苗，以日为花，以时为果；以生旺死绝休囚制化，决人生休咎。其理必然矣，复有何疑哉！
一曰官，分之陰陽，曰官、曰杀，甲乙见庚辛也；二曰财，分之陰陽，曰正财、偏财，甲乙见戊己也；三曰生气之陰陽，曰印绶、曰倒食，甲乙见壬癸是也；四曰窃气之陰陽，曰食神、曰伤官，甲乙见丙丁是也；五曰同类之陰陽，曰劫财、曰陽刃，甲乙见甲乙是也。大抵贵贱寿夭死生，皆不出于五者；倘有妄立格局，从列其名，而无实用，其飞天禄马、倒冲井栏叉，即伤官，析而为之。举此一端，余可知矣！
以日为主，年为本，月为提纲，时为辅佐。
以日为主，大要看日加临于甚度，或身旺？或身弱？又看地支有何格局？金木水火土之数；后看月令中金木水火土，何者旺？又看岁运有何旺？却次日下消详。此非是拘之一隅之说也。
且如甲子日生，四柱中有个申字，合用子辰为水局；次看余辰有何损益？四柱中有何字，损其甲子日主之秀气？有坏其月神，则要别制之，不要益之。论命者切不可泥之，月令消详；故表而出之。
《论月令》
假令年为本，带官星印绶，则早年有官出自祖宗。
月为提纲，带官星印绶，则慷慨聪明、见识高人。
时为辅佐，平生操履。
若年月日有吉神，则时归生旺之处；若凶神，则要归时制伏之乡。
时上吉凶神，则年月日吉者生之，凶者制之。
假令月令有用神，得父母力。
年有用神，得祖宗力；时有用神，得子孙力；反此则不得力。
《论太岁吉凶》
太岁乃年中天子，故不可犯，犯之则凶。经云： 日犯岁君，灾殃必重；五行有救，其年反必招财。
且如甲日见戊年，太岁是也，克重者死。甲乙若寅卯亥未日时者，犯克岁君，决死无疑；有救则吉，乃八字庚辛巳酉丑金局也，经云： 戊己愁逢甲乙，干头须要庚辛 ；或丙丁火局焚木，有灾勿咎，效此推之；或得己合甲亦解之。
大抵太岁不可伤之，相生者吉；乃五行有救，其年反必为财。
犯岁君者，其年必主凶丧、克妻妾及破财是非、犯上之悔；加以勾绞、空亡、咸池、宅墓、病符、死符、白虎、陽刃诸杀并临，祸患百出。神煞加临，轻重推之。
日干虽不克岁，犹恐运克岁君，若加岁运冲刑、陽刃冲合，主破耗丧事；倘有贵人、禄马，解之稍吉，八字有救无虞。
故云： 太岁乃众杀之主，入命未必为灾；若遇战斗之乡，必主刑于本命。
《论征太岁》
征者，战也；如臣触其君，乃下犯上之意。
日干支冲克太岁曰征，运支干伤冲太岁亦曰征，太岁干支冲日干支者亦曰征；但看八字有无救助。仔细推详，百发百中。
日干支合太岁干支曰晦，岁运合岁干亦然；遇此者主晦气，一年反复、欲速不达。
假如【乙丑，乙亥，壬申，乙巳】：运行辛未，丙寅年。日干之壬，克太岁之丙，日支申庚，克太岁之寅甲；又忌寅刑巳、巳刑申、申刑寅。行辛未运，合太岁之木局伤官，皆不为吉；其年甲午月火旺，战克己土，乙木生所为战，故死于非命矣！
《论大运》
夫大运者，以天干曰 五运 ，地支曰 六气 ，故名 范气 。
子平之法，大运看支，岁君看干，交运同接木。何也？且干支二字，六十甲子之说，用花字；若天干、地支得其时，则自然开花结子盛矣！月令者，天元也，今运就月上起，譬之树苗，树之见苗，则知名；月之用神，则知其格，故谓交运如同接木。然，命有根苗花实者何？正合此意也，岂不宜矣！
出癸入甲，如返汗之人；且如甲戌接癸亥，此乃干支接木。
丑运交寅，辰交巳，未交申，戌交亥，此乃转角接木。
东南西北四方转角，谓之接木；格局凶者死，格局善者灾。
寅卯辰一气，申酉戌一气，亥子丑一气；气之相连，皆非接木之说。
且如甲乙得寅卯运，名曰劫财败财，主克父母及克妻、破财争斗之事；行丙丁巳午运，名伤官，主克子女、讼事、囚系；庚辛申酉七杀官乡，主得名，发越太过，则灾病恶疾；行壬癸亥子生气印绶运，主吉庆增产；辰戌丑未戊己财运，主名利皆通。此乃死法譬喻，须随格局喜忌推之，不可执一；妙在识其通变，拙说如神。
干旺宜行衰运，干弱宜旺运；正乃干弱求气旺之藉，有余则不足之营，须要通变。更兼孤害、空亡、勾绞、丧门、吊客、宅墓、病、死、官符、白虎诸杀推之，其验如神。
又一法：陽刃桃花、伏吟返吟、休、囚、死、绝、衰、败者凶。遇帝旺、临官、禄马、贵人、生、养、冠带、库者吉；如空者凶。空者返吉，吉者返凶。
大运不宜与太岁相克、相冲者凶；更刑、冲、相克者亦忌。
岁冲克运者吉；运克岁者凶，格局不吉者死。
岁运相生者吉，禄马、贵人、合交互者亦吉。
宜仔细推之，无有不应验者矣！
《论疾病》
夫疾病者，乃精神气血之所主，各有感伤；内曰 脏腑 ，外曰 肢体 。
八字干支，五行生克之义，取伤重者而断之；五行干支太旺、不及俱病。金主刀刃刑伤，水乃溺舟而死，木乃悬梁自缢、虎啖蛇嗔，火则夜眠颠倒、蛇伤烧焚，土乃山崩石压、泥陷墙崩。
且如生命，天干内府所属，诗曰： 甲胆，乙肝，丙小肠，丁心，戊胃，己脾乡，庚是大肠，辛属肺，壬是膀胱，癸肾脏。
天干外支所属： 甲头，乙项，丙肩求，丁心，戊胁，己属腹，庚系人脐，辛为股，壬胫，癸足自来求。
 子疝气，丑肚腹，寅臂肢，卯目手，辰背胸，巳面齿，午心腹，未脾胸，申咳疾，酉肝肺，戌背肺，亥头肝。
肝乃肾家苗，肾乃肝之主。
肾通于眼，胆藏魂，肝藏魄，肾藏精，心藏神，脾藏气。
木命见庚辛申酉多者，肝胆病。内则惊精虚怯、痨瘵呕血、头眩目暗、痰喘头风脚气、左瘫右痪、口眼歪斜、风症筋骨疼痛；外则皮肤干燥、眼目之疾、发须疏少、颠扑手足、损伤之患；女生堕胎、血气不调；小儿急慢惊风、夜啼咳嗽。经云： 筋骨疼痛，盖因木被金伤。
火命见水及亥子旺地，主小肠、心经之患。内则颠哑、口心疼痛、急缓惊风、秃舌口咽哑、潮热发狂；外则眼暗失明、小肠肾气、疮毒脓血；小儿痘疹癣疮；妇女干血淋漓。火主燥，面色红赤，经云： 眼暗目昏，多是火遭水克。
土命见木及寅卯旺乡，主脾、胃经受伤。内主膈食翻胃气噎、蛊胀泄泻黄肿、不能饮食、吃物拣择、呕吐脾伤；外则左手口腹有疾、皮肤燥涩；小儿疳病脾黄。土主温，多淹滞，面色痿黄，经云： 土虚乘木旺之乡，脾伤定论。
金命见火及巳午旺处，主大肠、肺经受病。咳嗽喘吐、肠风痔漏、魑魅失魂、劳怯之症；外则皮肤枯燥、疯鼻赤疽痈，皆脓血之咎。经云： 金弱遇火炎之地，血疾无疑。
水命见土及四季旺月，主膀胱、肾经受病。内则遗精白浊、盗汗鬼交、虚损耳聋、伤寒感冒；外则牙痛疝气、偏坠腰疼、肾气淋沥、吐泻疼痛之病；女人主胎崩漏白带。水主寒，面赤黧黑，经云： 下元冷疾，只缘水值土伤。
《论性情》
性情者，乃喜怒哀乐爱恶欲之所发，仁义礼智信之所布，父精母血而成形；皆金木水火土之关系也。
且如木曰曲直，味酸，主仁。恻隐之心、慈祥恺悌、济物利民、恤孤念寡、恬静清高、人物清秀、体长、面色青白，故云： 木盛多仁 。太过则折，执物性偏；不及少仁、心生妒意。
火曰炎上，味苦，主礼。辞让之心、恭敬威仪、质重淳朴、人物面上尖下圆、印堂窄、鼻露窍、精神闪烁、言语辞急、意速心焦、面色或青赤、坐则摇膝。太过则足恭聪明、性燥须赤；不及则黄瘦、尖巧妒毒、有始无终。
金曰从革，味辛辣也，主义。羞恶之心、仗义疏财、敢勇豪杰、知廉耻、主人中庸、骨肉相应、方面白色、眉高眼深、高鼻耳仰、声音清响、刚毅有决。太过则自无仁心、好斗贪欲；不及则多三思、少果决悭吝、作事挫志。
水曰润下，味咸，主智。是非之心、志足多谋、机关深远、文学聪明、谲诈飘荡、无力倾覆、陰谋好恶。太过则孤介硬吝、不得众情、沉毒狠戾、失信颠倒；不及则胆小无谋，反主人物瘦小。
土曰稼穑勾陈，味甘，主信。诚实之心、敦厚至诚、言行相顾、好敬神佛、主人背圆腰阔、鼻大口方、眉目清秀、面如墙壁而色黄、处事不轻、度量宽厚。太过则愚朴、古执如痴；不及则颜色似忧、鼻低面偏、声重浊、朴实执拗。
且如日干弱，则退缩怕羞；日干强，则妄诞，执一自傲。以上自以轻重言之，万无一失。
《干支体象》天干
《甲》甲木天干作首排，原无枝叶与根荄；欲存天地千年久，直向沙泥万丈埋。断就栋梁金得用，化成灰炭火为灾；蠢然块物无机事，一任春秋自往来。
《乙》乙木根荄种得深，只宜陽地不宜陰；漂浮最怕多逢水，刻断何当苦用金。南去火炎灾不浅，西行土重祸尤侵；栋梁不是连根木，辨别工夫好用心。
《丙》丙火明明一太陽，原从正大立纲常；洪光不独窥千里，巨焰犹能遍八荒。出世肯为浮木子，传生不作湿泥娘；江湖死水安能克，惟怕成林木作殃。
《丁》丁火其形一烛灯，太陽相见夺光明；得时能铸千金铁，失令难镕一寸金。虽少干柴犹可引，纵多湿木不能生；其间衰旺当分晓，旺比一炉衰一檠。
《戊》戊土城墙堤岸同，振江河海要根重；柱中带合形还壮，日下乘虚势必崩。力薄不胜金漏泄，功成安用木疏通；平生最要东南健，身旺东南健失中。
《己》己土田园属四维，坤深能为万物基；水金旺处身还弱，火土功成局最奇。失令岂能埋剑戟，得时方可用镃基；漫夸印旺兼多合，不遇刑冲总不宜。
《庚》庚金顽钝性偏刚，火制功成怕水乡；夏产东南过煅炼，秋生西北亦光芒。水深反是他相克，木旺能令我自伤；戊己干支重遇土，不逢冲破即埋藏。
《辛》辛金珠玉性通灵，最爱陽和沙水清；成就不劳炎火煅，资扶偏爱湿泥生。水多火旺宜西北，水冷金寒要丙丁；坐禄通根身旺地，何愁厚土没其形。
《壬》壬水汪洋并百川，漫流天下总无边；干支多聚成漂荡，火土重逢涸本源。养性结胎须未午，长生归禄属乾坤；身强原自无财禄，西北行程厄少年。
《癸》癸水应非雨露么，根通亥子即江河；柱无坤坎还身弱，局有财官不尚多。申子辰全成上格，寅午戌备要中和；假饶火土生深夏，西北行程岂太过。
《干支体象》地支
《子》月支子水占魁名，溪涧汪洋不尽清；天道陽回行土旺，人间水暖寄金生。若逢午破应无定，纵遇卯刑还有情；柱内申辰来合局，即成江海发涛声。
《丑》隆冬建丑怯冰霜，谁识天时转二陽；暖土诚能生万物，寒金难道只深藏。刑冲戌未非无用，类聚鸡蛇信有方；若在日时多水木，直须行入巽离乡。
《寅》艮宫之木建于春，气聚三陽火在寅；志合蛇猴三贵客，类同卯未一家人。超凡入圣惟逢午，破禄伤提独虑申；四柱火多嫌火地，从来燥木不南奔。
《卯》卯木繁华禀气深，仲春难道不嫌金；庚辛迭见愁申酉，亥子重来忌癸壬。祸见六冲应落叶，喜逢三合便成林；若归时日秋金重，更向西行患不禁。
《辰》辰当三月水泥温，长养堪培万木根；虽是甲衰乙余气，纵然入墓癸还魂。直须一钥能开库，若遇三冲即破门；水木重逢西北运，只愁原土不能存。
《巳》巳当初夏火增光，造化流行正六陽；失令庚金生赖母，得时戊土禄随娘。三形传送翻无害，一撞登明便有伤；行到东南生发地，烧天烈火岂寻常。
《午》午月炎炎火正升，六陽气续一陰生；庚金失位身无用，己土归垣禄有成。申子齐来能战克，戌寅同见越光明；东南正是身强地，西北休囚已丧形。
《未》未月陰深火渐衰，藏官藏印不藏财；近无亥卯形难变，远带刑冲库亦开。无火怕行金水去，多寒偏爱丙丁来；用神喜忌当分晓，莫把圭璋作石猜。
《申》申金刚健月支逢，水土长生在此宫；巳午炉中成剑戟，子辰局里得光锋。木多无火终能胜，土重埋金却有凶；欲识斯神何所似，温柔珠玉不相同。
《酉》八月从魁已得名，羡他金白水流清；火多东去愁寅卯，木旺南行怕丙丁。柱见水泥应有用，运临西北岂无情；假能三合能坚锐，不比顽金未炼成。
《戌》九月河魁性最刚，漫云于此物收藏；洪炉巨火能成就，钝铁顽金赖主张。海窟冲龙生雨露，山头合虎动文章；天罗虽是迷魂阵，火命逢之独有伤。
《亥》登明之位水源深，雨雪生寒值六陰；必待胜光方用土，不逢传送浪多金。五湖归聚原成象，三合羁留正有心；欲识乾坤和暖处，即从艮震巽离寻。


《正月建寅候》诗诀
正月寅宫元是木，木生火旺土长生；戌兼午未宫中喜，申酉休囚数莫行。
寅月重逢午戌该，庚辛为主两推排；有根有土偏宜火，身弱休囚怕土来。
如月寅宫木火神，南方午未财禄欣；逆行戌亥身当旺，破损忧愁见酉申。
庚辛主弱逢寅月，午戌加临会杀星；日主无根还透土，逆行金水福隆兴。
戊己身衰喜见寅，重重官杀必荣身；只求木火相生吉，运到西方怕酉申。
《二月建卯候》诗诀丙丁二月身逢印，大怕庚辛酉丑伤；水运发财木火旺，西方行运定遭殃。
甲日卯月重逢丑，格中有火不须嫌；再行火土兴财禄，岁运宜金怕水缠。
木正荣于卯月中，若将为用喜生逢；北方亥子成名利，午未行来助福浓。
卯宫大怕逢金降，火旺根深制伏强；四柱有金嫌巳丑，运来酉未定须伤。
己卯日主二三月，杀生有露火偏奇；只宜木火重迎见，金水行来命必亏。
庚辛卯月多逢木，日主无根怕财旺；南北两头防有破，如逢申酉祸难来。
癸日无根卯月逢，局中有火返成功；如行身旺多财富，若到官乡数必终。
《三月建辰候》诗诀
三月辰宫只论土，杀多金水化为祥；提纲若用财官印，金水相临命有伤。
戊土无根日坐寅，重重水旺福源深；如行木火宫中吉，金水相逢祸必侵。
三月干头只用金，火生土厚福还真；身为壬癸多逢土，火旺提防祸必临。
《四月建巳候》诗诀
甲乙如临四月天，水乡木旺振财源；北方大地多凶破，酉丑相逢祸便言。
四月干头水土逢，火乡木旺禄还通；如行金水多成败，更怕提纲物对冲。
金水干头四月胎，土为印绶火为财；身强土厚宜金土，日主轻浮怕水来。
壬日巳月多火土，无根无印怕财乡；顺行申酉是名利，逆走东南寿不长。
四月金生火旺土，三般神用要分明；财官印绶藏宫内，运看高低仔细寻。
《五月建午候》诗诀
五月宫中火正荣，高低贵贱两分明；财官印用宜生旺，化杀欣逢要水平。
五月炎炎则论火，如逢木火自然兴；西方金水多防克，丑土周还怕子迎。
午宫怕子水来冲，用火逢冲数必凶；日主庚辛如会杀，运中逢此返成功。
财官印绶如藏午，西北休临申子辰；木火土乡还富贵，休来水土更嫌金。
《六月建未候》诗诀
丙丁日坐未宫逢，金水虽凶未必凶；木库水乡应富贵，再行申酉祸灾重。
未月支藏木火时，不逢顺逆格高低；南方行去东方旺，西位休愁戌亥亏。
《七月建申候》诗诀
印绶财官月建申，北方回喜福还真；火金生旺多清贵，大限行来最怕寅。
建禄庚辛旺在申，有官有印有财星；逆行辰巳荣财禄，北地须知富贵成。
壬癸生临七八月，火土多厚北方奇；无伤无破休行水，帝旺临官运不宜。
《八月建酉候》诗诀
甲乙无根八月逢，庚辛金旺不嫌凶；北方水运财星足，逆走南方得失中。
酉月藏金乙日逢，北方亥子水重重；离明午未财权重，巳丑加临寿必终。
甲乙酉月多官杀，无根日主一生低；北方顺走休临丑，逆走南方巳上亏。
丁生酉月天干癸，去杀方能可去财；有气保身存印绶，无情行到水中来。
秋金酉丑重金旺，除非火炼有声名；东方行去盈财禄，西北来临福必倾。
《九月建戌候》诗诀
九月戌中藏火土，庚辛不忌日无根；格中若有财官印，运到南方福禄亨。
甲乙秋金九月生，木衰金旺怕庚辛；如临水火兴家计，金水纔来祸便行。
财官印绶九月临，发旺升腾见卯寅；顺去北方行子丑，逆行嫌酉破逢申。
戌月金生藏火土，或行南北或行东；不分顺逆高低格，大运辰逢寿必终。
壬日无根戊己多，生于九月忌财过；逆行休用南方午，寅若如逢奈若何。
丙丁无主戌中旬，财透天干作用神；此格伤官杀喜旺，只愁身旺尽伤身。
《十月建亥候》诗诀
水木生居亥月干，财官印绶喜相连；用壬运旺南方去，用木须欣寅卯边。
丙日壬杀喜东南，来至东南发显官；大运愁逢金水地，再行西兑寿难完。
财官印绶立干宫，水木相生福禄通；陽水喜金嫌火土，运行最怕巳刑冲。
日主无根干土金，月通亥子土来侵；只宜印绶扶身旺，何怕提纲损用神。
《十一月建子候》诗诀
丙丁日主月逢子，支下存申时又辰；火土旺乡成富贵，再行金水祸难禁。
子宫有水金乡旺，见土休囚忌破支；无有土离逢水贵，午来冲对寿元衰。
庚金遇子多强吉，火土相嫌未必凶；运去元辰番作贵，再行午运福重重。
庚日逢寅午戌行，日通火局是提纲；如行金水番成富，火土重来祸怎当。
水归冬旺乐无忧，透用财官富九州岛；顺逆不分还富贵，提纲刑克事休休。
《十二月建丑候》诗诀
甲子生居丑月中，无根金水不嫌凶；重行金水声名显，火土相逢破本宗。
丙丁坐火财中杀，四柱无根忌水乡；运到火乡加福助，须知显振名利香。
庚辛丑月中藏印，火土来临福禄齐；壬癸天干或透出，如逢戊己喜相宜。
壬癸生居丑月提，有金有土格中奇；顺行辰巳兴财禄，逆去升腾申酉支。
戊土生居十二月，伤官财旺藏时节；水清金白助格中，若逢火土多周折。
己土提丑支金局，杀旺身强格局高；金水重来名利厚，水乡火地不坚牢。
丙日多根丑局逢，财官藏在月提中；水乡有旺金乡吉，土困行南总是空。
戊己生居丑月中，忽逢陽刃在天宫；金多有水方成贵，火土虽嫌比劫同。
《天元一气》诗诀
四重陽水四重寅，离坎交争旺气临；运至火乡成富贵，往来须忌对提刑。
人命如逢四卯全，干头辛字又相连；身轻福浅犹闲事，诚恐将来寿不坚。
金龙变化春三月，四柱全逢掌大权；不入朝中为宰相，也须名利振边疆。
己巳重逢命里排，一身天禄暗催来；人中必显名尊贵，秀夺江山出类才。
戊土重逢午字多，天元一气得中和；英豪特达功名好，见子冲来没奈何。
四重丁未命安排，暗合陰生禄位胎；有分东西成富贵，无情行到水中来。
丙申四柱命中全，身杀相逢显禄元；不是寻常名利客，管教势力夺魁权。
乙酉生居八月天，重重乙酉喜相连；不居左右皆荣显，更有收成在晚年。
天干甲戌重逢戌，分夺财官无所益；若还行运到南方，合出伤官名利赫。
天干四癸在干宫，水木相逢作倒冲；名利盈盈须有望，南方行运寿还终。
《天元一字》诗诀
天元一字木为根，传送登明显福元；四柱官星如得地，功名利禄早承恩。天元一字火融融，大吉功曹时日中；冲起财官为发用，中平富贵福兴隆。
天元一字土为基，四季生时更是奇；申酉二支为格局，聪明俊秀异常儿。
天元一字若逢金，时日魁罡福气深；库刃运中并带贵，一生多得贵人钦。
天元一字水为源，生在秋冬贵莫言；大运吉神逢一位，少年仕路必高迁。
《杀重有救》诗诀
丙临申位逢陽水，月逢戊土返长年；若有吉神来救助，方知安乐寿绵绵。
丙临申位火无烟，陽水逢之命不坚；若得土来相救助，管教福寿得长年。
己到双鱼夭可知，更逢乙木死无疑；干头若有庚金助，恰似春花放旧枝。
《刑冲》诗诀
比肩陽刃日时逢，若问年龄父道凶；父母干支相会合，财星健旺寿如松。
克父那堪妻又伤，堪居道院共僧房；闭门作保防连累，财破妻灾事几场。
《飘荡》诗诀
偏财偏位发他乡，慷慨风流性要强；别立家园三两处，因名因利自家亡。
偏财别立在他乡，宠妾防妻更克伤；爱欲有情妻妾聚，更宜春酒野花香。
《带疾》诗诀
丙丁日主运行衰，七杀加临三合来；升合日求衣食缺，耳聋残疾面尘埃。
丙丁火旺疾难防，四柱休囚辰巳方；水火相生来此地，哑中风疾暗中亡。
戊己生时气不全，伤官时月见留连；必当头面有亏损，脓血之灾苦少年。
日主加临戊己生，支辰火局气熏蒸；冲刑克破当残疾，发秃更兼眼不明。
壬癸重重迭迭排，时辰若彀见天财；纵然头面无斑癞，定是其人眼目灾。
《寿元》诗诀
寿算幽玄识者稀，识时须是泄天机；六亲内有憎嫌者，岁运逢之总不宜。
寿星明朗寿元长，偏印逢之不可当；宠妾不来相救助，命如衰草值秋霜。
丙临申位逢陽水，定见天年未可知；透出干头壬癸水，其人必定死无疑。
《克妻》诗诀
天干透露弟兄多，财绝官衰旺太过；月令又逢身旺地，青春年少哭娇娥。
当生四柱有财星，陽刃逢时定克刑；岁逢经行妻眷绝，妻宫频见损年龄。
《运晦》诗诀
干事难成又费钱，提防凶事近流年；初心欲遂熊罴兆，中却番成饱事眠。
比肩岁运必争论，斗讼官司为别人；兄弟陰人财帛事，闭门还有是非屯。
不作祯祥返作灾，外情牵惹是非来；匣中珍宝牢难取，干事难成又破财。
到此难留隔宿钱，求之劳碌及熬煎；若还财聚主妻克，又是官灾口舌缠。
劫财陽刃两头居，外面光华内本虚；官杀两头居不出，少年夭折实嗟吁。
《长生》诗诀
长生管取命长荣，时日重临主性灵；更得吉时相会遇，少年及第入王庭。
长生若也得相逢，生下须招祖业隆；父母妻儿无克陷，安然享福保初终。
《沐浴》诗诀
沐浴凶神切忌之，多成多败少人知；男人值此应孤独，女命逢之定别离。
沐浴那堪吉位逢，更兼引从在其中；读书必定登科甲，莫比诸神例作凶。
桃花沐浴不堪闻，叔伯姑姨合共婚；日月时胎如犯此，定知无义乱人伦。
咸池无禄号桃花，酒色多因败坏家；更被凶神来克破，瘠羸病死莫咨嗟。
女命若还逢沐浴，破败两三家不足；父母离乡寿不长，头男长女须防哭。
《冠带》诗诀
命逢冠带少人知，初主贫寒中主宜；更得贵人加本位，功成名遂又何疑。
人命若还逢冠带，兄弟妻孥无陷害；因何接祖绍箕裘，只为胎中有冠盖。
《临官》诗诀
临官帝旺最为奇，禄贵同宫仔细推；若不状元登上第，直须黄甲脱麻衣。
《帝旺》诗诀
临官帝旺两相逢，业绍箕裘显祖宗；失位纵然居世上，也须名姓达天聪。
《衰病死》诗诀
纳音衰病死重逢，成败之中见吉凶；若得吉神来救助，变灾为福始亨通。
衰病两逢兼值死，世人至老无妻子；不惟衣食不丰隆，灾病绵绵终损己。
《墓库》诗诀
墓库原来是葬神，一为正印细推论；相生相顺无相克，富贵之中次第分。
人命若还逢墓库，积谷堆财难计数；悭贪不使一文钱，至老人呼守钱虏。
《绝胎》诗诀
绝中逢旺少人知，却去当生命里推；反本还元宜细辩，忽然迍否莫猜疑。
胎神一位难为绝，克陷妻孥家道劣；不惟朝暮走忙忙，羊狠狼贪无以别。
《胎养》诗诀
胎养须宜细审详，半凶半吉两相当；贵神相会应为福，恶杀重逢见祸殃。


《六亲总篇》
夫六亲者：父、母、兄弟、妻财、子、孙是也。
用日干为主：正印正母；偏印偏母及祖父也；偏财是父，乃母之夫星也，亦为偏妻；正财为妻；偏财为妾，为父是也；比肩为兄弟姐妹也；七杀是男；正官是女；食神是男孙；伤官是女孙及祖母也。
妇人命取六亲，与男命不同：取官星为夫星；七杀是偏夫；食神是男；伤官是女。
经云： 男取克干为嗣，女取干生为子息及奴婢也。
年为祖上，月为父母伯叔兄弟门户，日为妻妾己身。
且如六亲受克何如？印绶见财，克母及祖母也；见比劫陽刃，克妻妾及父也；官杀多者，难为兄弟；伤官食神多，难为子息；枭印伤孙，克祖母也。
譬如：正印作合母不正；财作合妻不正；官作合夫不正；偏财作合妾不正；比肩作合姊妹不正；伤官作合祖母不正；食神作合孙女不正。
假如甲日为主，见癸为母，见戊辰戌为父及妾，见己丑未午字，则与戊字相争夺，又伤癸水，克母之义明矣；见甲寅字，克父及妾；见庚申字，主克兄姊也；见乙卯字克弟妹；见丙巳字克子女也；余仿此。此必以岁运见何字，则克何人；更将冲克衰旺向背，将来者进，功成者退。兼有孤神寡宿，旬中有空亡者忌，二三反吉。
金空则鸣，火空则发，水空则流，此三者上吉；木空则朽，土空则崩，二者主凶。当以本生年起，克害无疑也。
《六亲捷要歌》
分禄须伤主馈人，比肩重迭损严亲；
正财克母偏财父，夫妇相刑值退神。
食神有寿妻多子，偏官多女少麒麟；
乘旺伤官嗣必绝，中和印绶自荣身。
《论父》
偏财是父，乃印绶之官星也。
如甲日以戊为父，再见甲寅字、或木局全、或临死绝冲刑之地，主克父也；不然，主离异不睦、或疾病残伤。若得庚字申字救，庶无大害。
如甲旺戊衰，亦主有疾少靠。
如戊临生旺、贵人、天月德地，亦主有贵；更得丙丁生助，享父之福无穷。
如临杀地，父死他乡。
居衰败受制之处、墓绝之地，主父平常，不得父力也。
《论母》
正印者，乃生我之身也。
如甲日以癸为母，遇己丑未主克母；见多，主母嫁二夫。
一戊失地、或被克，主母伤前夫。
戊字受生、或印临桃花沐浴，母有外情。
如印长生，主母慈淑寿长、益和子母。
如临陽刃杀地、或值绝墓孤寡，主母不贤或有残疾不睦。
须以理推，无不验矣！
《论兄弟姊妹》
比肩者，兄弟也。
且如，甲见甲为兄，乙为弟妹；寅卯亦然。
见庚则克兄，见辛则伤弟。
甲木旺相，兄姊争财；甲乙寅卯既多，则兄弟姊妹夺财不和，争斗是非。
见己合甲，兄姊不正。
见庚，弟妹不正。
如见杀多，乙木得局，是杀合会乙木而伤甲；此兄不若弟之福，借弟之力而加恃。
甲木寅月，乙木受制，主兄旺弟衰。
其余和顺不睦，但以八字休旺死绝推之，无不应验矣！
《论妻妾》
正财为正妻，偏财妾也。
甲木见己土为正财，戊土为偏财。
又见乙木局，亥卯未伤妻。
甲寅克妻也，更主妻不正。
财衰败墓绝，主妻有疾不贤，否则年高再嫁。
见癸字，则妾不正。
见己土丑未字，则主自安。
比肩分夺、财临沐浴桃花，主妻妾私通。
日下月下坐财官，主妻多内助，更得妻财。
偏财得位，妾胜于妻。
主财自旺，妻不容妾。
官杀重见，妻招干蛊可畏。
财官并美，为人怕妻；见杀尤忌。
财多身弱，妻反胜夫。
财命有气，妻妾和顺，是得妻力。
日坐空亡，难为妻妾。
又看孤鸾之日、陽错陰错，主克妻；或因亲致眷、寒房冷娶、入赘填房。女人犯此，主父母家陵替、或致讼事。余仿此例。
《论子息》
七杀者子也。
如甲见庚申是子，辛酉是女。若见丙火午寅、或杀临陽刃杀宫，主克子；不然疾病不肖。遇戊己土得令，则子得力和顺。见丙巳字，女不正；若临沐浴桃花，更兼暗合，食神多者，其女私通。若杀临长生月德天德，所临之地，贵人、禄马、食神、财乡，言有强父贵子；要禀中和。
陽日陽时男重见；陽日陰时，先男后女；陰日陰时女重见；陰日陽时，先女后男。
伤官见官，子孙凶顽。
时上伤官及空亡，难为子息。
女命取伤官是子，食神是女；若见印绶枭神，难得子也。
男命官杀得地，而禀中和者，言其有子。将生成之数断之，生旺倍加，死绝减半；太过不及，不以此断。太过有子而多克夭、或凶顽；不及则少生养。
官杀得地而有扶助，吉曜多者，其子忠孝贤明；居休、囚、死、绝、破、败、衰、病、勾绞、元凶、空虚之地，则子当不肖，贫贱疾病之子。更兼孤神寡宿，主孤苦伶仃。
且如甲子之日，甲子之时：庚死于子，死中至老没儿郎；入墓之时难保双；受气绝中一个子；胎中头女有姑娘；养中三子只留二；长生之位，旬中半合，主七个儿子也；沐浴一双保吉康；冠带临官三子位；旺中五子自成行；衰中二子；病中一；自己数至亥病中一。依此推之。
且如八字中若无子星，时上又不生旺，运行官杀旺乡，主有子；运过却无。
如柱中有官杀，而行伤、食、休、衰、绝、弱之运，伤损其子；运过方存。
八字有一杀一子，二杀二子，无杀无子。
如柱中身杀两停，而杀逢旺乡，就作多子断之；亦看财神何如，逐时增减，多寡推之。无不验矣！
《论小儿》
凡小儿命，见财多，必庶出螟蛉，克父母也；若幼年行运于财旺之乡亦然。
甲侧生顶不正，有胎衣遮；丁偏生双顶，干生有依，应有克刑；辰复生，背父易生易养；申有声；寅迟滞；未吉；辰有胎衣包；仰生有惊。
夫小儿命，大要身旺，最喜印绶生之，无财克之，则易生灾少。不要官星七杀、陽刃伤官太旺，身旺亦多灾；身弱则难养。
如见所畏之辰，切不要行运岁君助之。
大畏财旺，不庶出必螟蛉，克父母也；更不要行运早，盖气难敌也。
【庚子，戊寅，戊子，丁巳】：生月中之后，月逢七杀，赖有丁火为印绶，寅为长生之地，能生戊土；不合见庚子，巳字金长生，其二子之水为财，克丁火生气，反生月中七杀。七杀来克身，身弱难敌；故当年十一月，其子死矣！此为生杀坏印之祸也。
如【癸酉，癸亥，己丑，乙亥】：此命四柱财重，自分娩几乎俱亡；未岁余父母亦亡，乃过房继养。其它仿此，无疑也！
《论小儿关煞》
小儿之命，当论时辰为主；先看关煞，次看格局。
日主强，财官旺，有关无煞。
日干弱，财官少，常病可养。
日干弱，财官多，有关有煞；又有三合，聚煞者难养。
不带刑冲者，声音响亮，夜啼急性。
八字有财官，生于富贵之家；偏官生于平常之家；伤官劫财，生于贫贱之家；偏官偏印偏财，主偏生庶出，不然第三四胎。
子平之法，偏官为关，偏财为煞，取生辰之数断之；水一、火二、木三、金四、土五。且如甲日庚杀，乃四、九岁；如丙见壬杀，一、六岁；如戊日甲杀，三、八岁；庚日丙杀，二、七岁；壬见戊杀，五、十岁见之。至于陰干，亦如此。无不验矣！


《论陽刃》
夫陽刃者，号天上之凶星，作人间之恶杀，以禄前一位是也；如甲禄在寅，卯为陽刃。
喜偏官七杀，喜印绶；忌反吟伏吟，忌魁罡，忌三合。
何谓陽刃？甲丙戊庚壬五陽有刃，乙丁己辛癸五陰无刃，故名陽刃。
如命中有刃，不可便言凶，大率与七杀相似。
凡有刃者，多主富贵人；却喜偏财七杀。
然， 杀无刃不显，刃无杀不威！ 刃杀俱全，非常人有之。大要身旺，运行身旺之乡；不要见伤官、刃旺运。
若命中元有杀刃，岁运又逢之，其祸非常。
若命有刃无杀，岁运逢杀旺之乡，乃转生而反成厚福；如伤官财旺，身弱杀旺，最可忌也。
如【庚申，己卯，甲寅，ＸＸ】：此命甲日见卯为刃，庚为七杀。其杀本伤身，却藉卯中乙木以配合，其杀有情，则杀不能伤身；正是甲以乙妹妻庚之义。其身旺南方运，所以为贵。
如【戊午，戊午，戊午，甲寅】：此命刃杀全，而又以午火为印，所以为贵。故《喜忌篇》云： 戊日午月，勿作刃看；岁时火多，却为印绶。
如【辛酉，甲午，戊午，甲寅】：此命杀刃全，而有印绶。不合年干伤官透出，运行辛卯，犯伤官元有之辰；壬为财，是壬辰岁凶事投水而死。壬水克火印，时坐甲之七杀，谓之生杀坏印。即此命见辛为伤官，运行辛卯，忌见官；午中丁火为印绶，最忌伤官与财相见，缘水生木克身也。
如【癸未，乙卯，甲子，己巳】岳飞：此命卯刃癸印。不合时上己巳破印，运行辛亥，亥卯未合起陽刃；辛酉年，辛金又旺于酉，冲起卯刃二辛，则太过。金多见甲，身虽贵，亦遭刑也；然虽见辛为贵，所忌陽刃，不可一合一冲也。
陽刃存时莫看凶，身轻返助却为凶；单嫌岁月重相见，莫把生时作怒宫。
壬子休来见午宫，午宫又怕子来冲；丙日坐午休重见，会合身宫事有凶。
日刃还如陽刃同，官星七杀喜交逢；岁君若也无伤劫，支上刑冲立武功。
陽刃嫌冲合岁君，流年遇此主灾迍；三刑七杀如交遇，必定阎王出引征。
时逢陽刃喜偏官，若见财星祸百端；岁运相冲并相合，勃然灾祸又临门。
陽刃重逢合有伤，主人心性气高强；刑冲太重多凶厄，有制方为保吉昌。
陽刃之辰怕见官，刑冲破害祸千端；大嫌财旺居三合，断指伤残体不完。
马逢丙戊鼠逢壬，喜见官星七杀临；刑害无妨冲败惧，怕逢财地祸非轻。
《论日刃》
日刃与陽刃同。日刃有戊午、丙午、壬子也，与陽刃同法；不喜刑冲破害，不喜会合、兼受七杀，要行官乡，便为贵命。若四柱中一来会合，必主奇祸。
其人眼大须长、性刚果毅，无恻隐惠慈之心、有刻剥不恤之意。
三刑自刑魁罡全，发迹疆场。
如或无情、或财旺，则主其凶；或有救神，要先审察。如刑害俱全，类皆得地，贵不可言也！安得不举。
独陽刃以时言之，四柱中不要入财乡，怕冲陽刃。
且如戊日刃在午，忌行子正财运；壬刃在子，忌行午正财运；庚刃在酉，忌行卯正财运；甲日行巳午并辰戌丑未财运不妨，忌酉运；丙日刃在午，行申酉庚辛丑不妨，忌子运。
大抵陽刃要身旺，喜有物以去之，经曰： 人有鬼人，物有鬼物，逢之为灾，去之为福。
如葛参政命，【壬申，壬子，戊午，乙卯】：戊日刃在午，喜得乙卯时，正官制伏去了，所以为福也。
《论日贵》
日贵者何？即甲戊兼牛羊之类。止有四日：丁酉、丁亥、癸巳、癸卯耳；最怕刑冲破害。经曰： 崇为宝也，奇为贵也，所以贵人怕三刑六害也。
贵神要聚于日；运行怕空亡、及运行太岁，加会不要魁罡。
主人纯粹、有仁德、有姿色，不傲物。
或犯前刑克贫贱；刑冲太甚，贵人生怒，反成其祸。不可不察！
日贵有时法类同，须分昼夜贵；日要日贵，夜要夜贵矣！
日贵支干一位同，空亡大忌带官冲；仁慈广德多姿色，会合财官空自崇。
丁日猪鸡癸兔蛇，刑冲破害漫咨嗟；财临会合方成贵，终始合建乃是佳。
癸丁蛇卯屈猪鸡，官被刑冲祸必随；纯粹施为有仁德，尊崇富贵出希奇。
日贵看来是兔蛇，格生亥酉越堪夸；刑冲不遇空亡位，辅佐功勋在帝家。
《论日德》
日德有五：甲寅、戊辰、丙辰、庚辰、壬戌日是也。其福要多，而忌刑冲破害，恶官星，憎财旺；加临会合，但空亡而忌魁罡。此数者，乃格之大忌也。
大抵日德，主人性格慈善。
日德俱多，福必丰厚，运行身旺，大是奇绝；若有财官加临，别寻他格，正能免非横之祸。
若旺气已衰，运至魁罡，其死必矣！
或未发福，运至魁罡，体格既好，防生祸患；一脱于此，必能再发，终力微笑。不可不知也！
壬戌庚辰日德宫，甲寅戊丙要骑龙；运逢身旺心慈善，日德居多福自丰。
刑冲破害官财旺，空与魁罡会合凶；克战孤贫危险甚，纵交发迹命还终。
甲寅壬戌与庚辰，丙戊逢辰日德真；不喜空亡嫌禄破，更逢破害与刑冲。
丙辰切忌见壬辰，壬戌提防戊戌临；日坐庚辰与庚戌，甲寅还且虑庚辰。
日德不喜见魁罡，化成杀曜最难当；局中重见须还疾，运限逢之必定亡。
日德重逢免祸殃，官星切忌见财乡；更无冲破空刑物，堪作朝中一栋梁。
《论魁罡》
夫魁罡者有四：壬辰、庚戌、戊戌、庚辰日是也；如日位加临者众，必是福。
运行身旺，发福百端；一见财官，祸患立至。
主人性格聪明、文章振发、临事有断，惟是好杀。
若四柱有财及官，或带刑杀，祸不可测。
倘日独处，冲者太众，必是小人；刑责不已，穷必彻骨。
运临财官旺处，亦防奇祸。
魁罡四日最为先，迭迭相逢掌大权；庚戌庚辰怕官显，壬戌壬辰见财连。
主人性格多聪慧，好杀之心断不偏；柱有刑冲兼破害，一贫彻骨受笞鞭。
戊戌庚辰杀最强，壬辰庚戌号魁罡；日加重者方为福，身旺逢之贵异常。
人带魁罡性必强，鬼神愁立此身傍；如逢一位冲刑重，澈骨贫穷不可当。
魁罡四柱日多同，贵气期来在此中；日主独逢冲克重，财官显露福无穷。
《论金神》
夫金神者，止有三时：癸酉、己巳、乙丑。
金神乃破败之神，要制伏，入火乡为胜；如四柱中更带七杀陽刃，真贵人也。
大抵威猛者，以强暴为能；威茍不专，人得以侮，故必狠暴如虎动。群兽既慑，威德行矣！
然太刚必折，不有以制之，则宽猛不济，何以上履中和之道；故曰： 有刚者在驯伏，调致其和，福禄踵至。
虽然，其人有刚断明敏之才，倔强不可驯伏之志。
运行火乡，四柱有火局，便为贵命；惧水乡，则非福矣！
甲午时上见金神，杀刃相临真贵人；火木运中财禄发，如逢金水必伤身。
性多狠暴才明敏，遇水相生立困穷；制伏运行逢火局，超迁贵显禄千钟。
金神遇火贵无疑，金水灾殃定有之；运到火乡多发达，官崇家富两相宜。
时遇金神贵气多，如逢陽刃却中和；若逢水运贫而疾，火制名高爵位峨。
癸酉己巳并乙丑，时上逢之是福神；傲物恃才宜制伏，交逢杀刃贵人真。


《造微论》
两仪肇辟，六甲攸生，将三元而作三才，建四时而为四柱。
干为禄本，定一生职位高低。
支作命基，布三限寿元终始。
年生为根；月建为苗；日管经营，断中年之休咎；时为结果，定晚岁之荣枯。
先推胎息之由，次入变通之化。
为官为贵，缘上下以咸和。
多滞多危，本根元而相克。
是故，格清局正，当为台阁之臣；印旺官生，必作钧衡之任。
马头带剑，镇压边疆。
印绶逢华（华盖），尊居翰苑。
禄虽多而有害，福不为祥。
杀虽重而无伤，刑当不祸。
三奇忽遇，才高立解成名。
六合正逢，家富又能增业。
空亡亲于寡宿，孤独躘踵。
长生陷于空亡，贫寒偃蹇。
桃花若临帝座，因色亡身。
咸池更会日宫，缘妻致富。
根源浅薄，逢生旺而不荣。
本主兴荣，遇休囚而反吉。
陽刃临于五鬼，定须重配流徒。
勾绞迭于三刑，应是频遭编配。
是以，登仕途者，莫逢吞陷，爵禄亏停；当兵权者，勿遇天中，身权退失。
胸襟澄澈，盖因水济江湖。
学问渊源，本是水居壬癸。
慈祥恺悌，木乘甲乙之乡。
眊燥炎陽，火盛丙丁之地。
名高禄重，干金早会庚辛。
贯朽粟陈，镇土重亲戊己。
木繁而无金断削，纵荣而末岁孤穷。
火炎而无水淘溶，纵发而早年夭折。
粤若，水之浮泛，惟凭土以堤防；土重而无木疏通，遂归愚浊；金坚而无火煅炼，终是凶顽。
至若，金脆火炎，多则损己；木柔金重，利则伤身。
水清而不假土多，土弱而不禁木盛，火强燥而微吵，水略济以宽和；须将匀配为佳，亦以均调为上。
大显者，贵守深隐。
大屈者，贵守卑伸。
寿极年高，皆是禄临帝旺。
职崇位显，为缘马会官星。
华盖逢空，偏宜僧道。
学堂遇贵，惟利师儒。
五行若也萧索，五命因而低弱。
日逢空（空亡）寡（寡宿），其妻多致生离。
时值孤虚，其子多饶不肖。
绝宫为鼓盆之杀。
胎宫为白虎之神。
天空临嗣息之宫，末岁损成家之子。
运逢吉宿无木主，则未足欢娱。
限守凶神有根苗，则不须畏惧。
岁君若临恶曜，一岁迍邅。
生时若值休囚，一生愁叹。
源清者，其流必远。
本浊者，所作无成。
八字超群，不贵则当大富。
五行驳杂，居安可不虑危。
休囚者，身性卑微。
旺相者，名位壮实。
先强后弱，必先吉而后凶。
始弱终强，亦始凶而终吉。
若乃运限所临之地，凭流年星辰凶吉，以定祸福。
《人鉴论》
洪蒙肇判，甲子攸生，幽显而变通莫测，沉潜于二理尤深；二十四字之精神妙用，亿千万人凶吉灼知。
日生为主，年长为君；先论根本，察贵贱之由易见。假使粗识深藏之体，孰得而知；盖，贵者虽吉，贱由不易。森列三才，势有权衡轻重；包罗八卦，自存规矩方圆。天道尚有盈亏，人事岂无反复；或先贫而终富，或先败而后兴，当舍短而从长，毋取彼而舍此。
四柱俱嫌其一字，大醇亦求其小疵，详察其言，毋轻以断。
官在禄乡，伊尹负阿衡之任。
时居贵地，傅岩兴作相之臣。
生逢贵格，入仕为台阁之尊。
重迭鬼生，乐道有山林之兴。
是知，居官居贵，五行醇而不疵；多滞多忧，八字杂而又战。
根甘裔苦，贾谊屈于长沙。
源浊流清，太公兴于渭水。
禄马同乡，而会登台阁。
杀印重旺，而早入科名。
兄多逢弟，宜嗟范子之贫。
父迭生身，可比老彭之寿。
夹官夹贵日时值，而峻宇雕梁。
劫财夺马岁时逢，而蓬门瓮牖。
嗣位克绝，鹊之巢而鸠占之。
妻位犯伤，鸾之孤而凤无匹偶。
行运背禄，昔日富而今日贫。
命遇旺身，昨日悲而今日笑。
四柱坐学堂之上，回也不愚。
三元助墓库之中，丘也好学。
年逢官贵，才高立解成名。
时值偏财，家富又添好业。
庚行丙地，祷尔于祗。
壬入戌乡，胡不遄死。
伯牛有疾，缘战克以交差。
司马何忧，盖比和而无位。
身中衰弱，逢吉运以为凶。
命坐坚牢，遇祸年而反福。
杀须重而多合，何伤日月之明。
禄虽多而有破，难际风云之会。
遇而不遇，庚辛在壬癸之乡。
忧而不忧，甲乙行丙丁之地。
或若，生逢败绝，郑谷归耕；禄马病衰，冯唐皓首。
九宫旺相，难逃邀我桑中。
四柱合和，未免题诗叶上。
西施美貌，自身多带长生。
绿珠坠楼，凶恶又逢七杀。
孤鸾入命，妻哭夫而夫哭妇。
烟花绊身，女求男而男求女。
头目陷，而肢体相亏。
财有耗，而田宅有害。
生时若遇刑冲，一生屡乏。
岁月若临劫夺，百岁孤寒。
财入财窠，不贵即当大富。
杀居太岁，居安不可虑危。
若乃，官星透露，未可便作贵推；杀星下攻，曷不便为凶兆。
大抵，归禄喜逢于印绶，刑杀宜值于济和。
是以当忧不忧，闻喜不喜，考其根而明其实，论其始而究其终；故知，失其本而忘其末，不救其实而义有余。
是以，妻宫有克，少年无早娶之人；鬼位逢伤，末岁损成家之子。
生平不已，而寿算松桩。
财禄带多，而福姿蒲柳。
源清者，其流必远。
本壮者，其叶必荣。
三命冠群，不贵即当大富。
九宫弱陷，怕凶运大忌凶年。
千条万绪，当求不见之形；百派一源，贵得弥身之地。详陈本末，备察盈亏，澄神定虑，深略沉机，可考而知，不言而喻；后之君子，鉴以前贤，言术者十常八九，造首者百无一二。辞简而意微，言近而指远，为之贤乎已，鉴命无忽诸。
《爱憎赋》
富莫富于纯粹，贫莫贫于战争；贵莫贵于秀实，贱莫贱于反伤。
文辞称辨，贵马会于学堂。
锦绣文章，火木合于性情。
深谋远虑，德性居沉静之宫。
术业精微，帝座守文章之馆。
吉福生旺禄马，全要精神。
魁罡有灵变之机。
离（火）坎（水）乃聪明之户。
贵人禄马，宜逢劫刃，空亡奇远。
长生，招君子之可爱。
衰败，遇小人之憎嫌。
四柱斗乱兮，不仁不义。
五行相生兮，为孝为忠。
印绶在刑冲之内，心乱身忘。
日时居墓库之中，忧多乐少。
日干旺，而灾咎寡。
财命衰，而惆怅多。
衣食奔波，旺处遭刑。
利名成败，贵地逢伤。
平生祸福，赖于一时；一世吉凶，凭于气运。
福有气而变通升迁。
岁克运凶，无气而人离散。
大运凶，而生百祸。
流年吉，而除千殃。
无绝至绝，财命危倾。
本主得生，利名称遂。
三合六合，逢之吉重祸轻。
七杀四凶，遇之祸深福浅。
加官进职，定因禄会之年。
广置根基，必是合财之地。
岁君冲压主凶灾。
大运受伤殊少吉。
岁宜生运，运喜生身；三位相生，一年称意。
财官俱旺，应显达于仕途。
财食均萦，岂淹留于白屋。
禄入聚生之地，富贵可知。
马奔禄旺之乡，荣华可断。
欲取交关利息，须寻六合相扶。
财官带禄朝元，定主安然获福。
月衰时旺，早岁丰肥。
木重土轻，终身漂荡。
惯取市廛之利，必因旺处逢财。
忽然显达成家，定是刑冲见贵。
主本当时，得女以扶持。
贵禄有情，因男子而升吉。
南商北旅，定因马道之通；东贩西驰，必是车运之利。
日干困弱，伯牛敢怨苍穹。
禄马衰微，颜子难逃短命。
凶，莫凶于劫刃。
吉，莫吉于刚强。
官微马劣，男逃女走。
天罗地网，非横之灾。
脱命夭亡，遇之必不得实而死。
穷途逢劫，危疑必犯于自刑。
绝处逢财，妻子应难谐老。
大耗小耗，多因博戏（赌博）亡家。
官符死符，必主狱讼时有。
或，行四柱遇绝，三命刑伤，未免徒绞之刑，难逃黥面之苦。
若逢五鬼，雷伤虎咬无疑，更值群凶，恶殃横死定断；女多婬贱，男必猖狂。
或问人之情性，贤愚善恶，先推贵贱旺相之由，衰败方究机巧灵变。心高者，魁罡为祸；性顺者，六合为祥。
观幽闲潇洒之人，遇华盖孤虚之位。
好恃势倚霸之辈，犯偏官劫刃之权。
劫刃生鄙吝之悭，更出机关之险。
谋略大因于壬癸。
威风气猛于丙丁。
孤囚遇之，无精神。
破败遇之，多疏坦。
甲乙顺而仁慈大量。
庚辛亏而果断气刚。
燥败火盛须疑。
隐忍金多定论。
刑战者，愚顽。
安静者，贤俊。
金木司令而相生，火土逢时而相助，不劳心而衣食自足，不费力而家计自成；更若得神扶持，定是权尊乡里。
禄贵拱位者，台省扬名。
其所忧者福不福，其所虑者成不成。福不福者，吉处遭凶；成不成者，格局见破。
伤其格者，则伤。
破其格者，则祸。
譬若，苗逢秋旱，而冬廪空虚；花被春霜，而夏果无成。
智谋思虑，措用无成，纵有回天转轴之机，而无建功立业之遂；岂不见郦生烹鼎，范生甑尘，渊明东归，子美西去，孟轲不遇，冯衍空回，买臣负薪而行歌，江革苦寒而坐泣。盖苗而不秀者有之，秀而不实者有之，更值伤败太过，一福不过刍荛；纵有百艺多能，难免饥寒苦疾，困于沟壑，命使其然尔，淹滞无成，何劳叹嗟！
欲问富贵，全仗财官。
朕何由得之？大莫大于镃基，奇莫奇于秀异。达圣达贤者，无时不有；至富至贵者，自古皆然。
或生生月之中，文高武显。
或居冠带之下，业大财奇。
若此玄妙，何如推测？先论学堂之内，三奇四福，次察格局之外，一吉二宜。
若，己未见甲午为祥，壬申见丁巳为瑞。
壬子丙午，主光风儒雅之人。
辛酉丙申，长俊秀荣华之士。
陰陽全凭纯美。
造化最喜相生。
难辨者日精月华，莫测者金堂玉匮，得之者荣，遇之者贵。若遇贤愚显晦，无非造化钧陶，物既荣枯，为人岂无成败；假若凤生于雉，蛇化为龙，芳兰不断蓬蒿，枯木犹生于山野。
少贵老贱，初迍后亨；盖由大运之衰旺，以致富贵之更变。
格局纯而反杂，惆怅残春。
运行老而得时，优游晚景。
防不测运之艰危，是以时有春秋，月圆有缺。尝观资荫之子，亲一丧定无聊；复见﹛田井﹜钓之人，运一通而殊显。多年爵禄，一旦俱休；时运至者，片时相遇。值生旺者，未必为凶；有情者通，无情者滞；有合者吉，有冲者凶。
官印岁临，仕途定知进擢。
食财运遇，庶民亦喜荣昌。
或有少依祖父之荣，长借儿孙之贵；又有垂髫难苦，至老无依；盖因四柱之旺衰，所由大运之亨否。
岂不见枯槁之木，纵逢春而不荣；茂盛之标，虽凌霜而不败。
论日更亏年月，定无下稍。
生时旺气朝元，必有晚福。
古有琢磨之玉，值价连城；世有正直之人，自成家计；如烹炼之余而不朽，如岁寒之后而不凋。消息妙在变通，祸福当察衰旺，庶几君子，共鉴是幸！
《万金赋》
欲识五行生死诀，容易岂与凡人说，星中但以限为凭，子平但以运为诀；运行先布十二宫，看来何格堕时节，财官印绶与食神，当知轻重审分明。
官星怕行七杀运，七杀犹畏官星临。
官杀混杂当寿夭，去官留杀仔细寻。
留官去杀莫逢杀，留杀去官官莫逢。
官杀受伤人必夭，更宜财格定前程。
日时偏正问何财，生怕干头带杀来。
劫若重逢人夭寿，孰知偏正甚为灾。
有财官运须荣发，财地官乡是福胎。
只怕日干元自弱，财多生杀赶身衰。
财多身弱行财运，此处方知下九台。
官不逢伤财不劫，寿山高耸岂能摧。
第一限逢印绶乡，运生生旺必荣昌。
官乡会合迁官职，死绝当头是祸殃。
若是逢财来害印，堕崖落水恶中亡；为官在任他乡死，作客逢之死路傍。
印不逢财人不死，如前逐一细推详。
财官印绶分明说，莫道食神非易诀；食神有气胜财官，只怕伤残前外截，却分轻重细推详，大忌财官为死绝。
伤官命运莫逢官，斩绞徒流祸百端。
月德日贵逢克战，此命危亡立马看。
飞天拱禄嫌填实，最怕绊神来犯干；子运行年来甲子；壬寅申地见丙申，巳丙一同推祸福；卯宫乙木怕相逢；巳宫戊庚丙辛会；午丁年上午戌凶；丑未年中须是祸，但宜迁运而搜寻。
同官同运如逢禄，逢禄刑祸来相侵。
外逢仍还逢内敌，其余官分外方寻；外逢内敌为灾重，内逢外敌祸微侵。
戊己土皆分四季，杂气之中难又易，逐一依定数中推，受制受刑随运气，只定其凶此运中，何年月日灾刑重。
此是石金玉匣诀，只此泄漏与君知。
《挈要捷驰玄妙诀》
以日为主，专论财官。
盖，官乃为扶身之本，财为养命之源。
故推天时，察地利，约太过而不及，以中和而为用；去留舒配而中理，轻重强弱而表正。
先观节气之深浅，后论财官之向背。
人之命内，皆不离乎财官；诸格局中，总要虚邀禄马。先贤已成矜式，后学须自变通。
宜向之而运背，决之贫贱。
宜背之而运向，断之困弱。
喜生以逢生，贵而可取。
受克而值克，吉而堪言。
逢官而看财，见财富贵。
逢杀而看印，遇印荣华。
逢印看官而遇官，八而七贵。
逢财看杀原有杀，十有九贫。
甲乙运入西方，身旺功名可许。
壬癸路经南域，主健为贵。
印财不宜身旺地。
食神最喜劫财乡。
官杀混杂，身弱则贫。
官杀两停，合杀为贵。
年月官星，早年出仕。
日时正贵，晚岁得名。
胞胎逢印绶，禄享千钟。
财气遇长生，田肥万顷。
秋冬官星逢刃伤，存金去火贵无疑。
腊月伤官喜见官。
破印重伤而祸死。
财旺生官者，何贵少而富多？
伤官见官者，何官高而财足？
无伤不贵，有病为奇，宜当弃之，理妙于斯，何必外取。
如，火炎水少遇庚辛，休作身旺官轻而取。
或，土重木绝逢壬癸，难作身旺官轻而决。
财轻莫逢劫地。
印多最妙财乡。
财旺生官，用赂取贵。
杀星制刃，劫宝图名。
身旺偏财何取，必取横财。
主捷正财偏劫，频见妻灾。
劫财陽刃入官杀，台阁之臣。
归禄倒冲逢刃伤，廊庙之贵。
身旺有杀逢印绶，权断之官。
主弱逢印见财星，寻常之客。
陽刃伤官有制，膺职掌于兵刑。
正官正印无伤，出仕牧其士庶。
财旺稼穑，给饷之官。
飞禄朝陽，侍廷之相。
乾坤本清气，畿国之荣。
子午为极尊，黄门之贵。
癸日癸时兼亥丑，魁名及第入翰林。
壬日壬时迭寅辰，高爵承恩登御阁。
日德见魁罡，纵吉运，贫寒之士。
魁罡见财官，任得地，衣禄之人。
伤官见官，妙入财印之地。
财星破印，贵行比劫之中。
命逢财，运逢杀，吉而堪言。
命逢杀，运逢财，凶而可决。
女多伤官，归禄得之极吉。
男逢陽刃，身弱遇之为奇。
金神、归禄、栏叉，女命逢之最忌。
陽刃、伤官、七杀，男子值之得权。
金神入火逢杀刃，贵而无疑。
杀重有印逢食伤，荣而自有。
正官无印，居官不显。
陽刃七杀，出牧驰名。
身旺无依，僧道之例。
桃花滚浪，娼妓之流。
弱火强，土木消溶之匠。
土多水浅，行商针线之工。
五湖云遶，始荣终辱己身贫。
遍野桃花，一世风流多酒色。
亡神拱杀，盗贼之徒。
秀气失时，清名之士。
印旺身强多嗜酒。
丁壬妒合犯婬讹。
身印俱强，平生少病。
天月德助，处世无殃。
食神生旺，胜似财官。
贵全官杀，有弃命就财、就杀、就官者；有余富贵，无依专旺。
绝食、绝财、绝官者，无限贫穷。
身弱弃命要无根，官居宰辅。
主衰身化得其时，位近天廷。
男命，类属从化、照返鬼伏；女命，纯和清贵、浊滥婬娼。宜细详之！
《渊源集说》
最贵者，官星为命，时得偏正财为福。
最凶者，七杀临身，逢天月二德为祥。
官星若遇劫财，虽官无贵。
七杀如逢资助，其杀愈重。
三合六合，运至逢而必荣。
七官八官，月逢官而为喜。
四合四刑，合刑当为偏正。
七冲七击，冲击喜得会藏。
夹贵夹丘为暗会。
财库官库要正冲。
官星在生旺之方，逢则何须发见。
印绶临孟仲之下，见而不见。
露形印绶，得劫财为贵。
财源喜伤（伤官），贵为奇。
伤官要见印绶，贵不可言。
归禄若见子孙（食神），禄无限妙。
年月立有陰陽陽刃，刑罚重犯。
官杀混逢天月德，寿位高迁。
飞刃伏刃，会刃多凶。
伤官见官，剥官见祸。
陽刃若逢印绶，纵贵，有病疾在身。
七杀并制，逢官为祸，而寿元不长。
三偏三正，贵居一品之尊。
四柱四合，福坐众人之上。
杀化为印，早擢登科。
财旺生官，少年承业。
官杀同来，要知扶官扶杀。
偏正会合，须知合正合偏。
福禄若逢陽刃，世事不明。
金神运入水乡，身衰夭折。
暗中藏杀，须凭月下刑神。
见处无财，必受空中祸患。
陽刃兼会七杀，千里徒流。
用财若遇劫夺，一生贫困。
人生前定，穷富已明，如要识其消长，亦多究其始终；或有前贫后富、或有骤发卒倾、或有白屋之公卿、或有朱门之饿殍、或一生长乐、或一生失所，当视流运之源，要察行年之位。
身弱徒然入格，纵发早亡。
福转若遇休囚，卒发倾夭。
是以，用神不可妄求，形踪自然发见，有福必当用彼，无时必是用身，祸患在于五行，福崇在于运气；福源人所同具，如或伤终困此中。消息陰陽，在我通明理智，荣辱两端，媸妍一断。自古相传，非贤勿授。
《子平百章论科甲歌》
魁罡岁驾五经名，甲旺提纲榜眼清；火明木秀从魁印，金白水清甲第新。
重迭玉堂登紫阁，调和木火贯黄金；木生春令逢伤食，甲宿文场义理深。
财印两轻官杀足，甲第连科一举成；根苗天乙俱榜眼，为魁木火定解英。
相涵金水亲黄榜，递互丙丁侍紫宸；金水秋气炎方取，魁星官杀贵分明。
杀重身轻休道弱，如逢印绶作魁星；谁知识此分高下，熟记犹如徐子平。
《四言独步》
先天何处，后天何处，要知来处，便知去处；四柱排定，三才次分，年干为本，配合元辰；神煞相绊，轻重较量，先观月令，论格推详；以日为主，专论财官，分其贵贱，妙法多端；独则易取，乱则难明，去留舒配，论格要精。
日主高强，月提得令；用财为物，表实为正。
年根为主，月令为中；日生百刻，时旺时空。
干与支同，损财伤妻。
身支年同，破荡祖基。
月令见禄，不住祖屋；一见财官，自然发福。
用火愁水，用木愁金；轻重能分，祸福自真。
五行生旺，不怕休囚；东南西北，数尽方休。
寅申巳亥，四生之局；用物身强，遇之发福。
辰戌丑未，四墓之局；人元三用，透旺为真。
子午卯酉，四败之局；男犯兴衰，女犯孤独。
进气退气，命物相争；进气不死，退气不生。
财官临库，不冲不发。
四柱干支，喜行相合。
提纲有用，最怕刑冲；冲运则缓，冲用则凶。
三奇透露，日主专强；其根有用，福禄荣昌。
十干化神，有影无形；无中生有，福禄难凭。
十恶大败，格中大忌；若遇财官，反成富贵。
格格推详，以杀为重；化杀为权，何愁损用。
杀不离印，印不离杀；杀印相生，功名显达。
官杀重逢，制伏有功；如行帝旺（陽刃），遇之不凶。
时杀无根，杀旺取贵。
时杀多根，杀旺不利。
八月官星（甲木见酉为官），大忌卯丁；卯丁克破，有情无情。
印绶根轻，旺中显达。
印绶根深，旺中不发。
印绶比肩，喜行财乡。
印无比肩，忌见财伤。
先财后印，反成其福。
先印后财，反成其辱。
财官印绶，大忌比肩；伤官七杀，反助为权。
伤官用财，死宫有子。
伤官无财，子宫有死。
时上偏财，怕逢兄弟。
月印逢财，比肩不忌。
伤官见官，格中反忌；不损用神，何愁官至。
拱禄拱贵，填实则凶；提纲有用，论之不同。
月令财官，遇之发福；禄位高强，比肩夺福。
日禄归时，青云得路。
庚日申（甲申）时，透财归禄。
壬骑龙背，见戌无情；寅多则富，辰多则荣。
天元一气，地物相同；人命逢此，位列三公。
八字连珠，支神有用；造化逢之，名利必重。
日德金神，月逢土旺；虽有轻名，祖业漂荡。
金神带杀，身旺为奇；更行火地，名利当时。
甲日金神，偏宜火制。
乙日金神，何劳火制。
六甲生春，时犯金神；水乡不发，土重名真。
甲乙丑月，时带金神；月干见杀，双目不明。
甲寅重重，二巳刑杀；终身必损，遇之难发。
六甲寅月，透财时节；西北行程，九流立业。
乙日卯月，金神刚烈；富贵比肩，旺横死绝。
天干二丙，地支全寅；更行生印，死见祸临。
火旺二寅，月令水金；火乡有救，见土刑身。
巳日月戌，火神无气；多水多金，眼昏目闭。
年干会火，日时会金；己干用印，官彻名清。
秋金生午，二庚火丙；到丑伤情，逢离顺境。
庚金坐午，辛金生未；透杀两停，冬生最贵。
辛金月辰，庚金丑库；逆数清孤，顺行豪富。
辛逢卯日，年月见酉；时带朝陽，为僧行丑。
辛金亥日，月逢临戌；水运初行，须防目疾。
辛金生酉，财官用印；顺行南方，名利必振。
辛金坐巳，官印遇禄；顺行南方，贵显荣福。
辛金逢离，透土何虑；无土伤身，寿元不住。
月生四季，日主庚辛；何愁主弱，旺地成名。
辛金逢火，见土成刑。
陽金遇火，透土成名。
壬生午位，禄马同乡；重重遇火，格局高强。（玄武当权格）
壬癸多金，生于酉申；土旺则贵，火旺则贫。
癸向巳宫，财官拘印；运至南方，利名必振。（玄武当权格）
癸日己亥，杀财透露；地合伤官，有劳无富。
癸日申提，卯寅岁时；年杀月劫，林下孤凄。
癸日干己，陰杀重逢；无官相混，名利必通。
伤官之格，女人最忌；带印带财，反为富贵。
杀多有制，女人必贵。
官星犯重，浊滥婬类。
官星桃花，福禄堪夸。
杀星桃花，朝劫暮巴。
庚日申时，柱中金局；支无会合，伤官劫妻。
癸日寅提，寅时亥月；莫犯提纲，祸福难推。
甲日干（亥）提，见杀喜比；金水栽根，忌行卯未。
戊己丑月，比肩透出；宜金入局，忌逢午未。
壬癸坎宫，支逢午戌；干头比肩，东行为吉。
甲乙震（卯）宫，卯多须夭；逆顺运行，子申发福。
庚辛巳月，金生火旺；比劫栽根，西行成象。
丙丁酉月，比肩不忌；火入离宫，比肩一例。
曲直丑月，带印多金。
壬癸丑月，土厚多金。
食神生旺，胜似财官；浊之则贱，清之则垣。
此法玄玄，识得成仙；学者宝授，千金莫传。


内十八格《月上偏官格》
喜身旺，怕冲多。
为人性重、刚执不屈；时偏官多者亦然。
喜见陽刃杀。
月上偏官用地支，只要一位，要行偏官运。
若有甲子，年时上又有之，却要行偏官旺运；亦不要行官乡，岁君亦然，为大过而反成其祸。须要行制伏得地之运方发，与时偏官相似。
【戊寅，癸亥，丙申，戊子】：王镇抚此格，杀神太重，喜行东方运。身衰八字，水多火微，独喜寅宫火旺，乃是一年之火，运行卯合戌火局，何益？又系湿木，不生无焰火，则木自旺不能生火；譬如横水木于围炉之上，此火纵悍力，亦无由得盛。是以寅运丁卯运中而死，即六丙生人亥子多。
内十八格《时上偏财格》
如时上偏财，与时上偏官相似，只要时上一位；不要多，而三处不要再见财。却怕冲，与月上偏官格同。
偏财要财旺运。
月偏财是众人财，最怕干支兄多来；身强财旺皆为福，若归官星足为灾。
时正财与壬官同，不逢破害与相冲；性冲不见财官杀，防时来寻此格中。
时上偏财不用多，支干须要用搜罗；喜逢财旺兼身旺，冲破伤财受折磨。
时上偏财一位佳，不逢冲破享荣华；破财劫刃还无遇，富贵双全比石家。
时上偏财遇劫星，田园破尽苦还贫；伤妻损妾多遭辱，食不相资困在陈。
若是偏财带正官，劫星若露福难干；不宜劫运重来并，此处方知祸百端。
内十八格《时上一位贵》
夫一位贵者，惟只时上，只见一位方为贵；或年月日又有，反为辛苦劳役之人也。
如时上一位七杀，要本身自旺，而三处有制伏多；则行七杀旺运，或三合得地可发。若无制伏，则要行制伏之运可发。或遇杀旺而无以制之，则祸生矣！
月上偏官却怕冲，与陽刃同；时上偏官不怕冲，与陽刃同。
又要本身生日自旺，如甲乙日在正二月生是也。
时偏官为人性重、刚执不屈；月偏官多者亦然。
偏官妙喜食神遂，印绶身强福禄丰；若见正官并枭用，却见死绝祸重重。
偏官有印化为权，运助身强福禄全；切忌身弱并刑害，一生灾病祸连绵。
时逢七杀是偏官，有制身强好命看；制过喜逢杀旺运，三方得地发何难。元无制伏运须见，不怕刑冲多杀攒；若是身衰惟杀旺，定知此命是贫寒。
时上偏官喜刃冲，身强制伏福丰隆；正官若也来相混，身弱财生主困穷。
时上偏官一位逢，身强杀浅怕刑冲；假如月上又重见，辛苦徒劳百事空。
时上偏官一位强，日辰自旺贵非常；有财有印多财禄，列定天生坐栋梁。
内十八格《正官格》
月上有官星者是也，时上兼有财星者，真贵人也。
怕冲，忌见伤官七杀，大运亦然；喜印杀，喜身旺，喜财星，岁运同。
官星宜露，岂可藏之。似乎为官者，显扬威德，则用之国家者，方为大丈夫；岂受人之压伏者，则为臣下之臣，岂非小人。
正气官星，切忌刑冲；多则论杀，一位名真。官藏杀浅，露杀官升；今则为破，事恐不成。
内十八格《杂气财官格》
辰戌丑未是也！经曰： 财官印绶全备，藏蓄于四季之中，辰戌丑未是为之。 如官露印露财露，则不妨也。
如，辰宫，则有乙木癸水戊土；戌宫，则有辛金丁火戊土；丑宫，则有癸水辛金己土；未宫，则有乙木丁火己土也。
杂气财官在月宫，天干透露始为丰；财多官旺宜冲破，却忌干支压伏重。
辰戌丑未为四季，印绶财官居杂气；干头透出格为真，只问财多为尊贵。
财官寓在库中藏，不露光芒福不昌；若得库门开透了，定教富贵不寻常。
杂气从来福不轻，天干透出始为真；身强财旺生官禄，运见刑冲聚宝珍。
四季财官月内藏，刑冲克制要相当；太过不及皆成祸，运到财乡是吉祥。
透出财官官禄钟，官加富贵位三公；刑冲一变方为妙，得运应知蛇化龙。
五行四季月支逢，印绶干头要显荣；四柱相生喜官杀，更饶财产又峥嵘。
内十八格《印绶格》
此格大要生旺，忌死绝，要四柱中有官星为妙；月上印绶最紧。
行官印运便发。
见财运破印，反为贪财坏印，不利也；岁运亦然。
内十八格《杂气印绶格》
辰戌丑未也！亦忌财，要行官运。
【庚寅，丙戌，戊子，癸丑】：葛待诏系卖职瑁梳儿。此命是杂气之中，月令透出丙丁火，乃为印绶；只是不合日时下有癸水为财。行亥子丑运，入于壬辰运六年而不遂意，第七年岁在戊子年，二月二十八日壬戌日不禄，正乃是贪财坏印也。不可不仔细推之，记之以为术者鉴。
内十八格《合禄格》
此格以六戊日为主！以庚申时合卯中乙木为戊官。
四柱有甲乙字丙字巳字刑坏子申，丙伤庚字，则减分数；岁君大运亦然。
食神生旺无刑克，命中值此胜财官；官印更来相协助，少年登第拜金銮。
戊日庚申时上逢，如无官印贵秋冬；甲丙卯寅兼巳字，四营岁破怕同宫。
申时戊日食神奇，惟喜秋冬福禄宜；甲丙卯寅来克破，遇而不遇主孤离。
内十八格《合禄格又格》
六癸日为主！喜逢庚申时；用申时合巳中戊土，癸日得官星。
若四柱中有戊字并巳字刑坏了申时，或丙字及伤庚申时，则减分数；岁君大运亦然。
日干癸水时庚申，生在秋冬富贵人；大忌寅来伤秀气，若逢春夏惹灾迍。
时遇庚申癸日生，此格官印合官星；不逢官杀兼陽火，名誉昭彰拜紫宸。
内十八格《归禄格》
此格假令六甲日生人得寅时，谓之归禄；盖日禄在寅，余皆仿此。但四柱全不见官杀，见之则难归矣！
喜行身旺运，兼行食神伤官财运，亦可发福；怕冲破。
归禄逢财名利全，干头不忌透财源；身强无破平生好，大怕行来遇比肩。
日禄归时要旺宫，食神喜遇怕刑冲；伤官嫌入伤财运，官不高兮财不丰。
日禄归时格景良，怕官嫌杀喜身强；若见比肩分劫禄，刑冲破害更难当。
青云得路禄归时，凡命逢之贵且奇；四柱无冲官不至，少年平步上云梯。
内十八格《拱禄格》
此格只有五日，忌填实。最怕冲了日时拱位，又怕四柱中有伤，日干遇杀，皆拱不住，则减分数；岁君大运同。
经云： 拱禄拱贵，填实则凶。
此格有五日：丁巳日见丁未，己未日见己巳，戊辰见戊午，癸丑见癸亥，癸亥见癸丑！
内十八格《拱贵格》
以日干甲寅取贵人，甲戊庚牛羊是也。
贵人大忌填实贵位，怕刑冲了日时拱位；又怕四柱有官冲身、七杀之类，皆拱不住，则减分数，岁君大运亦然。
此格有六日：甲寅日见甲子时，壬子日见壬寅时，甲申日见甲戌时，戊申日见戊午时，乙未日见乙酉时，辛丑日见辛卯时！
《拱禄拱贵格诗诀》
拱禄拱贵格希奇，遇者腰悬衣紫衣；只怕刑冲并克破，应嫌七杀月年随。所拱之位怕填实，又怕伤官在月支；陽刃重重来格破，如无此破贵无疑。
拱禄拱贵格中稀，也须月令看支提；提纲有用提纲重，月令无官用此奇。
癸日癸时逢亥丑，名为拱禄福重重；若无官杀来冲坏，雁塔题名有路通。
两绊本身非是我，拱藏一位虚中好；不宜填实见官星，更忌官星当克破。
甲寅甲子拱辛官，壬辰壬寅拱贵看；日遇甲申时甲戌，戊申戊午桂生香。
看来辛丑逢辛卯，乙未乙酉格高强；切忌刑冲填破害，腰金衣紫食皇粮。
内十八格《乙巳鼠贵格》
此格如月内有官星，则不用之。大怕午字冲之，丙子时丙字为妙，谓之聚贵也。
或曰，柱中有庚字辛字并申字酉字丑字，内有庚辛金，则减分数，岁君大运亦然。
又曰，四柱中元无官星，方用此格。
内十八格《六乙鼠贵格》
此格以子暗合巳，巳动合申；庚禄居申，则用庚官，得引出庚金用事。喜子亥卯时为妙。
忌巳刑寅，无冲害伤破子乙二字，及无财星，即 六乙日子时 。
元有官星论，忌忌寅午戌中见庚辛，申酉丑子，有一位则减分数，岁君同；亦忌月通财官，六格不用，大运亦然。
陰木逢陽亥子多，多为聚贵福嵯峨；柱中只怕南离位，困苦伤残怎奈何。
乙日生人得子时，名之聚贵最为奇；切嫌午字来冲破，辛酉庚申总不宜。
乙日须逢丙子时，如无午破贵尤奇；四柱忌逢申酉丑，若无官杀拜丹墀。
六乙鼠贵在生时，杀官冲破不相宜；月中通得真三木，方定当生利禄奇。
六乙生人时遇鼠，官星又带复如此；庚辛申酉马牛欺，一位逢之为丐子。
内十八格《井栏叉格》
此格庚申庚子庚辰三处，须要四柱中申子辰三位全！不必三个庚字；若有三庚尤妙。只要庚日生申年，月时或戊子戊辰不妨，但得支是申子辰全也。
若时遇丙子，则是偏官；若时是申时，则是归禄格，而非井栏叉矣。
此格四柱中见寅午戌三字，则冲坏矣！
庚用丁为官，以申子辰三合冲寅午戌火局，庚日得官星。行运如正气，若行东方财地，或南方皆好。
若四柱中有巳字丙丁字，则减分数；岁君大运亦然。
庚日喜逢全润下，贵神名曰井栏叉；丙丁巳午休相遇，申子辰宫全乃佳。若是申时归禄格，时逢丙子杀神加；水局要冲寅午戌，若还填实禄难赊。
庚日全逢申子辰，井栏叉格制官星；局中无火方成贵，破动提纲祸亦临。
井栏运喜东方地，得到财乡真富贵；丙丁巳午岁运逢，失禄破财须且畏。
庚日全逢润下方，癸壬巳午怕相伤；时遇子申福减半，功名成败不能长。
内十八格《飞天禄马格》
此格以庚壬二日用子字多！冲午中丁己为官星；要四柱中有寅字并未字或戌字，得一字可合为妙。
如六庚日六壬日以子冲午字，庚日以子冲午中丁火为官星；若四柱中有丁字并午字，则减分数，岁君亦忌。
如六壬日以子冲午中己土为官星；若四柱中有己字并午字，则减分数，岁君大运，亦须忌之。
内十八格《飞天禄马格又格》
以辛癸日用亥字！冲巳中丙戊为官星；要四柱有申字并酉字或丑字，得一字可合为妙。
假令六癸日以亥冲巳，若四柱有戌字，则亥不能去冲矣；岁君大运亦忌。
如六辛日以亥冲巳中丙字为官星；若四柱中有丙字并巳字，则减分数，岁君大运亦忌。运连太岁轻，再见巳字，有祸矣！
《飞天禄马格诗诀》
庚壬鼠队来冲马，辛癸寻蛇要众猪；丙日马群冲鼠禄，丁逢蛇众见双鱼。最忌绊神兼论合，官星填实祸当途；运重岁轻消息取，用神不损上天衢。
禄马飞天识者稀，庚壬二日报君知；年时月日重逢子，无破无冲富贵奇。
飞天禄马贵非常，辛癸都来二字强；年月日时重见亥，无官冲绊是贤良。
丙丁巳午要多临，冲出官星贵气深；四柱若无官杀重，复行官运祸难禁。
丙丁离位激江湖，岁运无官入仕途；专禄荣名皆遂意，片言投合动皇都。
丙日须宜子午冲，午能冲子吉相逢；不须论合惟嫌未，子癸相逢再见凶。
丁日多逢字字重，局中无水贵和同；伤官此格宜伤尽，见亥刑冲数必空。
丁日坐巳多冲亥，壬癸休来四柱中；倘若地支申字出，必能相绊贵难同。
丁巳支中迭见蛇，刑冲壬子格为佳；若有亥午兼乙卯，合官锦上又添花。
庚壬日主重重子，倒冲禄马号飞天；何如金水多清贵，运入南方虑有邅。
辛日重逢干又干，格中惟此号飞天；格成酉戌比身贵，巳运刑冲寿莫全。
癸日亥字为仇家，进寅绊合有争差；春秋半吉冬无用，生于夏月享荣华。
亥逢辛癸子庚壬，禄马飞天仔细寻；岁君若逢官绝处，功名唾手遂初心。
日刃庚壬子字多，飞天禄马格纯和；冲官合起真为贵，填实其中又折磨。
七杀官星休要犯，丑字相逢绊若何；天地人元重见土，克其子丑不兴波。
内十八格《六陰朝陽格》
喜行西方，东南次之；最忌北方。
此格以六辛日为主！用丙火为正官，喜逢戊土，戊来动丙，辛日得官星。子字则要一位，多则不冲。
若四柱中有丙字丁字午字，则减分数，大运亦同。
戊子时逢日主辛，陰陽朝位贵超群；官星七杀休相见，巳马南离局里嗔。岁月有财寻别格，辛中丑绊又非真；此格断然为宰辅，运行西地佐朝臣。
辛日单单逢戊子，六陰贵格喜朝陽；丙丁巳午休填实，岁运轮逢一例详。南地平平最嫌北，西方第一次东方；若还子字无相遇，贵处朝堂姓字香。
辛逢戊子最相宜，名利高迁折桂枝；四季秋生无亥字，荣华富贵业尤奇。
六陰行运喜西方，临在东方也吉昌；若到北方凶且畏，南离冲破主灾殃。
内十八格《壬骑龙背格》
此格以辰多者贵，寅多者富！
壬日坐辰土，以丁为财，以己为官；壬日以辰冲戌中丁戊，壬辰日得财官，而寅午戌三合。
或壬日坐寅，却要年月时上多聚辰字，方可用。
若壬辰日有年月时上，皆在寅字，只为富命；以有午戌为财得地。
若年月时上辰字多，则冲出财来，所以贵也。
壬骑龙背喜非常，寅少辰多转发扬；大忌官星来破格，刑冲须见寿元伤。
壬骑龙背怕官居，重迭逢辰贵有余；设若寅多辰字少，须应豪富比陶朱。
壬辰不及壬寅日，四柱壬辰字要多；辰字多兮官杀重，寅多可比石崇过。
壬辰日又见辰时，年月辰多最是奇；四柱若逢寅位上，发财发福两相宜。
日遇壬辰格罕逢，格中迭见号骑龙；若还寅字重重出，富贵仍教比石崇。午戌成财寅合局，戌中禄马用辰冲；忽然若是壬寅出，四柱居辰格亦同。
内十八格《刑合格》
此格以六癸日生人为主！用戊土为正气官星，喜逢甲寅时，用寅刑巳中戊土，癸日得官星；如庚寅刑不成，惟甲寅时是，行运与飞天禄马同。
若四柱中有戊字巳字，则减分数。又怕庚寅伤甲字，刑坏了；忌申字，则减分数，岁君大运亦忌。
陰水寅时格正清，又愁庚克不能刑；运行若不逢蛇地，方得清高有利名。
四柱支干合到刑，多因酒色丧其身；若临陽刃并七杀，定作黄泉路上人。
六癸日生时甲寅，假名刑合亦非真；月令若加亥子位，伤官格内倒推寻。
癸日生人时甲寅，最嫌四柱带官星；若无戊戌庚申字，壮岁荣华达帝京。
但求癸日甲寅时，刑去官星贵可知；不喜庚金伤甲木，寅申冲破主忧危。
癸日寅时刑合格，入此格时须显赫；官星七杀莫相逢，甲庚己字为灾厄。
柱中若逢酉丑字，遇者英豪名利客；参详岁运定荣枯，此是子平真法则。
内十八格《子遥巳格》
此格以二甲子！子中癸水遥合巳中戊土。戊来合丙，丙来合酉中辛金，甲子日得官星，则巳酉丑三合官禄。
要行官旺运乡。
忌四柱中有庚字七杀，辛金官星，并申酉丑字绊住，则子不能去遥矣。若有午字冲子，则减分数；岁君大运亦然。
甲子日逢甲子时，子来遥合巳中支；戊能动丙丙合酉，甲得辛官贵可知。不喜庚辛申酉出，丑来相绊亦非宜；更无午字相冲害，运入官乡旺处奇。
甲临子字日时全，拟作蟾宫折桂仙；丑绊午冲官杀显，反为淹滞祸绵绵。
甲子重逢甲子时，休言官旺不相宜；月生日主根元壮，运到金乡返得奇。
甲子重逢甲子时，名为遥巳最相宜；纔临丑午家须破，岁运官逢亦不奇。
内十八格《丑遥巳格》
此格只有辛丑、癸丑二日！用丑字多，遥合巳中丙戊，辛癸日得官星；丑字多为妙。
若四柱中有子字绊住，则丑不能去遥矣；要四柱中有申字并酉字，得一字为妙。
如辛丑日，若四柱中有丙丁字并巳字午字，则减分数；岁君大运同。
癸丑日，亦不要见戊字己字巳字丁字。
辛丑癸丑二日干，丑能合巳巳藏官；丑日多见方为妙，不宜子在柱中间。若逢申酉更为美，辛嫌巳午丙丁干；癸嫌戊己及巳午，此命必须仔细看。
辛日癸日多逢丑，名为遥巳合官星；莫言不喜官星旺，谁信官来返有成。
辛癸二日逢遇丑，便是官星暗入宫；申酉喜来临一字，忌逢巳午子垣凶。
内十八格《倒冲格》
凡四柱中元无官星，方用此格！
以丙日为主，用午字冲子中癸水，丙日得官星；不论合。若四柱有未字，则午不能去冲矣！大忌癸字并子字，则减分数，岁君大运亦然。
丙日须逢午字冲，午能冲子吉相逢；不须论合干嫌水，子癸相逢再见凶。午冲子癸是官星，功名荣达显神京；最忌未宫相伴合，平生虚利又虚名。
内十八格《倒冲格又格》
此以丁日为主！用巳冲亥宫壬水为丁之官星，不论合；若四柱中有辰字，则巳不能冲矣。大忌四柱中有壬字并亥字，则减分数；岁君大运亦同。
运重岁君轻，再见亥辛，则祸作矣！
丁日多逢巳字通，局中无水贵合同；伤官此格宜伤尽，见亥刑冲数必空。
外十八格《六甲趋干格》
干为亥宫，六甲日生，亥多者是！有官杀，非此格。
且如六甲日生，柱中要亥字多，乃为天门之位，北极之垣，甲木赖之以长。如人以甲日生亥字多者，自然富贵矣；忌巳字冲之。
此论甲禄在寅，寅与亥合，谓之合禄；忌见财星，及寅巳二字，岁运亦同。
甲日生人遇亥时，甲趋干格最相宜；岁运若逢财旺处，官灾祸患共来齐。
外十八格《六壬趋艮格》
且如壬水日主多见寅字！则用寅中甲木，暗邀己土为壬日之官星；丙火邀辛金为壬日印绶。
怕午字申字冲之，忌财官填实；喜身旺地，岁运同。
寅为艮土之方，故曰趋艮。谓壬禄在亥，寅与亥合，又谓之合禄。
亦忌破害；运行申则坏寅字，不吉。
壬日寅时为贵格，此名趋艮福非常；大怕刑冲并克破，相逢岁运祸非常。
壬喜逢寅庚喜辰，云龙风虎越精神；支头重见无冲战，定是清朝食禄人。
外十八格《曲直格》
一曰仁寿、二曰青龙。
此格以甲乙日干，取地支寅卯辰，或亥卯未木局！要不见辛庚之气；见庚辛即官杀，非此格也。
只从木运论，故曰 曲直 ；运喜北方。北方有水，木赖水生，故从其类。
主人多仁，忌西方运。
甲乙生人寅卯辰，又名仁寿两堪评；亥卯未全嫌白帝，若逢坎地必荣身。
木从木类正为奇，秋令逢之事不宜；得此清高仁且寿，水源相会福元齐。
外十八格《炎上格》
且如，丙丁二日见寅午戌全，或巳午未全亦是！但忌水乡金地，喜行东方运。怕冲，要身旺；岁运同。
炎上者火之势急，又得火局，浑然成势；火为文明之象，值之者，当为朱紫之贵，盖非寻常之命也。
夏火炎天焰焰高，局中无水是英豪；运行平地方成器，一举峥嵘夺锦袍。
火多炎上气冲天，玄武无侵富贵全；一路东方行运好，簪缨头顶带腰悬。
外十八格《稼穑格》
以戊己日生，值辰戌丑未全者是也！忌东方运及北方财运。此格喜行西南，惟忌东北。
所谓稼穑者，俱从于土支干，重见则为土之一类，深有培养之功。
主人多信、人品重厚丰肥、生财有道，斯为富贵人矣！
【戊戌，己未，戊辰，癸丑】：此命辰戌丑未俱全，得水为财，又无木克，是以为福。
戊己生居四季中，辰戌丑未要全逢；喜逢财地嫌官杀，运到东方定有凶。
戊己重逢杂气天，土多只论土居全；财星得遇堪为福，官杀如临有祸缠。
外十八格《从革格》
此格以庚辛日，见巳酉丑金局全，或申酉戌全者是也！忌南方火运，喜庚辛旺运。
见亥卯未者，为之金木间革也，忌冲刑库破运；岁运同。
【辛酉，戊戌，庚申，辛巳】：此命得申酉戌全，月令戊土生金，得从其类，主任权衡之职。
秋生金局一类看，名为从革便相欢；如无炎帝来临害，定作当朝宰辅官。
金局从革贵人钦，造化清高福禄真；四柱火来相混杂，空门艺术漫经纶。
外十八格《润下格》
且如壬癸日要申子辰全，或亥子丑全是也！忌辰戌丑未官乡，喜西方运。不宜东南，怕冲克；岁运同。
【庚子，庚辰，壬申，辛亥】：此命得申子辰全，亥子丑水乡浑然；庚辛又生，湛然福量，福量广阔，真富贵之人也。
润下者，天干地支浑是水，如湖海汪洋，翫以无际。
主人清秀量洪；倘遇土运，必主淹滞。
若生于冬月，又为奇特者也。
天干壬癸喜冬生，更值申辰会局成；或是全归亥子丑，等闲平步上青云。
壬癸生临水局中，汪洋一会向流东；若然不遇堤防土，金紫荣身位至公。
外十八格《勾陈得位格》
此格以戊己日为主！勾陈遇亥卯未木局为官，申子辰水局为财地是也；正是戊寅戊子戊申、己卯己亥己未日是也。
忌刑冲杀旺，则反生灾矣；岁君大运亦然。
日干戊己坐财官，号曰勾陈得位看；若有大财分瑞气，命中值此列朝班。
勾陈得位会财官，无破无冲命必安；申子北方东卯未，管教环佩带金銮。
戊己勾陈得局清，财官相遇两分明；假令岁运无冲破，富贵双全享太平。
外十八格《玄武当权格》
且如壬癸二日生，值寅午戌火局为财，辰戌丑未为官是也！正是壬寅壬午壬戌、癸巳癸未癸丑是也。
忌冲破身弱，则不吉。
壬癸属水，故为 玄武 ；但得火局，故曰 当权 。无非水火既济之功，理而已矣，夫何异哉！
得斯道者，主人性格温和、有智慧、有礼貌、面带赤黑、威而不猛。
遇刑冲，或岁运见之，则不利矣！
玄武当权玅入神，日干壬癸坐财星；官星若也居门户，无破当为大用人。
壬癸名为玄武神，财官两见始成真；局无冲破当清贵，辅佐皇家一老臣。
外十八格《日德秀气格》
要天干三个乙字，地支巳酉丑全！
更有丙子、壬子、辛卯、丁酉日，亦是秀气；怕冲克，大运同。
外十八格《福德格》
此格只要己丑日主，地支巳酉丑全者是！忌火乡、官乡，嫌冲破。
福德非独己土，五陰皆有。陰土己丑己巳己酉，陰火丁巳丁酉丁丑，陰水癸巳癸酉癸丑，陰金辛巳辛酉辛丑，陰木乙巳乙酉乙丑；忌刑冲破害，岁运同。
陰土逢蛇金与牛，名为福德号貔貅；火来侵克非为美，名利空空一旦休。
陰火相临巳酉丑，生临丑月寿难长；更兼名利多成败，破耗荒婬禄不昌。
癸巳癸酉月临风，名利迟延作事空；富贵生成难有望，始知成败苦匆匆。
陰金合局有前程，造化清奇发利名；四柱火来侵克破，须知名利两无成。
西方金气坐陰柔，不怕休时不怕囚；鬼杀生时方发福，功名随步上瀛洲。
陰木加临丑酉蛇，生居六月暗咨嗟；为官得禄难长久，纵有文章不足夸。
福德春丁壬所喜，夏逢甲己又逢癸；乙庚秋令辛冬妙，遇此吉祥真可美。
外十八格《伤官生财格》
且如乙日生，地支见寅午戌局全，则自以戊己为财。
要行火乡财运，身旺运；怕官乡，忌刑冲倒，则不吉。
外十八格《伤官带杀格》
且如甲乙日生，寅午戌地支全。若干头有庚辛，则藉庚辛为权，火制之为福。
最要行旺运，忌见财，得中和为贵。
外十八格《岁德扶财格》
且如甲日见戊己年是也。
若财命有气，则主其人得祖上物业。
身弱者，虽有祖业，当耗散而无承也。
外十八格《岁德扶杀格》
且如甲日见庚年是也。
正如年为君位，日为臣位，臣得君权；然又以年为祖，日为己身，七杀有制，则祖上曾有要职也。
外十八格《弃命从财格》
假如乙日见辰戌丑未，财神极旺；乙木四柱无依，则舍而从之。
主其人平生惧内，为填房赘继之人。
财者妻也，身无所托，倚妻成立，故为此论。
日主无根财犯重，全凭时印旺身宫；逢生必主兴家业，破印纷纷总是空。
外十八格《弃命从杀格》
且如乙日干，见巳酉丑金局大盛，又无制杀；身主无气，只得舍身而从之。
要行杀旺及财乡，忌日主有根及比肩之地。
土临卯位三合全，不见当生金水缠；火木旺乡名利显，再逢坤坎祸连绵。
五陽在日全逢杀，弃命相逢命不坚；如见五陰来此地，杀生根败吉难言。
陽水重逢陽土戈，无根何处被刑磨；格中有贵须还显，切忌官星破局多。
庚日全逢寅午戌，天干透出始为神；重重火旺声名显，命里休囚忌水乡。
六乙生人巳酉丑，局中切忌财星守；若还行运到南方，管教其人寿不久。
陽火喜居身弱地，勾陈朱雀作凶媒；一片江湖太白象，不为将相作高魁。
外十八格《夹丘格》
亦名 拱财 。此格用日支与时支，更拱其财！
且如甲寅日甲子时，虚拱丑宫己土为财库；又如乙卯日丁巳时；甲午日壬申时；癸酉日癸亥时是也。
要虚拱，不要填实，及有牵绊，则拱不得；更要日主自旺，或财旺运，皆吉。
夹丘之格少人知，拱夹休填墓库中；不犯柱中官杀位，一生清贵显当时。
外十八格《两干不杂格》
此格乃谓年月日时，连占两干，统一而不杂也，取两字不乱之类是也；又谓之 两干连珠格 ！
经云： 两干不杂利名齐 ，其斯之谓与。
外十八格《五行俱足格》
此格取年月日时胎，带金木水火土全者是也！
甲子（金），戊辰（木），丁巳（土），丁未（水），胎元己未（火）。
乙酉（水），壬午（木），辛未（土），丙申（火），胎元癸酉（金）。
此二格，亦不论官杀，只取五行为全；自有生生不绝之义，化化无穷之理，是亦罕有矣！
《化气十段锦》
甲日元甲从己合，赖土所生：遇乙兮，妻财暗损；逢丁兮，衣禄成空；贵显高门，盖辛金之力；家殷大富，皆因戊土之功；见癸兮，平生发福；逢壬兮，一世飘蓬；遇金，家徒四壁；时逢丙火，禄享千钟。
己日元己能化甲，秀在于寅：逢丁兮，他人凌辱；遇乙兮，自己遭迍；陽水重重，奔走红尘之客；庚金锐锐，孤寒白屋之人；丙内藏辛，必得其贵；戊中隐癸，不至于贫；若要官职荣迁，先须见癸；家殷巨富，务要逢辛。
甲己中央化土神，时逢辰巳晚埃尘；局中岁月逢炎地，方显功名富贵人。甲己干头生遇春，平生作事漫劳神；有般折朽反成拙，孤苦伶仃走不停。
乙日元乙从庚化，气禀西方：蹇难兮，生逢丙位；荣华兮，长生壬乡；丁火当权，似春花之笑日；辛金指世，若秋草之逢霜；最喜己临，满堂金玉；偏宜甲向，麻麦盈仓；日日劳神，盖为勾陈（戊土）作乱；时时费力，多因玄武（癸水）为殃。
庚日元庚从乙化，金质弥坚：最忌辛金暗损；偏嫌丙火相煎；遇丁官兮，似蛟龙之得云雨；逢己卯兮，若鹏鹗之在秋天；癸水旺兮，田园漂荡；壬水盛兮，财禄增迁；遇戊相侵兮，不成巨富；逢壬助力兮，永保长年。
乙庚金局旺于酉，时奇从克是月奇；戊辰丑未如相克，此是名门将相儿。二庚最怕火炎伤，志气消磨主不良；寅午重逢为下格，还添奔走卒无常。
丙日元丙为陽火，化水逢辛：有福兮，戊土在位；成名兮，乙木临身；官爵迁荣，生逢癸巳；家门显达，长在庚寅；强横起于甲午；祸败发于壬辰；屡遇陰丁，纵富贵能有几日；重逢己土，虽荣华一似浮云。（水以火为财，以土为官，如重见之，必有伤害矣！）
辛日元辛能化水，得丙方成：四柱最宜见戊；一生只喜逢庚；见己兮，何年发福；逢壬兮，何日成名；癸水旺兮，纵困而不困；甲木旺兮，须荣而不荣；富贵荣华，重重见乙；伤残穷迫，迭迭逢丁。
丙辛化水生冬月，陰日见时须有青；有土局中须破用，得金相助发前程。
丁日元丁属陰火，喜遇陽壬：见丙兮，百年安逸；逢辛兮，一世优游；富贵双全，喜甲临于天秤；禄封双美，欣己共于金牛；活计消疏，皆因戊败；生涯寂寞，盖为癸因；乙木重重，财禄决无成就；庚金灿灿，功名切莫妄求。
壬日元壬从丁化，秀在东方：遇甲兮，多招仆马；逢辛兮，广置田庄；丙火相逢，乃英雄之豪杰；癸水相会，为辛苦之经商；佩印乘轩，己临官位；飘蓬落泊，戊带杀官；皓首无成，皆为庚金乘旺；青年不遇，盖因乙木为殃。
戊日元戊从癸合，火化成功：见乙兮，终能显达；逢壬兮，亦自丰隆；众禄拱持，喜丁临于巳位；六亲不睦，缘甲旺于寅宫；丙火炎炎，难寻福禄；庚金灿灿，易见亨通；妻子损兮，皆因己旺；谋为拙兮，盖为辛雄。
癸日元癸从戊合，化火当临：丙内藏辛，一世多成多败；甲中隐己，百年劳心劳力；仓库丰肥，欣逢丁火；田财殷实，喜得庚金；官爵升荣，连绵见乙；赀财富贵，上下逢壬；财源得失兮，缘辛金之太旺；仕途蹭蹬兮，盖己土之相侵。
戊癸南方火焰高，腾光照上显英豪；局中无水伤年月，献赋龙门夺锦袍。天元戊癸支藏水，败破门庭事更多；行运更逢生旺地，伤妻克子起风波
《化气诗诀》
甲己化土乙庚金，局中奇妙最难寻；如何六格分高下，贵贱方知论浅深。
六乙坐亥多逢木，庚金相合透时干；干生无火方成化，又恐金多返作难。
丁壬化木在寅时，亥卯生提是福基；除此二宫皆别论，金多犹恐反伤之。
戊癸南方火焰高，胜光时上显英豪；局中无水伤年月，献赋龙门夺锦袍。
丙辛化水生冬月，陰日陽时须见清；有土局中须破用，得金相助发前程。
丁壬化木喜逢寅，盖世文章绝等伦；曲直更归年月地，少年平步上青云。
丁壬化木入金乡，茍狗蝇营空自忙；气喘残伤无足取，眼前骨肉亦参商。
丙辛四柱月中生，变化艰辛福寿增；土数重重贫且贱，飘飘身世若浮萍。
丙辛化合喜逢申，翰苑英蜚气象新；润下若居年月上，须知不是等闲人。
乙庚金局旺于酉，时遇从魁是格奇；辰戌丑未如相克，此是名门将相儿。
乙庚最怕火炎陽，志气消磨主不良；寅午重逢为下格，随缘奔走觅衣粮。
天元戊癸支藏水，败坏门庭事绪多；行运更逢生旺水，伤妻克子起风波。
甲己中央化土神，时逢辰巳脱埃尘；局中岁月趋火地，方显功名富贵人。
甲己干头生遇春，平生作事漫劳神；百般机巧番成拙，孤苦伶仃走不停。
《论运化气》
夫五运化气者：甲己化土乙庚金，丁壬化木尽成林，丙辛化水分清浊，戊癸南方火焰侵。
甲己化土，中正之合；辰戌丑未全，曰 稼穑勾陈得位 。
乙庚化金，仁义之合；巳酉丑全，曰 从革 。
戊癸化火，无情之合；得火局，曰 炎上 。
丙辛化水；得申子辰水局，曰 润下 。
丁壬化木；得亥卯未全，曰 曲直仁寿 。
天干化合者秀气，地支合局者福德。
化之真者，名公巨卿。
化之假者，孤儿异姓。
逢龙即化，变作龙飞在天，利见大人。
月令生旺养库临官之地方化，陰陽得合，夫妇匹配。
中和之气而化；太过不及，皆不能化。
有夫从妻化；妻从夫化；正化偏化；日下自化；转角化，乃未坤（申）丑艮（寅）。经云： 东北丧朋，西北得朋。
甲日见己字化土，己见甲亦然；乃化之真，谓之正化。
化之真者，名公巨卿，乃富贵之格。
化之假者，孤儿异姓，或为僧道之类。十干效此推之。
但戊癸化火，南不化午，北不化子；午乃少陰君火，所以不化；寅申乃少陽火乃化。
经云： 化之格局，玄中又玄，妙中又妙，不可俱述。 当观天元《神趣八法》，返照鬼伏类属从化，仔细推详。
《论时墓》
夫时墓之论，谓财官之墓时论之也！
要刑冲破害以开扃钥，其人必难发于少年；经曰： 少年不发墓中人 也。
怕有物以压之；如丁用辰为库官，别有戊辰之类制之，则丁不能官矣，如此难作好命。必乃有物以破其戊；虽得之，发福也浅。
经曰： 鬼入墓中，危疑者甚，若触类而长，才亦如之。 此是秘言，不可轻泄。
财官藏蓄四时辰，年少刑冲可进身；不遇刑冲遭压伏，果然不发少年人。
北方壬癸遇河魁，南域加临大吉时；仓库丰盈金玉满，优游处世福相随。
若问财官墓库时，辰戌丑未一同推；财官俱要匙开库，压住财官未是奇。
要知何物能开库，刑冲破害是钥匙；露出财官方得用，身衰鬼墓甚危痴。
《论福德秀气》
福德秀气，专用其主也。
如乙巳乙酉乙丑是也，乙用庚官露出，杀喜制喜印绶。不喜生于八月之中，恐露其杀；却喜行印绶、官旺运，便能发福。茍四柱中露出辛杀，须制伏。
如丁巳丁酉丁丑，是壬为官，喜金旺生水。亦不喜生于八月，故火死在酉；却喜行官旺运，便可发福。亦不要露杂其官，为寿而不耐久。
己巳己酉己丑，是用甲木为官，巳酉丑金局，皆伤其官，亦名盗气。何以为吉？虽然喜得金局，能生水财；亦不要四柱见火，恐伤金局。却喜行财运，便发。
癸巳癸酉癸丑，是用金神为印，见巳酉丑金局能生癸水。不喜生于四月，水绝于巳；虽然金生在巳，以金能生水，亦不能绝。得官印运，便能发福；最不喜火财，恐伤金也。大抵与印绶相似，各有例于后。
《论刑合》
刑合者，刑中有带合者是也。
如人命犯之，多因酒色丧家成病，至于耽迷不省，乃神迷之也。
如十八格中，有合禄合格者；何谓也？是乃癸用戊官，戊禄在巳，不见巳字，但见寅刑；但巳酉丑合，此乃见不见之形，所以贵也。如此者，皆见于前，所以凶也。
且如丙子辛卯丙子辛卯：此命年月日时，俱带刑合，为子水冲丙火，兼身又弱。大运二十六交甲午，四十六交丙申；年太岁并在陽刃之上，有二字冲午，其刃刑俱合，所以因酒婬佚而亡也。
如【己巳，己巳，甲寅，己巳】：此命身旺财旺，身入长生，故为入格。不合带刑合太重，交癸亥冲巳，而饮酒耽色，遂患痼疾而死。
如【乙卯，癸未，戊戌，癸丑】：此命女人戊戌日，生于六月中旬；岁干透出乙字，戊日见之为官；地支亥卯未木局，生戌中之火，为戌之印绶，官印两全。只不合癸丑时，癸水冲戌中之火；丑中之金，伤官兼刑合重为戊用，乙官在岁干旺矣！
《论杂气》
杂气者，盖谓辰戌丑未之位也！辰中乙癸戊字，戌中辛丁戊字，丑中有癸辛己字，未中有丁己乙字；此四者，天地不正之气也。
且如甲则镇于寅位陽木之垣，乙专镇于卯，皆司春令，而夺东方之气；辰为东南之隅，及春夏交接之界，受气不纯，禀命不一，故名 杂气 也。丑戌未亦然。
虽看六甲何如以论之？假日干是甲，而得丑月，贵既在中；辛则为正官，癸为之印绶，己则为正财。不知用何者为福？要在四柱中看透出是何字，随其所出，而言其吉凶。有如前说法，但库中物皆闭藏，须待有以开其扃钥，方言发福；所以开扃钥者，何物也？乃刑冲破害耳。
且如四柱中元有刑冲破害，复行此等运气；则刑冲破害多，反伤其福。
大抵杂气要财多，便是贵命；若年时别入他格，当以他格例断之。盖此乃天地之杂气，不能统一，故少力耳！
别格专于时年，乃重事。
看命须审轻重，以取祸福；先论重者，次言轻者，百发百中矣！其它当以言类之。


《身弱论》
陽木无根，生于丑月；水多转贵，金多则折。
乙木无根，生临丑月；金多转贵，火土则折。
丙火无根，子申全见；无制无生，此身贫贱。
六甲坐申，三重见子；运至北方，须防横死。
丙临申位，陽水大忌；有制身强，旺成名利。
己入亥月，怕逢陰木；月逢印生，自然成福。
己日逢杀，印旺财伏；运转东南，贵高财足。
壬寅壬戌，陽土透露；不混官星，名崇显禄。
陰水无根，火乡有贵。
陽水无根，火乡即畏。
丁酉陰柔，不怕多水；比肩透露，格中返忌。
戊寅日主，何愁杀旺；露火成名，水来漂荡。
庚午日主，支火炎炎；见土取贵，见水为嫌。
辛金身弱，卯提入格。
癸酉主衰，见财成格。
癸巳无根，火土重见；透财名彰，露根则贱。（弃命从财格）
《弃命从杀论》
甲乙无根，怕逢申酉；杀合逢之，双目必朽。
甲木无根，生于丑月；水多转贵，金土则折。
乙木酉月，见水为奇；有根丑绝，无根寅危。
乙木坐酉，庚丁透露；二库归根，孤神得失。
丙火申提，无根从杀；有根南旺，脱根寿促。
陽火无根，水乡必忌。
陰火无根，水乡有救。
陰火酉月，弃命就财；北方入格，南则为灾。
戊己亥月，身弱为弃；卯月同推，嫌根劫比。
庚金无根，寅宫火局；南方有贵，须防寿促。
辛巳陰柔，休囚官杀；运限加金，聪明显达。
壬日戌提，癸干未月；运喜东方，逢冲则绝。
弃命从财，须要会财。
弃命从杀，须要会杀。
从财忌杀；从杀喜财；命逢根气，命殒无猜。
《五言独步》
有病方为贵，无伤不是奇；格中如去病，财禄两相随。
寅卯多金丑，贫富高低走；南地怕逢申，北方休见酉。
建禄生提月，财官喜透天；不宜身再旺，惟喜茂财源。
土厚多逢火、归金旺遇秋、冬天水木泛，名利总虚浮。
甲乙生居卯，金多反吉祥；不宜重见杀，火地得衣粮。
火忌西方酉。（十二长生，丙死于酉）
金沉怕水乡。（十二长生，庚死于子）
木神休见午。（十二长生，甲死于午）
水到卯中伤。（十二长生，壬死于卯）
土宿休行亥，临官在巳宫；南方根有旺，西北莫相逢。
陰日朝陽格，无根月建辰；西方还有贵，惟怕火来侵。
乙木生居酉，莫逢全巳丑；富贵坎离宫，贫穷申酉守。
有杀只论杀，无杀方论用；只要去杀星，不怕提纲重。
甲乙若逢申，杀印暗相生；木旺金逢旺，冠袍必挂身。离火怕重逢，北方反有功；虽然宜见水，犹恐对提冲。
八月官星旺，甲逢秋气深；财官兼有助，名利自然亨。
曲直生春月，庚辛干上逢；南离推富贵，坎地却犹凶。
甲乙生三月，庚辛戌未存；丑宫壬癸位，何虑见无根。木茂宜金火，身衰鬼作关；时分西与北，轻重辨东西。
时上胞胎格，月逢印绶通；杀官行运助，职位至三公。
二子不冲午；二寅不冲申；得一分三格，财官印绶同；运中逢克破，一命丧黄泉。
进气死不死，退气生不生；终年无发旺，犹忌少年刑。
时上偏财格，干头忌比肩；月生逢主旺，贵气福重添。
运行十数载，上下五年分；先看流年岁，深知来往旬。
时上一位贵，藏在支中是；日主要刚强，名利方有气。
《五行生克赋》
大哉干支，生物之始，本乎天地，万象宗焉。有陰陽变化之机，时候浅深之用；故，金木水火土无正形，生克制化理取不一。
假如死木，偏宜活水长濡。
譬若顽金，最喜红炉煅炼。
太陽火忌林木为雠。
栋梁材求斧斤为友。
火隔水，不能镕金。
金沉水，岂能克木。
活木忌埋根之铁。
死金嫌盖顶之泥。
甲乙欲成一块，须加穿凿之功。
壬癸能达五湖，盖有并流之性。
樗木不禁利斧。
真珠最怕明炉。
弱柳乔松，时分衰旺。
寸金尺铁，气用刚柔。
陇头之土，少木难疏。
炉内之金，湿泥反蔽。
雨露安滋朽木。
城墙不产真金。
剑戟成功，遇火乡而反坏。
城墙积就，至木地而愁伤。
癸丙春生，不雨不晴之象。
乙丁冬产，非寒非暖之天。
极锋抱水之金，最钝离炉之铁。
甲乙遇金强，魂归西兑（酉）。
庚辛逢火旺，气散南离（午）。
土燥火炎，金无所赖。
木浮水泛，火不能生。
三夏镕金，安制坚刚之木。
三冬湿土，难堤泛滥之波。
轻尘撮土，终非活木之基。
废铁销金，岂是滋流之本。
木盛，能令金自缺。
土虚，反被水相欺。
火无木，则终其光。
木无火，则晦其质。
乙木秋生，拉朽摧枯之易也。
庚金冬死，沉沙坠海岂难乎！
凝霜之草，奚用逢金。
出土之金，不能胜木。
火未焰，而先烟。
水既往，而犹湿。
大抵，水寒不流，木寒不发，土寒不生，火寒不烈，金寒不镕；皆非天地之正气也。
然，万物初生未成，而成久则灭。其超凡入圣之机，脱死回生之妙；不象而成，不形而化，固用不如固本，花繁岂若根深。
且如，北金恋水而沉形（水多金沉）；南木飞灰而脱体（火旺木焚）；东水旺木以枯源（木盛水缩）；西土实金而虚己（金多土变）；火因土晦皆太过（土多火埋）。
五行贵在中和。
以理求之，慎勿茍言，掬尽寒潭须见底。
《珞琭子消息赋》
元一气兮先天，禀清浊兮自然；着三才以为象，播四时以为年。
以干为禄，以向背定贫富；以支为命，详顺逆以循环。
运行则一辰十载。
折除乃三日为年；折除者乃一年二十四气，七十二候。
命有节气浅深，用之而为妙。
其为气也，将来者进，成功者退；如蛇在灰，如鳝在尘。气者，四时向背之气也；其为有也，是从无而立有；其为无也，天垂象以为文；此五行临于绝地而建贵也。五行绝处有禄马；其为常也，立仁立义；其为事也，或见或闻。崇为实也，奇为贵也，将星扶德，天乙加临，本主休囚，行藏汩没。
至若，勾陈得位，不亏小信以成仁；真武当权，是知大才而分瑞。
不仁不义，庚辛与甲乙交争。
或是或非，壬癸与丙丁相畏。
故，有先贤谦己，处俗求仙；崇释则离宫修定，归道乃水府求玄。见不见之形，无时不有；抽不抽之绪，万古联绵。是以何公惧其七杀；宣父畏以元辰；峨眉阐以三生，无全士庶；鬼谷布其九命，约以星观。今集诸家之要，略其偏见之能，是以未解曲通，玅须神悟。
臣出自兰野，幼慕真风；入肆无悬壶之玅，游街无化杖之神；息一气以凝神，消五行而通道。乾坤立其牝牡，金木定其刚柔；昼夜分为君臣，时节分为父子，不可一途而取，不可一理而推。时有冬逢炎热，夏草遭霜；类有陰鼠栖水，神龟宿火；是以陰陽罕测，志物难穷。大抵三冬暑少，九夏陽多，祸福有若祯祥，术士希其八九。
或若生居休败，早岁空亡；若遇健旺之乡，连年偃蹇。
若乃，初凶后吉，相源浊而流清；始吉终凶，状根甘而裔苦。观乎萌兆，察以其元；根是苗先，实从花后；胎生元命，三兽定其门宗；律吕宫商，五虎论其成败。无合有合，后学难知；得一分三，前贤不载。
年虽逢于冠带，尚有余灾。
运将至于衰乡，犹披少福。
大段，天元羸弱，宫吉不及以为营；日下兴隆，月凶不能成其咎。
若遇，尊凶卑吉，救疗无功；尊吉卑凶，逢灾自愈。
禄有三会，灾有五期。凶多吉少，类大过之初爻；福浅祸深，喻同人之九五。
闻喜不喜，是六甲之盈亏；当忧不忧，赖五行之救助。
八孤临于五墓，戌未东行；六虚下于空亡，自干南首。
天元一气，定侯伯之尊荣。
支作人元，运商徒而得失。
若乃，身旺鬼绝，虽破命而长生；鬼旺身衰，逢建禄而寿夭。
背禄逐马，守穷途而凄惶。
禄马同乡，不三台而八座。
官崇位显，定知夹禄之乡。
小盈大亏，恐是劫财之地。
生月带禄，入仕居赫奕之尊。
重犯奇仪，蕴藉抱出群之器。
陰男陽女，时观出入之年；陰女陽男，更看元辰之岁，与地之相逢。
宜退身而避位，凶会吉会，返吟伏吟，陰错陽差，天冲地击；或逢四杀五鬼，六害七伤，天罗地网，三元九宫。福臻成庆，祸并危凝；扶兮速速，抑乃迟迟。
历贵地而待时。
遇比肩而争竞。
至若人疲马劣，犹托财旺之乡；或乃财旺禄衰，健马何避。掩冲岁临，尚不为灾，年登故宜获福。
大吉主逢小吉，及寿长年。
天罡运至天魁，继生续寿。
从魁抵苍龙之宿，财自天来。
天冲临昴胃之乡，人元有害。
金禄穷于正首，庚重辛轻。
木人困于金乡，寅深卯浅。
玅在识其通变，拙说犹神；巫瞽昧于调弦，难希律吕。
庚辛临于甲乙，君子可以求官。
北人运至南方，贸易获其厚利。
开朝欢而旋至，为盛火之炎陽。
克祸福之遥，则多因于水土。
金木未能成器，听衰乐以难明；似木盛而花繁，状密云而不雨。乘轩衣冕，金火何多；位穷班卑，陰陽不定。所以，龙吟虎啸，风雨助其休祥；火势将兴，故先烟而后焰。每见凶中有吉，吉乃先凶；吉中有凶，凶为吉兆；祸旬向末，言福可以近推。纔入衰乡，论灾宜其逆课。男迎女送，否泰交居；陰陽二气，逆顺折除。占其金木之内，显于方所分野；标其南北之间，恐不利于往来。
一旬之内，于年中而问月；一岁之中，求月中而问日。向三避五，指方面以穷通；审吉查凶，述岁中之否泰。
丙寅丁卯，秋天宜以保持。
己巳戊辰，度干（亥）宫而脱厄。
值病忧病，迟生得生；旺相峥嵘，休囚绝灭。论其眷属，忧其死绝，墓在鬼中；危疑者甚，足下临丧，面前可见。
凭陰察其陽福，岁君莫犯于孤辰。
恃陽鉴以陰灾，天元忌逢于寡宿。
先论二气，次课延生；父病推其子禄，妻灾课以夫年。三宫元吉，祸迟可以延推；始末皆凶，灾忽来如迅速。宅墓受杀，落梁尘以呻吟；丧吊临人，变宫商为薤露。干推两重，防灾于元首之间；支折三轻，慎祸于股肱之内。下元一气，同居去住之期；仁而不仁，虑伤伐于戊己。至于寝食侍卫，物有鬼物，人有鬼人；逢之为灾，去之为福。就在裸形夹杀，魄往酆都，所犯有伤，魂归岱岭。或乃行来出入，抵犯凶方，嫁娶修营，路登黄道；灾福在岁年之位内，发觉申日时之击扬。五神相克，三生定命。
每见，贵人食禄，无非禄马之乡；源浊伏吟，惆怅歇宫之地。
狂横起于勾绞。
祸败发于元亡。
宅墓同处，恐少乐而忧多。
万里回还，乃是三归之地。
四杀之父，多生五鬼之男。
六害之徒，命有七伤之事。
眷属情同水火，相逢于沐浴之间。
骨肉中道分离，孤宿犹嫌于隔角。
须要制其神煞，轻重较量；身克杀而尚轻，杀克身而尤重。
至于循环八卦，因河洛以为文，略之为定一端，究之翻成万绪。
若值，扳鞍践禄，逢之则佩印乘轩；马劣财微，遇之则流而不返。
善恶相伴，摇动迁移，夹杀持丘，亲姻哭送；兼须察其操执，观其秉持。原薄论其骨状，成器藉于心源。
木气盛而仁昌。
庚辛亏而义寡。
吉曜而有喜，疑其灾器。
福星临而祸发，以表凶人。
处定求动，克未进而难迁；居安虑危，可以凶中而卜吉。贵而忘贱，灾自奢生；迷而不返，祸从惑起。殊当易从变处为萌，福善祸婬，吉凶异兆。
至于公明、季玉，尚无变识之文；景纯、仲舒，不载比形之妙。详其往圣，盖以前贤；或指事以陈谋，或约文而切理。多或少利，二义难精。今者参详得失，补缀道踪，规为心鉴，永挂清莹，引列终绪，十希得九。
《论八字撮要法》
用之为官，不可伤。
用之为财，不可劫。
用之为印，不可破。
用之食神，不可破。
用之为禄，不可冲。
若有七杀须要制，制伏太过反为凶；若遇伤官须要静，此是子平万法宗。
伤官最怕为官运。
正官尤忌见财星。
印绶好杀，嫌财位。
陽刃怕冲，宜合迎。
比肩要逢七杀制。
七杀喜见食神刑。
有禄怕见官星到。
食神最喜偏财临。
此是子平撮要法，江湖术者仔细明。
《格局生死引用》
夫格局者，自有定论，今略而述之。
印绶见财，行财运、又兼死绝，必入黄泉；如柱有比肩，庶几有解。
正官见杀，及伤官刑冲破害，岁运相并必死。
正财偏财，见比肩分夺、劫财陽刃，又见岁运冲合必死。
伤官之格、财旺身弱、官杀重见、混杂冲刃，岁运又见必死；活则残伤。
拱禄拱贵填实，又见官空亡冲刃，岁运重见即死。
日禄归时，刑冲破害；见七杀官星空亡冲刃必死。
杀官大忌，岁运相并必死。
其余诸格，并忌杀及填实，岁运并临必死。
会诸凶神恶煞勾绞空亡吊客墓病死宫诸煞，十死九生。
官星太岁、财多身弱，元犯七杀，身轻有救则吉，无救则凶。
金多夭折，水盛飘流，木旺则夭，土多痴呆，火多顽愚，太过不及。
作此论，一不可拘，二须敢断；必须理会推之，求其生死决矣！
《会要命书说》
夫造命书，先贤已穷尽天地精微之蕴而极矣！自唐李虚中一行禅师、宋徐升东斋、明王诠醉醒子诸公，登觉【渊海】【渊源】，其理雷同，至矣！尽矣！无非木火土金水之微妙耳。
今之后学，加增旨意、口诀；莫非先贤已发之余意，大同小异。
今将【渊海】、【渊源】二书，合成一集，一览便知；不必寻究二书之旨，删繁去简，永为矜式。


《论妇人总诀》
推妇人之命，与男命大不同。草堂丁进士先生作元《神趣八法》，照返鬼伏属类从化；女命八法，纯和清贵、浊乱娼婬。
取官为夫，为福星；财旺生官，则夫纳福。
印绶食神为名贵，有称呼。
生气印绶，难为子息。
印绶财官，必生于富贵之家，才貌贤淑。
甲日见辛酉是正夫，丁午字伤正夫。
庚申是偏夫；如庚申辛酉重见，乃伤夫再嫁。
若财太多，官杀太旺，乃明暗夫集多，婬而且滥。
财多而婬；故女人要财薄，旺夫益子。
如官得地，七杀受伤，食神干旺，印绶天月二德，夫荣子贵，封赠之命。
妇人八字，伤官官杀混杂，食神财旺身衰，为人妒害，好色贪婪，凶顽可畏。
伤官见官，克夫再嫁、身心劳役；虽不伤夫，亦有病患、平生欠福，多主不安。
大忌年上伤官，主产厄带疾；否则伤寿。
伤官主人聪明，美貌秀气。
伤官见杀者富，无财者贫。
劫财败财、伤官身旺，贫贱下格。
以上十五格，皆是冲官逢合，俱有伤官之忌；虽是富贵，不免婬滥之风。
七杀正官，只要一位者良；杀多则夫多。
官杀被合，乃婢妾姊妹争权。
且如甲用辛官，丙合是也；乙用庚官，见丁是也；戊用乙官，见庚是也。此是被合取之，余仿此，主妇人招嫁不定。
八字中伤官及官星死绝，孤神寡宿，日时空亡，乃孤克之命。
如天干透出官杀，地支无官杀，更临休囚死绝、退气之地，乃女绝其夫之气，当作偏房婢妾推之。
命若有天月德，无产厄血光之患，亦无婬滥之气。
女命只要身弱，主性纯粹而温柔、能奉公姑、帮助夫主；身强欺夫，不孝公姑、是非生事、性多急躁。身弱为病，身强亦然。
八字喜贵，不宜驿马咸池；要纯和柔弱，不宜刚健太强，岁运亦同。
外有陰错陽差、孤鸾之日，不利嫁娶；皆无花烛成亲，因亲至眷，填房孝娶婚姻转析。
《孤鸾煞》云： 木虎孀无婿，金猪岂有郎；赤黄马独卧，黑鼠守空房。 主女寡而男孤。
时中并冲，女则难为夫嗣；加以空亡、时日孤克，不待言而可知。
八字官杀俱无，却行官杀财运，乃夫星得地则孤。
八字财官俱有，运行伤官劫财之地，难为夫宫；运过方嫁。细推甚验。
财官印绶三般物，女命逢之必旺夫；不犯杀多无混杂，身强制伏有称呼。
女命伤官福不真，无财无印守孤贫；局中若见伤官透，必作堂前使唤人。
有夫带合须还正，有合无夫定是偏；官杀重来成下格，伤官重合不须言。
官带桃花福寿长，桃花带杀少祯祥；合多切忌桃花犯，劫比桃花大不良。
女命伤官格内嫌，带财带印福方坚；伤官旺处伤夫主，破了伤官损寿元。
飞天禄马井栏叉，女命逢之福不佳；只好为偏并作妓，有财方可享荣华。
《陰命赋》
凡观陰命，先观夫主之盛衰；次论身荣，要见子息之强弱。
夫荣子旺，定知富贵荣华。
子死夫衰，只是穷孤下贱。
有夫有子而贫寒者，盖因身在衰乡。
无夫无子而昌盛者，亦是身居旺地。
若贵人少者，不富亦昌。
合贵神非妓即尼，论婬贱者。
四柱伤官，暗招财损。
招婿者，夫显于门户之中。
偏夫者，夫旺于日时之上。
夫衰身旺，主为廉洁之人。
鬼旺身衰，必作孤寒之妇。
凡观陰命之五行，要精详于明辨矣！
《女命总断歌》
择妇须沉静，细说与君听。
夫主要强宫，身主要强甚。
官星若不合，夫主无所依。
合绝莫合贵，此法少人推。
专以日为年，此法少人传。
带禄入生旺，产死教人谤。
驿马带贵人，终久落风尘。
有辰休见戌，有戌休见辰；
辰戌若相见，多是婬贱人。
有杀不怕合，无杀却怕合；
合神若是多，非妓亦讴歌。
贵人一座正，两三作宠定。
陽刃带伤官，驳杂事多端。
满盘多是印，损子必须定。
二德坐正财，富贵自然来。
四柱俱休囚，封赠福禄寿。
金水若相逢，必招美丽容。
寅申巳亥全，孤婬口便便。
子午逢卯酉，定是随人走。
辰戌逢丑未，妇道之大忌。
两贵一位杀，权家富贵说。
财官若藏库，冲破岂不富。
天干一字连，孤破祸绵绵。
地字连一字，两度成婚事。
《女命富贵贫贱篇》
欲推女命，先看官星；官带杀而贫贱，官得令以安荣。
伤官太重必妨夫，且是为人性重。
倒食重逢须减福，那堪更犯孤辰。
杀重须奔贵室。
合多定损贞名。
坐禄乘舆而稳厚。
冲身动步以轻浮。
若乃桃花浪滚，婬奔之耻不堪言。
日禄归时，贵重为人所敬。
天月二德以坐本命，如逢印绶，贵当两国之封。
时日陽刃，本是凶神，既不利于夫主之宫，兼损坏乎平生之性。
身干主祯祥。
时犯食神健旺，要观八字之强；专食子荣，忌偏印窃身之胜。
守闺门而正静，必由陰日守中和。
待夫婿以经营，此乃陽干时旺甚。
大抵，欣逢正禄。
怕犯咸池。
清贵得长生之辅。
杂浊以败气之归。
四柱败多，大忌冲身而犯合。
一生忙甚，若非是妓即为尼。
印坏与公姑相妒。
食专得子嗣之宜。
官杀重逢，须防婬乱。
姊妹透出，便见争夫。
魁罡有灵变之机。
日贵有安常之福。
即以干支分定，官杀胜而无制伏，不为娼妓，定作尼姑。
《滚浪桃花》
女命用官为夫、或杀；只喜一位，多者克夫。
如命满盘官星为忌；满柱杀星，为福反吉。
伤官不为贵，伤官运复行克夫。
伤官有制身绝。
女命伤官，刑子、克夫为决。
女命官星多者，伤夫主贱。
伤官桃花，为妓女命，或主克子息。
若见贵人一位，或带荣神、或犯绝地，多富贵贞洁。
禄马相随，桃花带贵，咸池遇马，多婬、妨夫破家。
有辰无戌命孤，晚景寂寞。
戌多无辰，初年劳碌，中年好；不妨夫、不克子，风流而婬。
辰戌全则婬乱破家、伤夫克子、夭寿残疾。
《女命贵格》
正气官星。
财官两旺。
印绶天德。
独杀有制。
伤官生财。
坐禄逢财。
官星带合。
日贵逢财。
官贵逢官。
官星坐禄。
官星桃花。
食神生旺。
食神生财。
杀化印绶。
二德扶身。
三奇合局。
陽刃有制。
拱禄拱贵。
归禄逢财。
《女命贱格》
官杀混杂。官杀无制。
杀星太重。伤官太重。
贪财坏印。比肩犯重。
无官见合。无印见杀。
伤官七杀。带合桃花。
八字刑冲。财多身弱。
陽刃冲刑。金神带刃。
多官多合。倒插桃花。
身旺无依。伤官见官。
财官遇印。印绶遇劫。


皇初平
皇初平者，但谿人也。年十五而使牧羊，有道士见其良谨，使将至金华山石室中，四十余年，忽然，不复念家。其兄初起，入山索初平，历年不能得见。后在市中，有道士善卜，乃问之曰： 吾有弟名初平，因令牧羊失之，今四十余年，不知生死所在，愿道君为占之。 道士曰： 金华山中有一牧羊儿，姓皇名初平，是卿弟非耶？ 初起闻之，惊喜，即随道士去寻求，果得相见，兄弟悲喜。因问弟曰： 羊皆何在？ 初平曰： 羊近在山东。 初起往视，了不见羊，但见白石无数，还谓初平曰： 山东无羊也。 初平曰： 羊在耳，但兄自不见之。 初平便乃俱往看之。乃叱曰： 羊起！ 于是白石皆变为羊，数万头。初起曰： 弟独得神通如此，吾可学否？ 初平曰： 唯好道，便得耳。 初起便弃妻子，留就初平。共服松脂茯苓，至五千日，能坐在立亡，行于日中无影，而有童子之色。后乃俱还乡里，诸亲死亡略尽，乃复还去，临去以方授南伯逢，易姓为赤初平，改字为赤松子。初起改字为鲁班。其后传服此药而得仙者，数十人焉。
吕恭
吕恭字文敬，少好服食。将一奴一婢于太行山中采药，忽有三人在谷中，因问恭曰： 子好长生乎？而乃勤苦艰险如是耶！ 恭曰： 实好长生，而不遇良方，故采服此物，冀有微益也。 一人曰： 我姓吕，字文起。 一人曰： 我姓孙，字文阳。 一人曰： 我姓李，字文上。皆太清太和府仙人也，时来采药，当以成授新学者，公既与吾同姓，又字得吾半，是公命当应长生也。若能随我采药，语公不死之方。 恭即拜曰： 有幸得遇神人，但恐闇塞多罪，不足教授，若见采救，是更生之愿也。 即随仙人去。二日，乃教授秘方一通，因遣恭还曰： 可归省乡里。 恭即拜辞，仙人语恭曰： 公来虽二日，今人间已二百年。 恭归到家，但见空野，无复子孙，乃见乡里数世后人赵光辅，遂问吕恭家何在，人转怪之曰： 君自何来？乃问此久远之人，吾闻先世传有吕恭，将一奴一婢入山采药，不复归还，以为虎狼所伤耳，经今已二百余年，君何问乎？吕恭有后世孙吕习者，在城东北十里作道士，人多奉事之，推求易得耳。 恭承辅言，往到习家，叩门而呼之。奴出问曰： 公何来？ 恭曰： 此是吾家也。我昔采药，随仙人去，至今二百余年，今复归矣。 习举家惊喜，徒跣而出，拜曰： 仙人来归。 流涕不能自胜。居久之，乃以神方授习而去。时习已年八十，服之，转转还少，至二百岁，乃入山去。其子孙世世服此药，无复老死，皆得仙也。
沈建
沈建者，丹阳人也。世为长史，而建独好道，不肯仕宦。学道导引服食之术，远年却老之法，又能治病，病无轻重，遇建则差，举事之者千余家。一日，建当远行，留寄一奴一婢，并驴一头，羊十口，各与药一丸，语主人曰： 但累舍居，不烦主人饮食也。 便决去，主人怪之曰： 此君所寄口有十三，不留寸资，当若之何？ 建去之后，主人饮啖奴婢，奴婢闻食皆吐逆；以草与驴羊，驴羊皆避而不食，便欲觝人。主人乃惊。后百余日，奴婢面体光泽，转胜于初时，驴羊悉肥如饲。建去三年乃还。又各以一丸药与奴婢驴羊，乃却饮食如故。建遂断谷，不食，能轻举，飞行往还，如此三百余年，乃绝迹，不知所之也。
华子期
华子期者，淮南人也。师禄里先生，受隐仙灵宝方。一曰伊洛飞龟秩，二曰伯禹正机，三曰平衡方。按合服之，日以还少，一日能行五百里，力举千斤，一岁十二易其行。后乃仙去。
乐子长
乐子长者，齐人也。少好道，因到霍林山，遇仙人，授以服巨胜赤松散方，仙人告之曰： 蛇服此药，化为龙，人服此药，老成童。又能升云上下，改人形容，崇气益精，起死养生。子能行之，可以度世，子长服之，年一百八十岁，色如少女。 妻子九人，皆服其药，老者返少，小者不老。乃入海，登劳盛山而仙去也。
卫叔卿
卫叔卿者，中山人也。服云母得仙。汉元凤二年八月壬辰，武帝闲居殿上，忽有一人，乘浮云驾白鹿集于殿前，武帝惊问之为谁。曰： 我中山卫叔卿也。 帝曰： 中山非我臣乎？ 叔卿不应，即失所在。帝甚悔恨，即使使者梁伯之往中山推求，遂得叔卿子，名度世，即将还见。帝问焉，度世答曰： 臣父少好仙道，服药治身八十余年，体转少壮，一旦委臣去，言当入华山耳。今四十余年，未尝还也。 帝即遣梁伯之与度世往华山觅之。度世与梁伯之俱上山，辄雨积数日。度世乃曰： 吾父岂不欲吾与人俱往乎？ 更斋戒独上，望见其父与数人于石上嬉戏，度世既到，见父上有紫云覆廕郁郁，白玉为床，有数仙童执幢节立其后。度世望而再拜。叔卿问曰： 汝来何为？ 度世具说天子悔恨，不得与父共语，故遣使者与度世共来。叔卿曰： 吾前为太上所遣，欲戒帝以灾厄之期，及救危厄之法，国祚可延，而帝强梁自贵，不识道真，反欲臣我，不足告语，是以弃去。今当与中黄太一共定天元九五之纪，吾不得复往也。 度世因曰： 向与父博者为谁？ 叔卿曰： 洪崖先生、许由、巢父、王子晋、薛容也。今世向大乱，天下无聊，后数百年间，土灭金亡，天君来出，乃在壬辰耳。我有仙方，在家西北柱下，归取，按之合药服饵，令人长生不死，能乘云而行，道成来就吾于此，不须复为汉臣也。 度世拜辞而归，掘得玉函，封以飞仙之香，取而按之饵服，乃五色云母，并以教梁伯之，遂俱仙去，不以告武帝也。
魏伯阳
魏伯阳者，吴人也。本高门之子，而性好道术，不肯仕宦，闲居养性，时人莫知之。后与弟子三人入山作神丹，丹成，弟子心不尽，乃试之曰： 此丹今虽成，当先试之。今试饴犬，犬即飞者，可服之，若犬死者，则不可服也。 伯阳入山，特将一白犬自随。又有毒丹，转数未足，合和未至，服之暂死。故伯阳便以毒丹与白犬，食之即死。伯阳乃问弟子曰： 作丹惟恐不成，丹即成，而犬食之即死，恐未合神明之意，服之恐复如犬，为之奈何？ 弟子曰： 先生当服之否？ 伯阳曰： 吾背违世俗，委家入山，不得仙道，亦不复归，死之与生，吾当服之耳。 伯阳乃服丹，丹入口即死。弟子顾相谓曰： 作丹欲长生，而服之即死，当奈何？ 独有一弟子曰： 吾师非凡人也，服丹而死，将无有意耶？ 亦乃服丹，即复死。余二弟子乃相谓曰： 所以作丹者，欲求长生，今服即死，焉用此为？若不服此，自可数十年在世间活也。 遂不服，乃共出山，欲为伯阳及死弟子求市棺木。二人去后，伯阳即起，将所服丹内死弟子及白犬口中，皆起。弟子姓虞。皆仙去。因逢人入山伐木，乃作书与乡里，寄谢二弟子。弟子方乃懊恨。伯阳作参同契，五行相类，凡三卷，其说似解周易，其实假借爻象，以论作丹之意，而儒者不知神仙之事，反作阴阳注之，殊失大旨也。


广成子
广成子者，古之仙人也。居崆峒山石室之中。黄帝闻而造焉，曰： 敢问至道之要。 广成子曰： 尔治天下，云不待簇而飞，草木不待黄而落，奚足以语至道哉？ 黄帝退而闲居三月，复往见之。广成子方北首而卧，黄帝膝行而前，再拜，请问治身之道。广成子蹶然而起曰： 至哉！子之问也，至道之精，窈窈冥冥，至道之极，昏昏默默，无视无听，抱神以静，形将自正；必静必清，无劳尔形，无摇尔精，乃可长生。慎内闭外，多知为败。我守其一，以处其和。故千二百岁而形未尝衰。得吾道者，上为皇；入吾道者，下为王。吾将去汝，适无何之乡，入无穷之门，游无极之野，与日月齐光，与天地为常，人其尽死，而我独存焉。
若士
若士者，古之神仙也。莫知其姓名。燕人盧敖，秦时游于北海，经于太阴，入于玄关，至于蒙谷之山，而见若士焉。其为人也，深目而玄準，鸢肩而脩颈，丰上而杀下，欣欣然方迎风轩轾而舞。顾见盧敖，因遁逃于碑下，盧敖仰而视之，方踡龟壳而食蟹蛤。盧敖乃与之语曰： 惟以敖为背群离党，穷观六合之外，幼而好游，长而不渝，周行四极。推此阴之为阙，今卒覩夫子于此，殆可与敖为友乎？ 若士俨然而笑曰： 嘻，子中州之民，不宜远而至此，犹光乎日月，而载乎列星，比夫不名之地犹突奥也。我昔南游乎洞濔之野，北息乎沉默之乡，西穷乎窈冥之室，东贯乎澒洞之光。其下无地，其上无天。视焉无见，听焉无闻。其外尤有泼泼之汜，其行一举而千万里，吾尤未之能也。今子游始至于此，乃云穷观，岂不陋哉？然子处矣，吾与汗漫于九垓之上，不可以久住。 乃举臂竦身，遂入云中。盧敖仰而视之，弗见，乃止，怆恨若有丧者也，曰： 吾比夫子也，尤鸿鹄之与壤虫也。终日而行，不离咫尺，自以为远，不亦谬也。悲哉。
沈文泰
沈文泰者，九疑人也。得江众神丹土符还年之道，服之有效，欲于昆仑安息二千余年，以传李文渊曰： 土符不法服药，行道无益也。 文渊遂授其秘要，后亦升天。今以竹根汁煮丹黄土，去三尸，出此二人也。
彭祖
彭祖者，姓钱，名铿，帝颛顼之玄孙。至殷末世，年七百六十岁而不衰老。少好恬静，不恤世务，不营名誉，不饰车服，唯以养生治身为事。殷王闻之，拜为大夫，常称疾闲居，不与政事。善于补养导引之术，并服水桂、云母粉、麋鹿角，常有少容，然其性沈重，终不自言有道，亦不作诡惑变化鬼怪之事，窈然无为，时乃游行，人莫知所诣。伺侯之，竟不见也。有车马而不常乘，或数百日或数十日不持资粮，还家则衣食与人无异。常闭气内息，从平日至日中，乃危坐拭目，摩搦身体，舔唇咽唾，服气数十，乃起行，言笑如故。其体中或有疲倦不安，便导引闭气，以攻其患。心存其身，头面九窍，五藏四肢，至于毛发，皆令其存。觉其气行体中，起于鼻口中，达十指末，寻即平和也。王自诣问讯，不告之。致遗珍玩，前后数万，彭祖皆受之以恤贫贱，略无所留。又有采女者，亦少得道，知养形之方，年二百七十岁，视之年如十五六。王奉事之，于掖庭为立华屋紫阁，饰以金玉，乃令采女乘轻軿而往，问道于彭祖。采女再拜，请问延年益寿之法，彭祖曰： 欲举行登天，上补仙宫者，当用金丹，此元君太一所服，白日升天也。然此道至大，非君王所为。其次当爱精养神，服饵至药，可以长生，但不能役使鬼神、乘虚飞行耳，不知交接之道，虽服药无益也。采女能养阴阳者也，阴阳之意可推而得，但不思之耳，何足枉问耶？仆遗腹而生，三岁失母，遇犬戎之乱，流离西域，百有余年，加以少怙，丧四十九妻，失五十四子，数遭忧患，和气折伤，令肌肤不泽，荣卫焦枯，恐不得度世。所闻素又浅薄，不足宣传。今大宛山中，有青精先生者，传言千岁，色如童子，行步一日三百里，能终岁不食，亦能一日九餐，真可问也。 采女曰： 敢问青精先生所谓何仙人也？ 彭祖曰： 得道者耳，非仙人也。仙人者，或竦身入云，无翅而飞；或驾龙乘云，上造太堦；或化为鸟兽，浮游青云；或潜行江海，翱翔名山；或食元气；或茹芝草；或出入人间则不可识；或隐其身草野之间，面生异骨，体有奇毛，恋好深僻，不交流俗，然有此等，虽有不亡之寿，皆去人情、离荣乐。有若雀之化蛤，雉之为蜃，失其本真，更守异器。今之愚心未之愿也。人道当食甘旨，服轻丽，通阴阳，处官秩，耳目聪明，骨节坚强，颜色和泽，老而不衰，延年久视，长在世间，寒温风湿不能伤，鬼神众精莫敢犯，五兵百虫不能近，忧喜毁誉不为累，乃可贵耳。人之受气，虽不知方术，但养之得宜，当至百二十岁。不及此者，皆伤之也。小复晓道，可得二百四十岁，能加之，可至四百八十岁。尽其理者，可以不死，但不成仙人耳。养寿之道，但莫伤之而已。夫冬温夏凉，不失四时之和，所以适身也。美色淑姿，幽闲娱乐，不致思欲之惑，所以通神也。车服威仪，知足无求，所以一其志也。八音五色，以玩视听，所以导心也。凡此皆以养寿，而不能斟酌之者，反以速患，古之至人，恐不才之子，为识事宜，流遁不还，故绝其源也。故有上士别床，中士异服。服药千裹，不如独卧。五色令人目盲，五味令人口爽，苟能节宣其宜适，抑扬其通塞，不减年筭，而得其益。凡此之类，譬犹水火，用之过当，反为害耳，人不知其经脉损伤，血气不足，内理空疏，髓脑不实，体已先病，故为外物所犯，因风寒酒色以发之耳。若本充实，岂当病耶？凡远思强记伤人，忧恚悲哀伤人，情乐过差伤人，忿怒不解伤人，汲汲所愿伤人，戚戚所患伤人，寒暖失节伤人，阴阳不交伤人，所伤人者甚众，而独责于房室，不亦惑哉？男女相成，尤天地相生也，所以导养神气，使人不失其和，天地得交接之道，故无终尽之限。人失交接之道，故有残折之期，能避众伤之事，得阴阳之术，则不死之道也。天地昼离而夜合，一岁三百六十交，而精气和合者有四，故能生育万物，不知穷极。人能则之，可以长存。次有服气得其道，则邪气不得入，治身之本要也。其余吐纳导引之术，及念体中万神，有含影守形之事，一千七百余条，及四时首向。责己谢过、卧起早晏之法，皆非真道，可以教初学者，以正其心耳。爱精养体，服气錬形，万神自守，其不然者，则荣卫枯瘁，万神自逝，非思念所留者也。愚人为道，不务其本，而逐其末，告以至言，又不能信。见约要之书，谓之轻浅，而昼夕伏诵。观夫太清北神中经之属，以此疲劳，至死无益也，不亦悲哉？又人苦多事，又少能弃世独住山居穴处者，以顺道教之，终不能行，是非仁人之意也。但知房中之道、闭气之术，节思虑，适饮食，则得道矣。吾先师初著九都节解韬形隐遁无为开明四极九室诸经，万三千首，为以示始涉门庭者耳。
采女具受诸要以教王，王试为之，有验，欲秘之，乃令国中有传彭祖道者，诛之，又欲害彭祖以绝之。彭祖知之，乃去，不知所在。其后七十余年，闻人于流沙之西见之。王能常行彭祖之道，得寿三百岁。力转丁壮，如五十时。郑女妖淫，王失其道耳殂。俗间相传，言彭祖之道杀人者，由于王禁之故也。彭祖去殷时，年七百八十岁，非寿终也。
白石生
白石生者，中黄丈人弟子也。至彭祖之时，已年二千余岁矣。不肯修升仙之道，但取于不死而已，不失人间之乐，其所据行者，正以交接之道为主，而金液之药为上也。初患家贫身贱，不能得药，乃养猪牧羊十数年，约衣节用，致货万金，乃买药服之，常煮白石为粮，因就白石山居，时人号曰白石生。亦时食脯饮酒，亦时食谷。日能行三四百里，视之色如三十许人，性好朝拜存神，又好读仙经及太素传。彭祖问之：何以不服药升天乎？答曰： 天上无复能乐于此间耶，但莫能使老死耳。天上多有至尊相奉事，更苦人间耳。 故时人号白石生为隐遁仙人，以其不汲汲于升天为仙官，而不求闻达故也。
黄山君
黄山君者，修彭祖之术，年数百岁，尤有少容，亦治地仙，不能飞升，彭祖既去，乃追论其言，为彭祖经，得彭祖经者，便为木中之松栢也。
凤纲
凤纲者，渔阳人也。常採百草花以水渍泥封之，自正月始，尽九月末止，埋之百日，煎丸之。卒死者以此药内口中，皆立生。纲长服此药，得寿数百岁不老。后入地肺山中仙去。


沈羲
沈羲者，吴郡人也。学道于蜀中，但能消灾治病，救济百姓，而不知服食药物。功德感于天，天神识之。羲与妻贾氏共载，诣子妇卓孔宁家，道次忽逢白鹿车一乘、青龙车一乘、白虎车一乘，从数十骑，皆是朱衣仗节，方饰带剑，辉赫满道。问羲曰： 君见沈道士乎？ 羲愕然曰： 不知何人耶？ 又曰： 沈羲。 答曰： 是某也，何为问之？ 骑吏曰： 羲有功于民，心不忘道，从少已来，履行无过，寿命不长，算禄将尽，黄老愍之。今遣仙官来下迎之，侍郎薄延者，白鹿车是也，度世君司马生者，青龙车是也，送迎使者徐福者，白虎车是也。 须臾，忽有三仙人在前，羽衣持节，以白玉版青玉介丹玉字授与羲，羲跪受，未能读。云拜羲为碧落侍郎，主吴越生死之籍，遂载羲升天。时道间锄耘人皆共见之，不知何等。须臾，大雾，雾解失其所在，但见羲所乘车牛入田食苗，或有识是羲牛者，以语其家弟子，数百人恐是邪魅将羲藏于山谷间，乃分布于百里之内求之，不得。
而后四百余年，忽来还乡，推求得其数世孙，名怀喜。怀喜告曰： 闻先人相传，说家祖有仙人，今仙人果归也。 留数十日，羲因话初上天时，不得见天尊，但见老君东向坐，有左右勑，羲不得谢，但默坐而已。见宫殿郁郁，有如云气，五色玄黄，不可名字。侍者数百人，多女子及少男，庭中有珠玉之树，蒙茸丛生，龙虎辟邪，游戏其间，但闻琅琅有如铜铁之声，不知何物。四壁熠熠，有符书著之。老君形体略高一丈，披发垂衣，顶项有光。须臾数发，有玉女持金盘玉杯，盛药赐羲曰： 此是神丹，服之者不死矣。 妻各得一刀圭，告言饮毕而谢之。服药后，赐枣二枚，大如鸡子，脯五寸，遣羲去曰： 汝还人间，救治百姓之疾病者，君欲来上天，书此符，悬于竿杪，吾当迎汝。 乃以一符及仙方一首赐羲，羲奄忽如睡，已在地上。后人多得其方术者也。
陈世安
陈世安者，京兆人也。为灌叔平客，禀性慈仁。行见鸟兽，下道避之，不欲惊动；不践生虫，未尝杀物。年三十，而叔平好道思神。忽有二仙人托为书生，从叔平行游以观视之，叔平不觉其是仙人也，久而转懈怠。叔平在内方作美食，二仙人复来诣门，问世安曰： 叔平在否？ 答曰： 在。 因入白叔平，叔平即欲出，其妻止之曰： 饿书生辈，复欲求腹饱耳，勿与食。 于是叔平使世安出，告言不在。二人曰： 汝向言在，今言不在，何也？大家勑我去耳！ 二人益善之以实对，乃相谓曰： 叔平勤苦有年，今日值吾二人而反懈怠，是其不遇我，几成而败之。 乃问世安曰： 汝好游戏耶？ 答曰： 不好也。 又曰： 汝好道希仙耶？ 答曰： 好道，然无缘知耳。 二人曰： 汝审好道，明日早会道北大树下。 世安早往期处，到日西而不见二人，乃起将去，曰： 书生定欺我耳！ 二人已在其耳边呼之曰： 世安，汝来何晚耶？ 答曰： 早旦来，但不见君耳。 二人曰： 我端坐在汝边耳。 频三期之，而世安辄早至，知期可教，乃以药两丸与之，诫曰： 归家，勿复饮食，别止一处。 世安依诫，二人常往其处。叔平怪之，曰： 世安处空室，何得有人语？往辄不见，何也？ 答曰： 我独语耳。 叔平见世安不服食，但饮水，止息别位，疑非常人，自知失贤，乃叹曰： 夫道尊德贵，不在乎年齿，父母生我，然非师则莫能使我长生也。先闻道者则为师矣。 乃自执弟子之礼，朝夕拜事世安，为之洒扫。世安道成，白日升天，临去，遂以要道传叔平，叔平后亦得仙也。
李八伯
李八伯者，蜀人也，莫知其名。历世见之，时人计之，已年八百岁，因以号之。或隐山林，或在（厘右耳）市。知汉中唐公昉求道而不遇明师，欲教以至道，乃先往试之，为作傭客，公昉不知也。八伯驱使用意过于他人，公昉甚爱待之。后八伯乃伪作病，危困欲死，公昉为迎医治合药，费数十万，不以为损，忧念之意形于颜色。八伯又转作恶疮，周身匝体，浓血臭恶，不可近视，人皆不忍近之。公昉为之流涕曰： 卿为吾家，勤苦累年，而得笃病，吾趣欲令卿得愈，无所悕惜，而尤不愈，当如卿何？ 八伯曰： 吾疮可愈，然须得人舔之。 公昉乃使三婢为舔之。八伯曰： 婢舔不能使愈，若得君舔之，乃当愈耳。 公昉即为舔之，八伯又言： 君舔之复不能使吾愈，得君妇为舔之，当愈也。 公昉乃使妇舔之。八伯曰： 疮乃愈差，然须得三十斛美酒以浴之，乃都愈耳。 公昉即为具酒三十斛，著大器中，八伯乃起入酒中洗浴，疮则尽愈，体如凝脂，亦无余痕，乃告公昉曰： 吾使仙人，君有至心，故来相试，子定可教，今当相授度世之诀矣。 乃使公昉夫妻及舔疮三婢，以浴余酒自洗，即皆更少，颜色悦美。以丹经一卷授公昉，公昉入云台山中合丹，丹成便登仙去，今拔宅之处，在汉中也。
李阿
李阿者，蜀人也。蜀人传世见之，不老如故。常乞于成都市，而所得随复以拯贫穷者。夜去朝还，市人莫知其所宿也。或问往事，阿无所言。但占阿颜色，若颜色欣然，则事皆吉；若容貌惨戚，则事皆凶；若阿含笑者，则有大庆；微叹者，则有深忧，如此之候，未曾不审也。有古强者，疑阿是异人，常亲事之，试随阿还所宿，乃在青城山中。强后复欲随阿去，然身未知道，恐有虎狼，故持其父长刀以自卫。阿见之怒曰： 汝随我行，何畏虎耶？ 取强刀击石折败，强窃忧刀败。至旦复出随之，阿问曰： 汝愁刀败耶？ 强言： 实恐父怒。 阿即取刀，以左右手击地，刀复如故，以还强。强逐阿还成都，未至，道次逢奔车，阿以脚置车下，轹其脚胫皆折，阿即死。强惊视之，须臾阿起，以手抑按，脚复如故。强年十八，见阿色如五十许人，至强八十余，而阿犹如故。后语人云： 被昆仑山名，当去。 遂不复还耳。
王远
王远，字方平，东海人也。举孝廉，除郎中，稍加至中散大夫，博学五经，尤明天文图识河洛之要，逆知天下盛衰之期，九州吉凶，观诸掌握。后弃官入山修道，道成，汉孝桓帝闻之，连徵不出，使郡牧逼载，以诣京师，远低头闭口，不肯答诏。乃题宫门扇板四百余字，皆说方来之事，帝恶之，使人削之，外字始去，内字复见，字墨皆徹入板里。方平无复子孙，乡里人累世相传共事之。同郡故太尉公陈耽，为方平架道室，旦夕朝拜之，但乞福消灾，不从学道。方平在耽家四十余年，耽家无疾病死丧，奴婢皆然，六畜繁息，田蚕万倍，仕宦高迁。后语耽云： 吾期运将尽，当去，不得复停，明日日中，当发也。 至时，方平死，耽知其化去，不敢下著地，但悲涕叹息曰： 先生舍我去耶，我将何如？ 具棺器，烧香，就床上衣装之，至三日三夜，忽失其尸，衣带不解，如蛇蜕耳。方平去后百余日，耽亦死。或谓耽得方平之道化去，或谓方平知耽将终，委之而去也。
其后，方平欲东之括苍山，过吴，往胥门蔡经家。经者，小民也，骨相当仙，方平知之，故往其家。遂语经曰： 汝生命应得度世，故欲取汝以补仙官，然汝少不知道，今气少肉多，不得上升，当为尸解耳。尸解一剧须臾，如从狗窦中过耳。 告以要言，乃委经去后，经忽身体发热如火，欲得水灌，举家汲水以灌之，如沃焦石，似此三日中，消耗骨立，乃入室以被自覆，忽然失其所在。视其被中，惟有皮头足具，如今蝉蜕也。去十余年，忽然还家，去时已老，还更少壮，头发还黑。语其家云： 七月七日，王君当来过，到其日，可所作数百斛饮食，以供从官。 乃去。到期日，其家假借盆甕作饮食数百斛，罗列覆置庭中，其日方平果来，未至经家，则闻金鼓箫管人马之声，比近，皆惊，不知何所在。及至经家，举家皆见方平，著远游冠，朱服虎头鞶裳，五色绶带剑，少鬚，黄色，长短中型人也。乘羽车，驾五龙，龙各异色，麾节幡旗，前后导从，威仪奕奕如大将军也。有十二玉壶，皆以腊蜜封其口，鼓吹皆乘麟，从天上下，悬集，不从道行也。既至，从官皆隐，不知所在，惟见方平坐耳。须臾，引见经父母兄弟，因遣人召麻姑相问，亦莫知麻姑是何神也。言方平敬报，久不在民间，今集在此，想姑能暂来语否？有顷，信还，但闻其语，不见所使人也。答言： 麻姑再拜，比不相见。忽已五百余年，尊卑有序，脩敬无阶思念，烦信承来，在彼登当倾倒，而先被记当案行蓬莱，今便暂住，如是当还，还便亲觐。愿未即去，如此两时间。 麻姑来，来时亦先闻人马之声，既至，从官当半于方平也。麻姑至，蔡经亦举家见之。是好女子，年十八九许，于顶中作髻，余发散垂至腰，其衣有文章而非锦绮，光彩耀日，不可名字，皆世所无有也。入拜方平，方平为之起立。坐定，召进行厨，皆金玉杯盘无限也，餚膳多是诸花果，而香气达于内外，擘脯而行之松栢炙，云是麟脯也。麻姑自说： 接待以来，已见东海三为桑田，向到蓬莱，水又浅于往昔，会时略半也，岂将复还为陵陆乎。 方平笑曰： 圣人皆言，海中行复扬尘也。 麻姑欲见蔡经母及妇侄，时经弟妇新产数十日，麻姑望见，乃知之曰： 噫，且止，勿前。 即求少许米至，得米，便以撒地，谓以米祛其秽也，视米皆成真珠。方平笑曰： 姑故少年也，吾老矣，不喜复作此曹辈狡狯变化也。 方平语经家人曰： 吾欲赐汝辈酒，此酒乃出天厨，其味醇酿，非俗人所宜饮，饮之或能烂肠，今当以水和之，汝辈勿怪也。 乃以一升酒合水一斗，搅之，以赐经家人，人饮一升许，皆醉。良久，酒尽，方平语左右曰： 不足复还取也。 以千钱与余杭姥，相闻求其酤酒。须臾信还，得一油囊，酒五十斗许，信传余杭姥答言，恐地上酒不中尊者饮耳。又麻姑手爪不如人爪形，蔡经心中私言，若背大痒时，得此爪以爬背，当佳也。方平已知经心中所言，即使人牵经鞭之，曰： 麻姑，神人也，汝何忽谓其爪可以爬背耶？ 便见鞭著经背，亦不见有人持鞭者。方平告经曰： 吾鞭不可妄得也。
经比舍有姓陈，失其名字，尝罢尉。闻经家有神人，乃诣门叩头乞拜见，于是方平引前与语，此人边乞得驱使，比于蔡经。方平曰： 君且起，可向日立。 方平从后视之曰： 噫，君心不正，影不端，终不可教以仙道，当授君地上主者之职。 临去以一符并一传著小箱中，以与陈尉，告言： 此不能令君度世，止能令君竟本寿，寿自出百岁也，可以消灾治病，病者命未终，及无罪犯者，以符到其家，便愈矣。若有邪鬼血食作祸者，带此传以来社吏，当收送其鬼。君心中亦当知其轻重，临时以意治之。 陈尉以此符治病，有效事之者数百家，陈尉寿一百一十一岁而死，死后，其子孙行其符，不复效矣。
方平去后，经家所作饮食数百斛，在庭中者悉尽，亦不见人饮食之也。经父母私问经曰： 王君是何神人？复居何处？ 经答曰： 常治昆仑山，往来罗浮山括苍山，此三山上，皆有宫殿，宫殿一如王宫，王君常任天曹事，悉关王君，王君出时，或不尽将百官，惟乘一黄麟，将士数十人侍，每行，常见山林在下，去地当数百丈，所到，山海之神皆来奉迎拜谒，或有千道者。
后数年，经复暂归家，方平有书与陈尉，真书廓落大而不工。先是无人知方平名远者，起此，乃因陈尉书知之。其家于今，世世存录王君手书及其符传于小箱中，秘之也。
伯山甫
伯山甫者，雍州人也。在华山中精思服饵，时时归乡里省亲，如此二百余年不老。每入人家，即知人家先世已来善恶功过，有如临见，又知未来吉凶，言无不效。见其外生女年老多病，将药与之，女服药时年七十，稍稍还少，色如桃花。汉遣使者经见西河城东有一女子笞一老翁，其老翁头发皓白，长跪而受杖，使者怪而问之，女子曰： 此是妾儿，昔妾舅氏伯山甫，以神方教妾，妾教使服之，不肯，而至今日衰老，不及于妾，妾恚怒，故与之杖耳。 使者问女及儿今各年几，女子答云： 妾年二百三十岁，儿今年七十。 此女后入华山，得仙而去。


董奉
董奉者，字君异，侯官县人也。昔吴先主时，有少年作本县长，见君异年三十余，不知有道也，罢去五十余年，复为他职，行经侯官，诸故吏人皆往见故长，君异亦往，颜色如昔，了不异故，长宿识之，问曰： 君无有道也？昔在县时，年纪如君辈，今吾已皓白，而君犹少也。 君异曰： 偶尔耳。
杜变为交州刺史，得毒病死，已三日，君异时在南方，乃往以三丸药内死人口中，令人举死人头摇而消之，食顷，变开目动手足，颜色渐还，半日中能起坐，遂治。后四日，乃能语，云：死时奄然如梦，见有数十乌衣人来收之，将载露车上去，入大赤门，径以寸狱，狱各一户，户才容一人，以变内一户中，乃以土从外封之，不复见外，恍惚间闻有一人言： 太乙遣使者来召杜变，急开出之！ 闻人以釺掘其所居，良久，引出之，见外有车马，赤盖，三人共坐车上，一人持节呼变上车，将还至门而觉。变既活，乃为君异起高楼于中庭。君异不饮食，唯啖脯枣，多少饮酒，一日三为君异设之。君异辄来就变处饮食，下楼时忽如飞鸟，便来到座，不觉其下，上楼亦尔，如此一年。从变求去，变涕泣留之，不许，变问曰： 君欲何所之？当具大船也。 君异曰： 不用船，宜得一棺器耳。 变即为具之，至明日日中时，君异死，变使人殡埋之，七日，人有从容昌来，见君异，因谢杜侯，好自爱重，变乃开视君异棺中，但见一帛，一面画作人形，一面丹书符。
君异后还庐山下居，有一人少便病癞，垂死，自载诸君异，叩头乞哀，君异使此人坐一户中，以五重布巾韬病者目，使勿动摇，乃勅家人莫近。病人云：闻有一物来舔之，痛不可堪，无处不匝，度此物舌当一尺许，其气息大小如牛，竟不知是何物，良久乃去。君异乃往解病人之巾，以水与饮，遣去，不久当愈，且勿当风。十数日间，病者身体通赤，无皮甚痛，得水浴，即不复痛，二十余日，即皮生疮愈，身如凝脂。后常大旱，百谷燋枯，县令丁士彦谓纲纪曰： 董君有道，必能致雨。 乃自赍酒脯见君异，说大旱之意，君异曰： 雨易得耳。 因仰视其屋曰： 贫家屋皆见天，不可以得雨，如何？ 县令解其意，因曰： 先生但为祈雨，当为架好屋。 于是明日，士彦自将吏人，乃运竹为起屋，屋成当泥涂，作人掘土取壤，欲取水作泥。君异曰： 不烦运水，日暮自当雨也。 其夜，大雨高下皆足。
又君异居山间，为人治病，不取钱物，使人重病愈者，使栽杏五株，轻者一株，如此数年，计得十万余株，郁然成林，而山中百虫群兽，游戏杏下，竟不生草，有如耘治也，于是杏子大熟，君异于杏林下作箪仓，语时人曰：欲买杏者，不须来报，径自取之。得将谷一器置仓中，即自往取一器杏云。每有一谷少而取杏多者，即有三四头虎噬逐之，此人怖惧而走，杏即倾覆，虎乃还去，到家量杏，一如谷少。又有人空往偷杏，虎逐之到其家，乃噛之至死，家人知是偷杏，遂送杏还，叩头谢过，死者即活。自是已后，买杏者皆于林中自平量之，不敢有欺者。君异以其所得粮谷赈救贫穷，供给行旅，岁消三千斛，尚余甚多。中国古籍全录
县令亲故家，有女为精邪所魅，百不能治，以语君异： 若能得女愈，当以侍巾櫛。 君异即为君勅诸魅，有大白（蛇），长丈六尺，陆行诸病者门，君异使人斩之，女病即愈，遂以女妻之。久无儿息。君异每出行，妻不能独住，乃乞一女养之，女年十岁，君异一旦竦身入云中，妇及养女犹守其宅，卖杏取给，有欺之者，虎逐之如故。养女张大，纳婿同居，其婿凶徒也，常取诸祠庙之神衣物，庙下神下巫语云：某甲恃是仙人女婿，夺吾衣物，吾不在此，但羞人耳，当为仙人故无用为问。
君异在民间仅百年，乃升天，其颜色如年三十时人也。
李根
李根，字子源，许昌人也。有赵贾者，闻其父祖言传世见根也，贾为儿时便随事根，至贾年八十四，而根年少不老。昔在寿春吴太丈家，太丈从之学道，得作金银法，立成。根能变化入水火中，坐致行厨能供二十人，皆精细之馔，四方奇异之物，非当地所有也。忽告太丈云：王陵当败，寿春当陷，兵中不复居，可急从去。众乃使人收根，欲杀之。根时乃方欲书疏，奄闻外有千余人围其家求根，语太丈父曰： 怱怱但语吾不知，官自求搜之，昨已去矣。 太丈出户还顾，窥根失所在，左右书器物皆不复见，于是官兵入索，囷食衣箧之中，无出不遍，不得根，及良久，太丈出，见根固在向坐，俨然如故。根语太丈曰： 王太尉当族诛，卿弟泄语，十日中当卒死。 皆果如言。弟子家有以女给根者，此女知书，根出行，窥视根素书一卷，读之，得根自说其学道经疏云。以汉元封中学道于某甲，时年计根已七百余年也。又太丈说根两目瞳子皆方，按仙经说，八百岁人瞳子方也。根告诸弟子言：我不得神丹大道之诀，唯得地仙方耳，寿毕天地，然不为下土之士也。
李意期
李意期者，蜀郡人也，传世识之。云是汉文帝时人也，无妻息。人有欲远行速至者，意期以符与之，并以丹书其人两足，则千里皆不尽日而还；人有说四方郡国宫观市井者，座中或未见，重问说者，意期即为撮土作之，所作郡国形象皆是，但盈寸耳，须臾消灭。或游行，不知所之，一年许复还于蜀中，乞食所得，以与贫乏者，于成都角中，作一土窟而居其中，冬夏单衣，发长剪去之，但使长五寸许，啜少酒脯及枣果，或食百日，不出窟则无所食也。
刘玄德欲东伐吴，报关羽之怨，使人迎意期，意期到，玄德敬礼之，问其伐吴，意期不答而求纸笔，玄德与之，意期画作兵马器仗十数纸，便一一以手裂坏之，曰： 咄咄！ 又画一大人，掘地埋之，乃径还去，玄德不悦，而出军，果大败，十余万众，才数百人得还，器仗军资，一时荡尽，玄德忿耻，发病而卒于永安宫，乃追念其所作大人而埋之正是玄德之死象也。
意期少言语，人有所问，略不对答，蜀人有忧患，往问吉凶，自有常侯，但占意期颜色，若懽悦，则百事吉，惨戚，则百事恶。邓艾未到蜀百余日，忽失意期所在。后入瑯琊山中，不复出也。
王兴
王兴者，阳城人也，常居一谷中，本凡民，不知书，无学道意也。昔汉武帝元封二年上嵩山，登大愚石室，起道宫，使董奉君东方朔等，斎洁思神，至夜，忽见仙人长二丈余，耳下垂至肩，武帝礼而问之，仙人曰： 吾九疑仙人也，闻中岳有石上菖蒲，一寸九节，服之可以长生，故来采之。 言讫，忽然不见，武帝顾谓侍臣曰： 彼非欲学道服食者，必是中岳之神，以此教朕耳。 乃采菖蒲服之，且二年，而武帝性好热食，服菖蒲每热者，辄烦闷不快，乃止。时从官多皆服之，然莫能持久，唯王兴闻仙人使武帝常服菖蒲，乃采服之，不息，遂得长生。魏武帝时犹在，其邻里老小皆云传世见之，视兴常如五十许人，其强健，日行三百里，后不知所之。
黄敬
黄敬，字伯严，武陵人也。少读诵经书，仕州为部从事，后弃世，学道于霍山，八十余年，复入中岳，专行服气断谷，为吞吐之事。胎息内视，召六甲玉女，吞阴阳符，又思赤星在洞房前，转大，如火周身。至二百岁，转还少壮，道士王紫阳数往见，从求要言，敬告紫阳曰： 吾不修服药之道，但守自然，盖地仙也，何足诘问，闻新野阴君神丹升天之法，此真大道之极也，子可从之。人能除遣嗜慾如我者，不可以学我所为也。 紫阳固请不止，敬告紫阳曰： 大关之中有辅星，想而见之翕习成；赤童在马持朱庭，指而摇之錬身形；消遣三尸除死名，审能守之可长生，失之不久伦（穴幻）真。 紫阳受之，得长生之道也。
鲁女生
鲁女生者，长乐人也。服胡麻饵术，绝谷八十余年，甚少壮，一日行三百余里，走逐麞鹿。乡里传世见之二百余年。入华山中去，时故人与女生别后五十年，入华山庙，逢女生，乘白鹿，从后有玉女数十人也。
甘始
甘始者，太原人也。善行气，不饮食，又服天门冬，行房中之事，依容成玄素之法，更演益之，为一卷，用之甚有近效。治病不用针灸汤药。在人间三百余岁，乃入王屋山仙去也。
封君达
封君达者，陇西人也。服黄精五十余年，又入乌鼠山，服錬水银，百余岁往来乡里，视之年如三十许人。常骑青牛，闻人有疾病时死者，便过与药治之，应手皆愈。不以姓字语人，世人识其乘青牛，故号为青牛道士。后二百余年，入玄丘山仙去也。


墨子
墨子者，名翟，宋人也。仕宋为大夫，外治经典，内修道术，著书十篇，号为墨子，世所学之者，与儒家分涂。务尚俭约，颇毁孔子，尤善战守之功。公输班为楚将，作云梯之械，将以攻宋，墨子闻之，，徒行诣楚，足乃坏，裂裳以裹之，七日七夜到楚，见公输班，说之曰： 子为云梯，将以攻宋，宋何罪之有耶？楚余于地而不足于民，杀所不足而争所有余，不可谓智；宋无罪而攻之，不可谓仁；知而不争，不可谓忠；争而不得，不可谓强。 公输班曰： 吾不可以言于王矣！ 墨子曰： 子令见我于王。 公输班曰： 诺。 墨子见王曰： 今有人舍其文轩，邻有弊举，而欲窃之，舍其锦绣，邻有短褐，而欲窃之，舍其梁肉，邻有糟糠，而欲窃之，此谓何若人也？ 楚王曰： 若然者，必有狂疾。 翟曰： 楚有云梦，麋鹿满之，江汉鱼鳖，为天下富。宋无雉兔井鲋，此犹梁肉之与糟糠也；楚有柟梓松橡，宋无数尺之木，此犹锦绣之与短褐也。臣闻大王吏议攻宋，与此同也。 王曰： 善哉。然公输班已为云梯，谓必取宋。 于是见公输班攻宋。墨子解带为城，以幞为械，公输班乃设攻城之机，九变。而墨子九拒之。公输班之攻城械尽，而墨子之守有余。公输班屈曰： 吾知所以攻子矣，吾不言。 墨子曰： 吾知子所以攻我，吾不言矣。 楚王问其故，墨子曰： 公输班之意，不过欲杀臣，谓宋莫能守耳！然臣弟子禽滑釐等三百人，早已操臣守御之器，在宋城之上，而待楚寇至矣！虽杀臣不能绝也。 楚乃止，不复攻宋焉。
墨子年八十有二，乃叹曰： 世事已可矣，荣位非可长保，将委流俗以从赤松游矣。 乃谢遣门人，入山精思至道。想像神仙。于是，夜常闻左右山间有诵书声者。墨子卧后。又有人来，以衣覆之，墨子乃饲之。忽有一人，乃起问之曰： 君岂山岳之灵气乎？将度世之神仙乎？愿且少留。诲以道教。 神人曰： 子有至德好道。故来相候，子欲何求？ 墨子曰： 愿得长生，与天地同毕耳。 于是神人授以素书朱英丸方，道灵教戒五行变化，凡二十五卷，告墨子曰： 子既有仙分，缘又聪明，得此便成，不必须师也。 墨子拜受。合作，遂得其效，乃撰集其要，以为五行记五卷，乃得地仙，隐居以避战国。至汉武帝时，遂遣使者杨辽，束帛加璧，以聘墨子，墨子不出。视其颜色，常如五六十岁人，周游五岳，不止一处也。
刘政
刘政者，沛国人也。高才博物，学无不览，深维居世荣贵须臾不如学道，可得长生，乃绝进取之路，求养性之术，勤寻异闻，不远千里。苟有胜己，虽奴客，必师事之。后治墨子五行记，兼服朱英丸，年百八十余岁也，如童子。好为变化隐形，又能以一人作百人，百人作千人，千人作万人，又能隐三军之众，使人化成一丛林木，亦能使成鸟兽。试取他人器物，以置其众处，人不觉之；又能种五果之木，便华实可食，生致行厨，供数百人；又能吹气为风，飞沙扬石，以手指屋宇山林壶器，便欲倾坏，更指之，则还如故；又能化作美女之形，及作木人；能一日之中，行数千里；嘘水兴云，奋手起雾，聚壤成山，刺地成渊；能忽老忽少，乍大乍小，入水不湿，步行水上，召江海中鱼鳖蛟龙龟鼍，即皆登岸。又口吐五色之气，方广十里，气上连天。又能腾跃上下，去地数百丈。后不知所在。
孙博
孙博者，河东人也。有清才，能属文，著书百许篇，诵经数十万言。晚乃学道，治墨子之术，能使草木金石皆为火，光照耀数十里。亦能使身中成炎，口中吐火，指大树生草即焦枯，若更指之，则复如故。亦能三军之众，各成一丛火；又有藏人亡奴在军中者，自捕之不得，因就请，博语奴主曰： 吾为卿烧其营舍，奴必走出，卿但谛伺捉取之。 于是，博以一赤丸掷于军中，须臾火起涨天，奴果走出而得之，博乃更以一青丸掷之火中，火势即灭，屋舍百物，向已焦燃者，皆悉如故不损。博每作火，有所烧，他人虽以水灌之，终不可灭，须博自止之，乃止耳。行火水中，不但己身不沾，乃能兼使从者数百人皆不沾。又能将人于水上，敷席而坐，饮食作乐，使众人舞于其上，不没不濡，终日尽欢。其疾病者，就博自治，亦无所云，为博直指之，言愈即愈。又山间石壁及地上盘石，博便入其中，初尚见背及两耳出石间，良久都没。又能吞刀剑数十枚，乃从壁中出入，如有孔穴也。又能引镜为刀，屈刀为镜，可积时不改，须博指之，刀复如故。后入林虑山中，合神丹而仙矣。
班孟
班孟者，不知何许人。或云女子也。能飞行终日，又能坐空虚之中，与人言语；又能入地中，初时没足，至腰及胃，渐渐但余冠帻，良久尽没不见。又以指刻地，即成泉井，而可汲引。又吸人屋上瓦，瓦即飞入人家，人家有桑果数十株，皆聚之成积如山，如此十余日，吹之各还其本处如常。又能含墨舒纸，著前嚼墨，一喷之，皆成文字满纸，各有意义。后服酒饵丹，年四百余岁，更少容。后入大治山中仙去也。
玉子
玉子者，姓张震，南郡人也。少学众经，周幽王徵之不起，乃叹曰： 人居世间，日失一日，去生转远，去死转近，而贪富贵，不知养性。命尽气绝即死。位为王侯，金玉如山，何益于是为灰土乎？独有神仙度世可以无穷耳。 乃师长桑子，受其众术，乃造一家之法，著道书百余篇，其术以务魁为主，而精于五行之意，演其微妙以养性治病，消灾散祸。能起飘风发木折屋，作云雷雨雾，以草芥瓦石为六畜龙虎，立便能行，分形为数百千人。能涉行江汉，含水喷之，立成珠玉，遂不复变也。或时闭气不息，举之不起，推之不动，屈之不曲，如此数十日，乃复起如故。每与诸弟子行，各丸泥为马与之，皆令闭目，须臾，皆乘大马，乘之一日千里。又能吐五色气，起数丈，见飞鸟过，指之堕地。又临渊授符，召鱼鳖，鱼鳖皆走上岸。又能使诸弟子举眼即见千里外物，亦不能久也。其务魁时，以器盛水，著两魁之间，吹而嘘之，水上立有赤光，绕之晔晔而起，又以此水治百病，在内者饮之，在外者浴之，皆使立愈。后入崆峒山合丹，丹成，白日升天也。
天门子
天门子者，姓王，名纲。尤明补养之要，故其经曰： 阳生立于寅，纯木之精；阴生立于申，纯金之精。夫以木投金，无往不伤，故阴能溲阳也。阴人著脂粉者，法金之白也。是以真人道士莫不留心驻意，精其微妙，审其盛衰，我行青龙，彼行白虎，彼前朱雀，我后玄武，不死之道也。又阴人之情也，有急于阳，然能外自戕抑，不肯请阳者，明金不为木屈也。阳性气刚躁，志节（足束）略，至于游晏，则声气和桑，言辞卑下，明木之畏金也。 天门子既行此道，年二百八十岁，色如童子，乃服珠醴得仙，入玄州去也。
九灵子
九灵子者，姓皇名化。得还年却老，胎息内视之要、五行之道。其经曰： 此术可以辟五兵，却虎狼，安全己身，营护家门，保子宜孙，内外和睦，人见则喜，不见则思，即宜从军，又利远客，他人谋己，消灭不成，千殃万祸，伏而不起，杜奸邪之路，塞妖怪之门，呪咀之者，其灾不成，厌蛊之者，其祸不行。天下之贤，皆来宗己，倾神灵之心，得百姓之意，田蚕大行，六畜繁孳，奴婢安家，疾病得愈，县官逆解，忿争得胜，百事皆利，世有专世。行此道者，大得其妙。 在人家五百余年，颜容益少。后服錬丹而乃登仙去矣。
北极子
北极子者，姓阴名恒。其经曰： 治身之道，爱神为宝，养性之术，死入生出，常能行之，与天相毕。因生求生真生矣，以铁治铁之谓真，以人治人谓神。 后服神丹而仙焉。
绝洞子
绝洞子者，姓李名修。其经曰： 弱能制强，阴能弊阳。常若临深履危，御奔乘驾，长生之道也。 年四百余岁，颜色不衰。著书四十篇。名曰《道源》，服丹升天也。
太阳子
太阳子者，姓离名明。本玉子同年之亲友也，玉子学道已成，太阳子乃事玉子，尽弟子之礼，不敢懈怠，然玉子特亲爱之。有门人三十余人，莫与其比也。而好酒恒醉，颇以此见责，然善为五行之道，虽鬓发班白，而肌肤丰盛，面目光华，三百余岁犹自不改。玉子谓之曰： 汝当理身养性，而为众贤法司，而低迷大醉，功业不修，大药不合，虽得千岁，尤未足以免死，况数百岁者乎？此凡庸所不为，况于达者乎？ 对曰： 晚学性刚，俗态未除，故以酒自驱。 其骄慢如此。著七宝树之术，深得道要，服丹得仙，时时在世间，五百岁中面汝少童，多酒，其鬓须皓白也。
太阳女
太阳女者，姓朱名翼。敷演五行之道，加思增益，致为微妙行用，其道甚验甚速。年二百八十岁，色如桃花，口如含丹，肌肤充泽，眉鬓如画，有如十七八者也。奉事绝洞子。丹成以赐之，亦得仙升天也。
太阴女
太阴女者，姓卢名全。为人聪达，知慧过人，好玉子之道，颇得其法，未能精妙。时无明师，乃当道沽酒，密欲求贤，积年累久，未得胜己者。会太阳子过之，饮酒，见女礼节恭修，言词闲雅，太阳子喟然叹曰： 彼行白虎螣蛇，我行青龙玄武，天下悠悠，知者为谁。 女闻之大喜，使妹问客： 土数为几？ 对曰： 不知也，但南三北五，东七西七，中一耳。 妹还报曰： 客大贤者，至德道人也，我始问一，已知五矣！ 遂请入道室，改进妙馔，盛设嘉珍而享之以自陈，讫，太阳子曰： 共事天帝之朝，俱饮神光之水，身登玉子之魁，体有五行之宝，唯贤是亲，岂有所怪。 遂授补道之要，授以蒸丹之方。合服得仙，仙时年已二百岁，而有少童之色也。
太玄女
太玄女者，姓颛名和。少丧夫主，有术人相其母子曰： 皆不寿也。 乃行道学，治玉子之术，遂能入水不濡，盛寒之时，单衣行水上，而颜色不变，身体温暖。可至积日，能徙官府宫殿城市及世人屋舍于他处，视之无异，指之则失其所在。又门户椟櫃有关籥者，指之即开。指山山崩，指树树死，更指之，皆复如故。将弟子行所到山间，日暮，以杖扣山石，石皆有门户开，入其中，有屋室床几帷帐厨廪酒食如常，虽行万里，所在常耳。能令小物忽大如屋，大物忽小于毫芒。野火涨天，嘘之即灭。又能生灾火之中，衣裳不燃。须臾之间，化为老翁小儿车马，无所不为。行三十六术，甚有神效，起死无数，不知其何所服食，颜色益少，鬓发如鸦，忽白日升天而去。
南极子
南极子者，姓柳名融。能合粉成鸡子，吐之数十枚，煮之而啖，出鸡子中黄，皆余有少许粉如指端者，取粉涂杯，呪之即成龟，煮之可食，腹藏皆具，而粉杯成龟壳者，取肉，则壳还成粉杯矣。又取水呪之，即成美酒，饮之醉人。又能举手即成大树，人或折其细枝，以剌屋间，连日犹在，以渐萎黄，与真木无异也。服云霜丹，而得仙去矣。
黄卢子
黄卢子者，姓葛名起，甚能理病，若千里，只寄姓名，与治之，皆得痊愈，不必见病人身也。善气禁之道，禁虎狼百虫皆不得动，飞马不得去，水为逆流一里。年二百八十岁，力举千钧，行及奔马。头上常有五色气，高丈余。天大早时，能至渊中召龙出，催促便升天，即使降雨，数数如此。一旦，乘龙而去，与诸亲故辞别，遂不复还矣。


马鸣生
马鸣生者，齐国临淄人也，本性和，字君贤。少为县吏，因逐捕而为贼所伤，当时暂死，得道士神药救之，遂活，便弃职随师。初但欲求受治疮病耳，知其有长生之道，遂久事之，随师负笈。西之女几山，北到玄丘山，南湊泸江，周游天下，勤苦备尝。乃受太清神丹经三卷，归，入山合药，服之，不乐升天，但服半剂，为地仙矣。常居所在不过三年，辄便易处，人或不知其是仙人也。架屋舍，畜仆从，乘车马，与俗人无异。如此展转游九州五百余年，人多识之，怪其不老。后乃修大丹，白日升天而去也。
阴长生
阴长生者，新野人也。汉阴皇后之属，少生富贵之门，而不好荣位，专务道术。闻有马鸣生得度世之道，乃寻求，遂与相见，执奴仆之役，亲运履之劳。鸣生不教其度世之道，但日夕与之高谈当世之事、治生佃农之业，如此二十余年，长生不懈怠。同时共事鸣生者十二人，皆悉归去，独有长生不去，敬礼弥肃。鸣生乃告之曰： 子真是能得道者。 乃将长生入青城山中，煮黄土而为金以示之，立坛四面，以太清神丹经受之，乃别去。长生归，合丹但服其半，即不升天，乃大作黄金数十万斤，布施天下穷乏，不问识与不识者。周行天下，与妻子相随，举门而皆不老。后于平都山白日升天，临去时，著书九篇，云： 上古得仙者多矣，不可尽论，但汉兴以来，得仙者四十五人，连余为六矣。二十人尸解，余者白日升天焉。
抱朴子曰： 洪闻谚书有之曰： 子不夜行，不知道上有夜行人，故不得仙者。亦安知天下山林间有学道得仙者耶？ 阴君已服神丹，虽未升天，然以类聚，同声相应，便自与仙人相寻索闻见，故知此近世诸仙人之数尔，而民俗谓为不然，以己所不闻，则谓无有，不亦悲哉！夫草泽间士，以隐逸得志，以经籍自娱，不耀文彩，不扬声名，不循求进，不营闻达，尤不识之，岂况仙人。亦何急急，令闻达朝阙之徒，知其所云为哉？阴君自序云：维汉延光元年，新野山北，予受和君神丹要诀，道成去世，副之名山，如有得者，列为真人，行乎去来，何为俗间。不死之道，要在神丹，行气导引，俯仰屈伸，服食草木，可得少延。不求未度，以至天仙，予欲闻道，此是要言，积学所致，无为为神，上士闻之，勉力加勤，下士大笑，以为不然，能知神丹，久视长存。于是阴君裂黄素写丹经一通，封以文石之函，著嵩山；一通黄櫃简，漆书之，封以青玉之函，置大华山；一通黄金之简，刻而书之，封以白银之函，著蜀经山；一通白缣，书之，合为一卷，付弟子，使世世当有所传付。又著书三篇，以示将来，其一曰： 唯余之先，佐命唐虞，爰逮汉世，紫艾重纡，余独好道，而为匹夫，高尚素志，不事王侯，贪生得生，亦又何求，超跡苍霄，乘虚驾浮，青腰承翼，与我为仇，入火不灼，蹈水不濡，逍遥太极，何虑何忧，遨戏仙都，顾愍群愚，年命之逝，如彼川流，奄忽未几，泥土为俦，奔驰索死，不肯暂休。 其二曰： 余之圣师，体道如贞，升降变化，松乔为邻，惟余同学，十有二人，寒苦求道，历二十春，中多怠慢，志行不勤，痛乎诸子，命也自天，天不妄授，道必归贤，身授幽壤，何时可还，嗟尔将来，勤加精研，勿为俗流，富贵所牵，神道一成，升彼九天，寿同三光，何但亿年。 其三曰： 惟余垂发，少好道德，弃家随师，东西南北，委于五浊，避世自匿，二十余年，名山之侧，寒不遑衣，饥不暇食，思不敢归，老不敢息，奉事圣师，承颜悦色，面垢足胝，乃见哀识，遂授要诀，恩深不测，妻子延年，咸享无极，黄金已成，货财十亿，役使鬼神，玉女侍侧，余得度世，神丹之力。 阴君留人间一百七十年，色如童子，白日升天也。
茅君
茅君者，名盈字叔申，咸阳人也。高祖父濛，字初成，学道于华山，丹成，乘赤龙而升天，即秦始皇时也，有童谣曰： 神仙得者茅初成，驾龙上天升太清，时下玄洲戏赤城，继世而往在我盈，帝若学之腊嘉平。 其事载史纪详矣。秦始王方求神仙长生之道，闻谣言，以为己姓符合谣谶，当得升天，遂诏改腊为嘉平，节以应之，望祀蓬莱，使徐福将童男童女，入海求神仙之药。
茅君十八岁入恒山学道，积二十年，道成而归，父母尚存，见之怒曰： 为子不孝，不亲供养而寻逐妖妄，流走四方。 举杖欲击之。君跪谢曰： 某受天命，应当得道，事不两济，违远供养，虽无旦夕之益，而使父母寿老，家门平安。某道已成，不可鞭辱，恐非小故。 父怒不已，操杖击之，杖即摧折而成数十段，皆飞扬如弓激矢，中壁穿柱，壁柱俱陷。父惊，即止。君曰： 向所启者，实虑如斯，邂逅中人，即有伤损。 父曰： 汝言得道，能起死人否？ 君曰： 死人罪重恶积，不可复生者，即不可起也；若横受短折者，即可令起也。 父因问乡里死者若干人，谁当可起之，君乃遂召社公问之，父闻中庭有人应对，不之见也。问社公： 此村中诸已死者，谁可起之？ 众人皆闻社公对曰： 某甲可起。 君乃曰： 促约来所关由，使发遣之事须了，可掘。 于是日入之后，社公来曰： 事已决了，便可发出。 于是君语死者家人，掘之，发棺，出死人，死人开目动摇，但未能语，举而出之，三日后能坐，言语了了。如此发数十人，皆复生，活十岁方复死尔。
时君之弟名固字季伟，次弟名衷字思和，仕汉位至二千石，将之官，乡里亲友会送者数百人，亲属荣晏时，茅君亦在座，乃曰： 吾虽不作二千石，亦当有神灵之职，克三月十八日之官，颇能见送乎？ 在座中众宾皆相然曰： 此君得道当出，众皆复来送也。 君曰： 若见顾者，诚荷君之厚意也，但空来，勿有损费，吾当自有供给。 至期日，君门前数顷之地忽自平治，无复寸草，忽见有青缣帐幄，下敷数重白毡，容数千人，远近皆神异之。翕然相语，来者塞道，数倍于前送弟之时也。宾客既集，君言笑延接，一如常礼。不见指使之人，但见金盘玉杯，自到人前，奇殽异果，不可名字，美酒珍馔，宾客皆不能识也。妓乐丝竹，声动天地，随食随益，人人醉饱。明日迎官来至，文官则朱衣紫带，数百人，武官则甲兵旌旗，器仗耀日，千余人。茅君乃与父母宗亲辞别，乃登羽盖车而去，麾幢幡葢，旌节旄钺，如帝王也，骖驾龙虎麒麟白鹤狮子，奇兽异禽，不可名识，飞鸟数万，翔覆其上，流云彩霞，霏霏统其左右。去家十余里，忽然不见，观者莫不叹息。
君遂径之江南，治于句曲山。山有洞室，神仙所居，君治之焉。山下之人，为立庙而奉事之。君尝在帐中与人言语，其出入或导引人马，或化为白鹄。人有疾病祈之者，煮鸡子十枚以内帐中，须臾一一掷还，鸡子如旧，归家剖而视之，内无黄者，病人当愈，中有土者，不愈。以此为候焉，鸡子本无开处也。庙中常有天乐异香奇云瑞气，君或来时，音乐导从，子天而下，或终日乃去。远近居人，赖君之德，无水旱疾疠，螟蝗之灾，无剌草毒木及虎狼之厉。时人因呼此山为茅山焉。
后二弟年衰，各七八十岁，弃官委家，过江寻兄，君使服四扇散，却老还婴，于山下洞中修炼四十余年，亦得成真。太上老君命五帝使者持节，以白玉版黄金刻书，加九锡之命，拜君为太元真人东岳上卿司命真君，主吴越生死之藉，方却升天，或治下于潜山。又使使者以紫素策文，拜固为定錄君，衷为保命君，皆例上真，故号三茅君焉。其九锡文紫素策文多不具载，自有别传其后。每十二月二日、三月十八日，三君各乘一白鹤，集于峰顶也。
张道陵
天师张道陵，字辅汉，沛国丰县人也。本太学书生，博采五经。晚乃叹曰： 此无益于年命。 遂学长生之道，得黄帝九鼎丹经，修炼于繁阳山，丹成服之，能坐在立亡，渐渐复少。后于万山石室中，得隐书秘文及制命山岳众神之术，行之有验。
初天师值中国纷乱，在位者多危，退耕于余杭。又汉政陵迟，赋敛无度，难以自安，虽聚徒教授，而文道凋丧，不足以拯危佐世。陵年五十方退身修道，十年之间已成道矣。闻蜀民朴素可教化，且多石山，乃将弟子入蜀，于鹤鸣山隐居。既遇老君，遂于隐居之所备药物，依法修炼，三年丹成，未敢服饵。谓弟子曰： 神丹已成，若服之，当冲天为真人，然未有大功于世，须为国家除害兴利，以济民庶，然后服丹即轻举，臣事三境，庶无愧焉。 老君寻遣清和玉女，教以吐纳清和之法，修行千日，能内见五藏，外集外神，乃行三步九迹，交乾履斗，随罡所指，以摄精邪，战六天魔鬼，夺二十四治，改为福庭，名之化宇，降其帅为阴官。先时蜀中魔鬼数万，白昼为市，擅行疫疠，生民久罹其害，自六天大魔推伏之后，陵斥其鬼众，散处西北不毛之地，与之为誓曰： 人主于昼，鬼行于夜，阴阳分别，各有司存，违者正一有法，必加诛戮。 于是幽冥异域，人鬼殊途。今西蜀青城山，有鬼市并天师誓鬼碑石天地石，日月存焉。
栾巴
栾巴，蜀人也。太守请为功曹，以师事之，请试术，乃平生入壁中去，壁外人叫虎狼，还乃巴也。迁豫章太守，有庙神，能与人言语，巴到，推社稷，问其踪由，乃老往齐为书生，太守以女妻之，生一男。巴往齐，勑一道符，乃化为狸。巴为尚书，正旦，会群臣，饮酒，巴乃含酒起望西南噀之，奏云： 臣本乡成都市失火，故为救之。 帝驰驿往问之，云： 正旦失火时，有雨自东北来，灭火，雨皆作酒气也。 故终日不违如愚，若无所得而愚，是乃物之块然者也。士大夫学道者多矣，然所谓八段锦六字气，特导引吐纳而已，不知气血寓于身而不可扰，贵于自然流通，世岂复知此哉？虽日宴坐，而心骛于外，营营然如飞蛾之赴霄烛，苍蝇之触晓牕，知往而不知返，知就利而不知避害。海鱼有以虾为目者，人皆笑之，而不知其故。昼非日，不能驰，夕非火，不能鉴。故学道者，须令物不能迁其性，冶容曼色，吾视之与嫫母同，大厦华屋，吾视之与茅茨同。澄心清净，湛然而无思时，导其气即百骸皆通。抱纯白养太玄，然后不入其机，则知神之所为，气之所生，精之所复，何行而不至哉？所著百章发明道秘，要眇深切，迷途之指南也。


葛玄
葛玄，字孝先，丹阳人也。生而秀颖，性识英明，经传子史，无不该览。年十余，俱失怙恃，忽叹曰： 天下有常不死之道，何不学焉！ 因遁迹名山，参访异人，服饵芝术，从仙人左慈，受九丹金液仙经，玄勤奉斋科，感老君与太极真人，降于天台山，授《玄灵宝》等经三十六卷。久之，太上又与三真人项负图光、乘八景玉舆、宝盖幡幢旌节，焕耀空中，从官千万。命侍经仙郎王思真披九光玉韫，出洞元大洞等经三十六卷，及上清斋二法，一，绝群独宴，静炁遗形，冥心之斋也；二，清坛肃侣，依太真之仪，先拨九祖，次及家门，后谢己身也。灵宝斋六法：一金籙，调和阴阳，宝镇国祚；二玉籙，保佑后妃公侯贵族；三黄籙，卿相牧伯拨度九祖罪原；四明真，超度祖先，解诸冤对；五三元，自谢犯戒之罪；六八节，谢七祖及己身，请福谢罪也。及洞神太一涂炭等斋升戒法等件，悉遵太上之命。修炼勤苦不怠，尤长于治病收劾鬼魅之术，能分形变化。吴大帝要与相见，欲加荣位，玄不枉，求去不得，待以客礼。一日，语弟子张恭言： 吾为世主所逼留，不遑作太乐，今当以八月十三日中时去矣。 至期，玄衣冠入室，卧而气绝，颜色不变。弟子烧香守之，三日三夜，夜半忽大风起，发屋折木，声响如雷，烛灭良久。风止燃烛，失玄所在，但见委衣床上，带无解者。明旦问邻人，邻人言： 了无大风。 风止在一宅内，篱落树木并败折也。
左慈
左慈者，字元放，庐江人也。少明五经，兼通星纬，见汉祚将尽，天下乱起，乃叹曰： 值此衰运，官高者危，财多者死，当世荣华不足贪也。 乃学道术，尤明六甲，能役使鬼神，坐致行厨。精思于天柱山中，得石室内九丹金液经，能变化万端，不可胜纪。中国古籍全录
曹公闻而召之，闭一室中，使人守视，断其谷食，日与二升水，期年乃出之，颜色如故。曹公曰： 吾自谓天下无不食之人。 曹公乃欲从学道。慈曰： 学道当得清净无为，非尊者所宜。 曹公怒，乃谋杀之，慈已知之，求乞骸骨，曹公曰： 何忽去耳？ 慈曰： 公欲杀慈，慈故求去耳。 曹公曰： 无有此意，君欲高尚其志者，亦不久留也。 乃为设酒。慈曰： 今当远适，愿乞分杯饮酒。 公曰： 善。 是时天寒，温酒尚未热，慈解剑以搅酒，须臾剑都尽，如人磨墨状。初，曹公闻慈求分杯饮酒，谓慈当使公先饮，以余与慈耳，而慈拔簪以画杯酒，酒即中断，分为两向。慈即饮其半，送半与公，公不喜之，未即为饮，慈乞自饮之，饮毕，以杯掷屋栋，杯悬着栋动摇，似飞鸟之俯仰，若欲落而不落，一座莫不瞩目视杯。既而已失慈矣，寻问之，慈已还所住处。曹公遂益欲杀慈。乃勅内外收捕慈，慈走群羊中，追者视慈入群羊中，而奄忽失之，疑其化为羊也，然不能分别之。捕吏乃语羊曰： 人主意欲得见先生，暂还无苦。 于是群羊中有一大者，跪而言。吏乃相谓曰： 此跪羊慈也。 复欲擒之，羊无大小悉长跪，追者亦不知慈所在，乃止。
后有知慈处者以告曹公，公遣吏收之，得慈。慈非不得隐，故欲令人知其神化耳。于是受执入狱，狱吏欲考讯之，户中有一慈，户外亦有一慈，不知孰是。曹公闻而愈恶之，使引出市杀之。须臾，有七慈相似，官收得六慈，失一慈。有顷，六慈皆失，寻又见慈走入市，乃闭市四门而索之，或不识者问慈形貌何似，传言慈眇一目，青葛巾单衣，见有似此人者便收之。及尔一市中人皆眇一目，葛巾单衣，竟不能分。曹公令所在普逐之，如见便杀。
后有人见慈，便断其头以献曹公，公大喜，及至视之，乃一束茅耳。有从荆州来者，见慈在荆州，荆州牧刘表以为惑众，复欲杀慈，慈竟已知，表出耀兵，乃欲见其道术，乃徐去诣表，说 有薄礼愿以饷军 。表曰： 道人单侨，吾军人众，非道人所能饷也。 慈重道之，表使人取之。有酒一器，脯一束，而十余人共舁之不起，慈乃自取之，以一刀削脯投地，请百人运酒及脯，以赐兵士，人各酒三杯，脯一片，食之如常酒脯味，凡万余人皆周足，而器中酒如故，脯亦不减。座中又有宾客数十人，皆得大醉。表乃大惊，无复害慈之意。
慈数日委表东去入吴，吴有徐随者，亦有道术，居丹徒。慈过随门，门下有客车六七乘，客诈慈云： 徐公不在。 慈便即去。宿客见其牛皆在杨柳树杪行，适上树即不见，下即复见牛行树上，又车毂中皆生荆棘，长一尺，斫之不断，摇之不动。宿客大惧，入报徐公，说： 有一眇目老公至门，吾欺之，言公不在，此人去后，须臾使车牛皆如此，不知何意？ 徐公曰： 咄咄，此是左公愚我，汝曹那得欺之，急追之！ 诸客分布逐之，及慈，罗列叩头谢之，慈意解，即遣还去。及至，见车牛如故系在，车毂中无复荆木色。
慈见吴先主孙权，权素知慈有道，颇礼重之。权侍臣谢送知曹公刘表皆忌慈惑众，复譖于权，欲使杀之。后出游，谓慈俱行，令慈行于马前，欲自后刺杀之。慈著木屐，持青竹杖，徐徐缓步行，常在马前百步，著鞭策马，操兵器逐之，终不能及。送知其有道，乃止。
慈告葛仙公言： 当入霍山中合九转丹。 丹成，遂仙去矣。
王遥
王遥者，字伯辽。鄱阳人也，有妻无子，颇能治病，并无不愈者。亦不祭祀，不用符水针药，其行治病，但以八尺布帊敷坐于地，不饮不食，须臾病愈，便起去。其有邪魅作祸者，遥画地作狱，因召呼之，皆见其形物入在狱中，或狐狸龟蛇之类，乃斩而焚烧之，病者即愈。
遥有竹篋，长数寸，有一弟子姓钱，随遥数十年，未尝见遥开之。常一夜，大雨晦暝，遥使钱以九节杖担此篋，将钱出，冒雨而行，遥及弟子衣皆不湿；又常有两炬火导前，约行三十里许，登小山，入石室，室中先有二人，遥既至，取弟子所担篋，发之。中有五舌竹簧三枚，遥自鼓一枚，以二枚与室中二人，并坐鼓之。良久，遥辞去，三簧皆内篋中，使钱担之。室中二人出送，语遥曰： 卿当早来，何为久在俗间？ 遥答曰： 我如是当来也。 遥还家百日，天复雨，遥夜忽大治装。遥先有葛单衣及葛布巾，已五十余年未尝著此，夜皆取著之。其妻即问曰： 欲舍我去乎？ 遥曰： 暂行耳。 妻曰： 当将钱去否？ 遥曰： 独去耳。 妻即泣涕。因自担箧而去，遂不复还。后三十余年，弟子见遥在马蹄山中，颜色更少，盖地仙也。
陈永伯
陈永伯者，南阳人也。得淮南王七里散方，试按合服之，二十一日，忽然不知所在。永伯有兄子名增族，年十七，亦服之，其父系其足，闭于密户中，昼夜使人守视之。二十八日，亦不复见，不知所之。本方云：服之三十日得仙。而陈氏二子服之未三十日，而失所在，后人不敢服，仙去必有仙官来迎，但人不见之耳。
太山老父
太山老父者，莫知其姓名。汉武帝东巡狩，见老父锄于道间，头上白光高数尺，怪而呼问之。老父状如五十许人，而面有童子之色，肌体光华，不与俗人同。帝问： 有何道术耶？ 老父答曰： 臣年八十五时，衰老垂死，头白齿落，有道士教臣绝谷服术饮水，并作神枕，枕中有三十二物，其二十四物以象二十四气，其八物以应八风。臣行之，转老为少，黑发更生，齿堕复出，日行三百里。臣今年百八十矣。 武帝爱其方，赐之金帛。老父后入岱山中去，十年五年时还乡里，三百余年乃不复还也。
巫炎
巫炎者，字子都，北海人也。汉武帝出见子都于渭桥，其头上郁郁有紫气，高丈余。帝召而问之： 君年几何？所得何术而有异气乎？ 子都答曰： 臣年今已百三十八岁，亦无所得。 将行，帝召东方朔使相此君有何道术，朔对曰： 此君有阴术。 武帝屏左右而问之，子都对曰： 臣昔年六十五时，苦腰脊疼痛，脚冷不能自温，口中干苦，舌燥涕出，百节四肢各各疼痛，又足庳不能久立。得此道已来，已七十三年，有子三十六人，身体强健，无所病患，气力乃如壮时，无所忧患。 帝曰： 卿不仁，有道而不闻于朕，非忠臣也。 子都顿首曰： 臣诚知此道为真，然阴阳之事，公中之私，臣子之所难言也。又行之皆逆人情，能为之者少，故不敢以闻。 帝曰： 勿谢，虚君耳。 遂受其法。子都年二百余岁，服饵水银，白日升天。武帝后颇行其法，不能尽用之，然得寿最胜于他帝远矣。
河上公
河上公者，莫知其姓名也。汉孝文帝时，结草为庵于河之滨，常读老子道德经。时文帝好老子之道，诏命诸王公大臣州牧在朝卿士，皆令诵之，不通老子经者，不得陛朝。帝于经中有疑义，人莫能通，侍郎裴楷奏云：陕州河上有人诵老子。即遣诏使赍所疑义问之，公曰： 道尊德贵，非可遥问也。 帝即嘉幸诣之，公在庵中不出，帝使人谓之曰： 溥天之下，莫非王土，率土之滨，莫非王民，域中四大，而王居其一，子虽有道，犹朕民也，不能自屈，何乃高乎？朕能使民富贵贫贱。 须臾，公即拊掌坐跃，冉冉在空虚之中，去地百余尺，而止于虚空，良久，俛而答曰： 余上不至天，中不累人，下不居地，何民之有焉？君宜能令余富贵贫贱乎？ 帝大惊，悟知是神人，方下辇稽首礼谢曰： 朕以不能，忝承先业，才小任大，忧于不堪，而志奉道德，直以暗昧，多所不了，惟愿道君垂愍，有以教之。 河上公即授素书老子道德章句二卷，谓帝曰： 熟研究之，所疑自解。余著此经以来，千七百余年，凡传三人，连子四矣，勿视非人！ 帝即拜跪受经，言毕，失公所在。遂于西山筑台望之，不复见矣。论者以为文帝虽耽尚大道，而心未纯信，故示神变以悟帝，意欲成其道，时人因号河上公。
刘根
刘根，字君安，长安人也。少时明五经，以汉孝成皇帝绥和二年举孝廉，除郎中，后弃世道，遁入嵩高山石室中，峥嵘峻绝，高五千丈，自崖北而入。冬夏无衣，毛长一二尺，其颜如十四五许人，深目多鬚，鬓皆黄，长三四寸。每与坐，或时忽然变著高冠玄衣，人不觉换之。时衡府君在颖川，自说其先祖有与根同岁者。王莽数使使请根，根不肯往。衡府君道庙掾王珍问起居，根不答，再令功曹赵公往山达敬，根惟言谢府君，更无他言。后颖川太守高府君到官，民人大疫，郡中死者过半，太守家大小悉病。府君使珍从根求消灾除疫之术，珍叩头述府君意，根教于太岁宫气上穿地作孔，深三尺，以沙着中，以酒沃之。君依言，病者即愈，疫气登绝，后常用之，有效。
后太守史祈，以根为妖妄，欲杀之，遣使呼根，举郡皆谏，以为不可。祈殊不肯止。诸吏先使人以此意报根，使者至，根曰： 太守欲吾来何也？吾当往耳，不往者，恐汝诸人必得罪，谓卿等不来呼我也。 根即诣郡。时宾客盈坐，祈令根前，使庭下五十余人将绳索鞭杖立于根后，祈厉声问曰： 君有道耶？ 根曰： 有道。 祈曰： 有道？能召鬼使我见乎？若不见，即当戮汝。 根曰： 甚易耳。 遂借祈前笔砚书作符，扣堦锋，铮然作铜声，因长啸，啸音非常清亮，闻于城外，闻者莫不肃然。众宾客悉恐。须臾，厅前南壁忽开数丈，见四赤衣吏，传呼避道，赤衣兵数十人，操持刀剑，将一科车直从坏壁中入到厅前。根勅下车上鬼，赤衣兵发车上乌被，上有一老公一老姥，反缚囚系，大绳的头。熟视之，乃祈亡父母也，祈惊愕，怆然流涕，父母亦泣，责骂祈： 我生时，汝仕宦未达，不得汝禄养；我死后，汝何为犯忤神仙尊官，使我被收束囚辱如此？汝亦何面目立于人间？ 祈下堦叩头，向根乞放赦先人。根乃勅赤衣兵将囚出去，厅前南壁复开，车过，寻失车所在，根亦隐去。祈恍惚若狂，其妻暴卒，良久乃苏，云： 见君家先被捉者。大怒云： 何以犯触大仙，使我被罪，当来疑汝。  后月余，祈及妻儿并卒。
少室庙掾王珍，数得见根颜色懽悦之情，伏地叩头，请问根从初得道之由，根说： 昔入山猜想，无处不到，后入华阴山，见一人乘白鹿，从千余人，玉女左右，四人执彩旄之节，年皆十五六。余再拜顿首，求乞一言，神人乃住，告余曰： 汝闻昔有韩众否乎？ 答曰： 尝闻有之。 神人曰： 即我是也。 余自陈少好长生不死之道，而不遇明师，颇习方书，按而为之，多不验，岂根命相不应度世也？今日幸逢大神，是根宿夜梦想，从心所愿，愿见哀怜，赐其要诀。神未肯告余，余乃流涕自抟重请，神人曰： 坐，吾将告汝，汝有仙骨，故得见我，汝今髓不满，血不暖，气少脑减，筋急肉沮，故服药行气不得其方。必欲长生，且先治病十二年，乃可服仙之上药耳。夫仙道有升天蹑云者，有游行五岳者，有食谷不死者，有尸解而仙者，要在于服药，服药有上下，故仙有数品也。药之上者，唯有九转还丹及太乙金液，服之，皆立便登天，不积日月矣；其次云母雄黄之属，能使人乘云驾龙，亦可使役鬼神，变化长生者；草木之药，唯能治病补虚，驻年返白，断谷益气，不能使人不死也，高可数百年，下才全其所禀而已，不足久赖矣。 余乃顿首曰： 今日受教，乃天也。 神人曰： 必欲长生，先去三尸，三尸去，则意志定，嗜欲除也。 乃以神方五篇见授，云：伏尸常以月望晦朔上天，白人罪过，司命夺人筭纪，使少寿。人身中神欲人生，而三尸欲人死，死则神散，返于无形之中，而三尸成鬼，而人享奠祭祀之，则得歆飨，以此利在人速死也。梦与恶人斗争，此乃神与尸相战也。根乃从次合作服之，遂以得仙。 珍又言： 数见授符于地，有所告召，即见如取之者，然不见人；又唯闻有所推问，有人对答，而不见形也；或闻有鞭杖声，而或地上见血。莫测其端也。 教珍守一行气存神先生三纲六纪谢过上古之法，不知珍能得仙名耳？根后入鸡头山中仙去矣。


壶公
壶公者，不知其姓名。今世所有《召军符》《召鬼神治病王府符》凡二十余卷，皆出于壶公，故或名为《壶公符》。汝南费长房为市掾时，忽见公从远方来，入市卖药，人莫识之。其卖药口不二价，治百病皆愈，语卖药者曰： 服此药必吐出某物，某日当愈。 皆如其言。得钱日收数万，而随施与市道贫乏饥冻者，所留者甚少。常悬一空壶于坐上，日入之后，公辄转足跳入壶中，人莫知所在。唯长房于楼上见之，知其非常人也。长房乃日日自扫除公座前地，及供馔物，公受而不谢，如此积久。长房不懈亦不敢有所求，公知长房笃信，语长房曰： 至暮无人时更来。 长房如其言而往，公语长房曰： 卿见我跳入壶中时，卿便随我跳，自当得入。 长房承公言为试，展足不觉已入。既入之后，不复见壶，但见楼观五色，重门阁道，见公左右侍者数十人。公语长房曰： 我仙人也，忝天曹职，所统供事不勤，以此见谪，蹔还人间耳，卿可教，故得见我。 长房不坐，顿首自陈： 肉人无知，积劫厚，幸谬见哀愍，犹如剖棺布气，生枯起朽，但见臭秽顽弊，不任驱使。若见怜念，百生之厚幸也。 公曰： 审尔大佳，勿语人也。 公后诣长房于楼上曰： 我有少酒，汝相共饮之。酒在楼下。 长房遣人取之，不能举，益至数十人，莫能得上。长房白公，公乃自下，以一指提上，与长房共饮之。酒器不过如蜯大，饮之，至旦不尽。公告长房曰： 我某日当去，卿能去否？ 长房曰： 思去之心，不可复言。惟欲令亲属不觉不知，当作何计？ 公曰： 易耳。 乃取一青竹杖与长房，戒之曰： 卿以竹归家，便称病，后日即以此竹杖置卧处，嘿然便来。 长房如公所言，而家人见此竹是长房死了，哭泣殡之。长房随公去，恍惚不知何所之，公独留之于群虎中，虎磨牙张口，欲噬长房，长房不惧。明日，又内长房石室中，头上有大石，方数丈，茅绳悬之，诸蛇并往啮绳欲断，而长房自若。公往撰之曰： 子可教矣。 乃命噉溷，溷臭恶非常，中有虫长寸许，长房色难之，公乃叹谢遣之曰： 子不得仙也！今以子为地上主者，可寿数百余岁。 为传封符一卷付之，曰： 带此可举诸鬼神，尝称使者，可以治病消灾。 长房忧不能到家，公以竹杖与之曰： 但骑此到家耳。 长房辞去，骑杖忽然如睡，已到家，家人谓之鬼，具述前事，乃发视棺中惟一竹杖，乃信之。长房以所骑竹杖投葛陂中，视之，乃青龙耳。长房自谓去家一日，推之已一年矣。长房乃行符收鬼治病，无不愈者，每与人同坐共语，而目瞋诃遣，人问其故，曰： 怒鬼魅之犯法耳。 汝南郡中常有鬼怪，岁辄数来，来时导从威仪，如太守入府，打鼓周行内外匝，乃还去，甚以为患。后长房诣府君，而正值此鬼来到府门前，府君驰入，独留长房，鬼知之不敢前，欲去，长房厉声呼使捉前来，鬼乃下车，把版伏庭中，叩头乞得自改。长房呵曰： 汝死老鬼，不念温凉，无故导从唐突官府，君知当死否？ 急复令还就人形，以一札符付之，令与葛陂君，鬼叩头流涕，持札去。使以追视之，以札立陂边，以颈绕札而死。东海君来旱，长房后到东海，见其民请雨，谓之曰： 东海君有罪，君前系于葛陂，今当赦之。 令其作雨，于是即有大雨。长房曾与人共行，见一书生，黄巾被裘，无鞍骑马，下而叩头，长房曰： 促还他马，赦汝罪。 人问之，长房曰： 此狸耳，盗社公马也。 又尝与客坐，使至市市鲊，顷刻而还。或一日之间，人见在千里之外者数处。
尹轨
尹轨者，字公度，太原人也。博学五经，尤明天文理气、河洛谶纬，无不精微。晚乃奉道，常服黄精，日三合，年数百岁而颜色美少。常闻其远祖尹喜，以周康王昭王之时。居草楼，遇老君与说经，其后周穆王再修楼观，以待有道之士，公度遂居楼观焉，自云： 喜数来与相见，授以道要。 由是能坐在立亡，变化之事。苏并州家先祖频奉事之，累世子孙见之，颜状常如五十岁人。游行人间，或入山，一年半年复见。无妻息。其说天下盛衰治乱之期、安危吉凶所在，未尝不效。晋永康元年十二月，道洛阳城西一家求寄宿，主人以祭蜡不欲令宿，良久，公度语其姓名，主人乃开门迎公度，与前设酒食，又以数斛谷与公度所乘青骡，公度竟不饮啖，骡亦不食谷，明旦去，谓主人曰： 君是不急难人耳，先虽不欲受我宿，后更有勤意吾及骡，虽不食君所设，意望相酬耳。令赐君神药一丸，带以随身，明年当有兵死者满地，此药可以全君体命。 明年洛中，果有赵王伦之乱，死者数焉。举家有从军者，皆不还，在家又为劫杀皆尽，惟余得药一人耳。
公度腰中带漆竹管数十杖，中皆有药，入口即活。天下大疫，有得药如枣者，涂其门，则一家不病，病者立愈。又弟子黄理，居陆浑山中，患虎为暴，公度使断大木为柱，去家四方各一里外埋一柱，公度即以印印之，虎即绝迹。又有怪鸟止其屋上，以语公度，公度为书一奏符，著鸟鸣处，至夕，鸟伏死符下，遂绝。有人遭大丧，当年而食穷不及，公度见而嗟之，孝子说其孤苦，公度怆然曰： 君能得数斤鈆否？ 孝子曰； 可得耳。 乃具鈆数十斤，公度将入山中小屋下，炉火中销鈆，以神药如枣大投沸鈆中，搅之，皆成银，以与之曰： 吾念汝贫困，不能营业，故以相与，慎勿言也。 复又有一人，本士族子弟，遇公事簿书不明，当陪负官钱百万，出卖田宅车牛，不售，而见收系，公度语所识富人曰： 可暂以百万钱借我，欲以救之，后二十日顿相还也。 富人即以钱百万与公度，公度以与遭事者，乃语曰： 君致锡百两。 其人即买锡与之，公度于炉中洋锡，以神药一方寸匕投沸锡中，变成黄金，金即秤卖，得钱百万还钱主。公度后到南阳太和山升仙去矣。
介象
介象者，字元则，会稽人也。学通五经，博览百家之言，能属文，阴修道法，入东岳受气禁之术，能茅上燃火煮鸡，鸡热而茅不焦，能令一里内不炊不蒸，鸡犬三日不鸣不吠，能令一市人皆坐不能起，能隐形变化为草木鸟兽。闻九丹之经，周游数千里求之。不值明师，乃入山精思，冀遇神仙，疲极卧石上，有一虎往舔象，象睡寤见虎，乃谓之曰： 天使汝来侍卫我者，汝宜停，若山神使汝来试我，汝疾去。 虎乃去。象入山见谷中有石子，紫色光彩，大如鸡子，不可称数，乃取两枚而游，谷深，不得度，乃还，于山中见一美女，年十五六许，颜色非常，衣服五彩，盖仙人也，象叩头乞长生之方，女曰： 汝急送手中物还故处，乃来，吾故于此待汝。 象即以石送于谷中而还，见女子在旧处，象复叩头。女曰： 汝血羊之气未尽，断谷三年更来。吾止此。 象归，断谷三年，乃复往见，此女故在前处，乃以丹方一日授象，告曰： 得此便仙，勿他为也。 象未得合作此药，常住弟子骆延雅合，惟下平床中，有书生数人，共论书传事，云云不判，象傍闻之，不能忍，乃为决解之，书生知象非凡人，密表奏象于主，象知之欲去，曰： 恐官事拘束我耳。 延雅固留。吴王诏徵象到武昌，甚敬重之，称为介君，为象起第宅，以御帐给之，赐遗前后累千金。从象学隐形之术，试还后宫及出入殿门，莫有见者。又令象变化，种瓜菜百菓，皆立生。与先主共论鲙鱼何者最上，象曰： 鲻鱼为上。 先主曰： 此鱼乃在海中，安可得乎？ 象曰： 可得耳。 但令人于殿中庭方（土舀）者水满之，象即索钓饵起钓之，垂纶于（土舀）中，不食顷，得鲻鱼，先主惊喜，问象曰： 可食否？ 象曰： 故为陛下取作鲙，安不可食。 乃使厨人切之。先主问曰： 蜀使不来，得姜作鲙至美，此间姜不及也。何由得乎？ 象曰： 易得耳。愿差一人，并以钱五千文付之，象书一符，以著竹杖中，令其闭目骑杖，杖止便买姜，买姜毕，复闭目。 此人如言，骑杖须臾已到成都，不知何处，问人，言是蜀中也，乃买姜。于时，吴使张温在蜀，从人恰与买姜人相见，于是甚惊，作书寄家。此人买姜还厨中，鲙始就矣。
象又能读诸符文如读书，无误谬者。或不信之，取诸杂符，除其标注以示象，象皆一一别之。又有一人种黍于山中，尝患猕猴食之，闻象有道，从乞辟猴法，象告： 无他，汝明日往看黍，若见猴群下，大嗥语之曰： 吾已告介君，介君教汝莫食黍。  此人仓卒直言象欺弄之。明日往见，群猴欲下树，试告象言语，猴即各还树，绝迹矣。
象在吴连求去，先主不许，象言某月日病，先主使左右以梨一奁赐象，象食之，须臾便死。先主殡埋之。以日中死，其日餔时已至建邺，以所赐梨付苑内种之。吏后以表闻先主，发视其棺中，唯一奏版符耳，先主思象，使以所住屋为庙，时时躬往祭之。常有白鹄来集座上，良久乃去。后弟子见象在盇竹山中，颜色更少焉。